杨柳柽椒梓桂枫豫章无患朱树君子枞桧茱萸柟柞楸栎楛灵寿女贞长生木槿樗木兰夫栘橚若木合欢杉并闾荆棘黄莲栀子竹
◇杨柳
《尔雅》曰：旄，泽柳，［生泽中也。］杨，蒲柳。
《诗》曰：杨柳依依。
《左传》曰：董泽之蒲。
《庄子》：支离叔观於冥伯之丘，昆仑之墟，黄帝之所休，俄而柳生其左肘。
《战国策》曰：楚有养由基，善射，去杨叶百步而射之，百发百中。
《汉书》曰：昭帝时，上林苑中大柳树断，卧地，一朝起生枝叶，有虫蚀其叶为字，曰公孙病已立，及昭帝崩，亡嗣，大臣迎立昌邑王，王即位，淫乱失道，霍光废之，更立昭帝兄卫太子之孙，是为宣帝，帝本名病已云。
《文士传》曰：嵇康性绝巧，能锻，家有一柳树，乃激水以圜之，夏天甚凉，居其下遨戏及锻。
陶潜曰：五柳先生，不知何许人，亦不详姓字，宅边有五柳，因以为号。
许慎淮南子注曰：展禽之家，树柳行惠德，因号柳下惠，一曰邑名。
《琴操》曰：其思革子尹文子叔儋子，相与为友，闻楚成王贤，俱往见之，至嵚岩之间，卒逢飘风暴雨，共伏於空柳之下，衣寒粮乏，自度不能俱活，以革子为贤，乃并衣粮与之，二子遂冻饿而死，革子见楚王，楚王知其贤，陈酒设锺鼓而乐之，革子操琴而作别散之音，楚王赐其百金，以葬二子。
《易大过卦》曰：枯杨生梯，［注(原讹洼，据冯校本改。)生华。］老夫得其女妻。
焦赣《易林》：豫之晋曰，鹊巢柳树，鸠夺其处，任力劣薄，天命不祐。
《毛诗》：东方未明曰：折柳樊圃，［柳，弱枙(《太平御览》九百五十六作脆。)之木，樊，藩也，折柳为藩，无益於禁。］
《毛诗义疏》曰：蒲柳之木二种，一种皮正白，可为箭竿，传曰：董泽之蒲，今人以为其雚，可为矢。
《诗义疏》曰：树杞，杞柳也，生水旁，树如柳，叶粗而白，木理微赤，今人以为毂，《大戴礼》曰：正月柳梯，梯者发叶也。
《尔雅》曰：柽，河柳。
《说文》曰：杨，薄柳也，从木昜声，柽，河柳也，从木圣声，柳，小杨也，从木卯声也。
《晋中兴书》曰：陶侃明识过人，武昌道种柳，人有窃之，植于其家，侃见而识之，问何以盗官柳种，于时以为神。
沈约《宋书》曰：萧惠开为少府，不得志，寺内斋前香草蕙兰悉铲除，列种白柳。
《续搜神记》曰：上虞魏金，家在县北，忽有一人，著孝子服，皂笠，手巾掩口，来诣金家，语曰：居有钱一千万，铜器亦如之，大柳树钱在其下，取钱当得耳，书居大不吉，仆寻为君作此，便去，自尔出三十年，遂不复来，金亦不取钱。
盛弘之《荆州记》曰：缘城堤边，悉植细柳，绿条散风，清阴交陌。
三齐略记曰：台城东南，有蒲台，高八丈，始皇所顿处，在台下萦马，至今蒲生犹萦，似水杨而堪为箭。
孔氏志怪记曰：会稽盛逸，尝晨兴，路未有行人，见门内柳树上，有一人，长二尺，衣朱衣冠冕，俯以舌舐树叶上露，良久，忽见逸，神意如惊，遽即隐不见。
《管子》曰：五沃之土宜柳。
《孟子》曰：性犹杞柳，义犹柸棬。
崔寔《四民月令》曰：三月三日，以及上除，采柳絮，柳絮愈疮。
梦书曰：杨为使者。
《本草经》曰：柳花一名絮。
《论语》曰：钻燧改火，春取柳榆木。
《毛诗》曰：昔我往矣，杨柳依依。
又曰：东门之杨，其叶牂牂。
又曰：东门之杨，刺时也，婚姻失时，男女多违。
又曰：北山有柳。
又曰：菀彼柳斯，鸣蜩嘒嘒。
又曰：菀柳，［篇名。］刺幽王也，暴虐而刑罚不中，有菀者柳，不尚息焉。
杨之水，不流束蒲，［蒲柳可以为矢。］
《文选》曰：闲居赋，长杨映碧沼，脩杨夹广津。
又曰：细柳夹道生。
又，高杨拂地垂。
又，二月杨花满路飞。
春林本自奇，杨柳最相宜。
又曰：长杨荫清沼。
郁郁园中柳。
潘岳又曰：柳条恒著地，弱柳荫脩衢。
古乐府有折柳曲。
一齐，［《太平御览》九百五十七作齐书。］刘悛之为益州刺史，献蜀柳数株，条甚长，状若丝缕，武帝植於太昌云和殿前，常玩嗟之，曰：杨柳风流可爱，似张绪常，［御览作当时二字。］见赏如此。
晋，［《太平御览》九百五十六作《晋书》：下桓温条同。］王恭，字孝伯，美姿容，人多悦之，或目之濯濯如春月之柳。
桓温自江陵北行，往少时所，种柳处，皆十围，慨然叹曰：木犹如此，人何以堪，攀枝执条，泫然流涕。
顾恺之，字长康，痴信小术，桓玄尝以一叶柳诒之，曰：此蝉翳叶也，以自蔽，人不见己，恺之引叶自蔽，玄就溺焉，恺之信不见，以珍重之，俗传恺之有三绝，此痴之一绝。
《山海经》曰：沃民之国有白柳。
《战国策》曰：夫杨横树之则生，倒树之亦生，折而树之又生，然十人拊之，一人拔之，则无杨矣，且以十人众拊易生之初，然而不胜一人者何也，拊之难而去之易故也。
《古今注》曰：杨员华弱蒂，微风则大摇，［云云。］一名高飞，一名烛摇。
先贤传曰：郑敬以弟［按当作茅。］葭为席，随杞柳之阴。
又曰：有细柳营。
【诗】古诗曰：白杨初生时，乃在豫章山，上叶拂青云，下根通黄泉。
梁简文帝咏柳诗曰：垂阴满上路，结草早知春，花絮时随鸟，风枝屡拂尘，欲散依依采，时要歌吹人。
又折杨柳诗曰：杨柳乱成丝，攀折上春时，叶密鸟飞碍，风轻花落迟，城高短箫发，林空画角悲，曲中无别意，并是为相思。
又和湘东王阳云楼檐柳诗曰：暧暧阳云台，春柳发新梅，柳枝无极软，春风随意来，潭拖青帷闭，玲珑朱扇开，佳人有所望，车声非是雷。
梁元帝咏阳云楼檐柳诗曰：杨柳非花树，依楼自觉春，枝边通粉色，叶里映吹纶，带日交帘影，因吹扫席尘，拂檐应有意，偏宜桃李人。
又折杨柳诗曰：巫山巫峡长，垂柳复垂杨，同心宜同折，故人怀故乡，山似莲花艳，流如明月光，寒夜猿鸣澈，游子泪沾裳。
又渌柳诗曰：长条垂拂地，轻花上逐风，露霑疑染渌，叶小未鄣空。
梁刘邈折杨柳诗曰：高楼十载别，杨柳濯丝枝，摘叶惊开驶，攀枝恨久离，年年阻音息，月月减容仪，春来谁不思，想思君自知。
梁沈约玩庭柳诗曰：轻阴拂建章，夹道连未央，因风结复解，霑露柔且长，楚妃思欲绝，班女泪成行，留人未应去，为此还故乡。
陈祖孙登咏柳诗曰：驰道藏乌日，郁郁正翻风，抽翠争连影，飞绵乱上空，高叶临朝塞，长枝拂汉宫，欲验伤攀折，三春横笛中。
【赋】魏文帝柳赋，昔建安五年，上与袁绍战於官渡时，余始植斯柳，自彼迄今，十有五载矣，感物伤怀，乃作斯赋，曰：伊中域之伟木，瑰姿妙其可珍，彼庶卉之未动，固肇萌而先辰，应隆时而繁育，扬翠叶之青纯，脩幹偃蹇以虹指，柔条阿那而蛇伸，上扶疏而孛散，下交错而龙鳞，在余年之二七，植斯柳乎中庭，始围寸而高尺，今连拱而九成，嗟日月之逝迈，忽亹亹以遄征，昔周游而处此，今倏忽而弗形，感遗物而怀故，俯惆怅以伤情。
魏应玚杨柳赋曰：赴阳春之和节，植纤柳以承凉，摅丰节而广布，纷郁勃以敷阳，三春倏其奄过，景日赫其垂光，振鸿条而远寿，回云盖於中唐。
魏繁钦柳赋曰：有寄生之孤柳，讬余寝之南隅，顺肇阳以吐牙，因春风以扬敷，交绿叶而重葩，转纷错以扶疏，郁青青以畅茂，纷冉冉以陆离，浸朝露之清液，曜华采之猗猗。
魏王粲柳赋曰：昔我君之定武，改天届而徂征，元子从而抚军，植佳木于兹庭，历春秋以逾纪，行复出於斯乡，览兹树之丰茂，纷旖旎以脩长，枝扶疏而覃布，茎森梢以奋扬。
晋成公绥柳赋曰：宅京宇之西偏，滨犊鼻之清渠，启横门於大路，临九达之通衢，愍行旅之靡休，树双柳於道隅，弥年载而成阴，纷惮援而扶疏。
晋伍辑之柳花赋曰：步江皋兮骋望，感春柳之依依，垂柯叶而云布，扬零华而雪飞，或风回而游薄，或雾乱而飚零，野净秽而同降，物均色而齐明。
晋傅玄柳赋曰：无邦壤而不植兮，象乾道之屡迁，纷猗靡以从风兮，若将往而复旋。
【序】魏陈王曹植柳颂序曰：余以闲暇，驾言出游，过友人杨德祖之家，视其屋宇廖廓，庭中有一柳树，聊戏刊其枝叶，故著斯文，表之遗翰，遂因辞势，以讥当今之士。
◇柽
《尔雅》曰：柽，河柳，［河旁赤茎小杨也。］
《南越志》曰：绥南县多连山柽松杞梓。
【诗】梁简文帝咏柽诗曰：凌寒竞贞节，负雪固难亏，无惭云母桂，讵减珊瑚枝。
【颂】梁江淹柽颂曰：碧叶菴蔼，赪柯翕赩，方陋筠槚，远笑荆棘。
◇椒
《春秋运斗枢》曰：玉衡星散为椒。
《尔雅》{毁木}，大椒也，［今椒实大者名{毁木}也。］
《山海经》曰：琴鼓之山，其木多椒，景山多秦椒。
《毛诗》曰：椒聊之实。
范子《计然》曰：蜀椒出武都，赤色者善，秦椒出天水陇西，细者善。
《离骚》曰：杂申椒与菌桂，［申，重也。］
又，播椒芳兮成堂，［布香椒於堂上。］
又，奠桂酒兮椒浆。
《孙卿子》曰：民之视我，驩若父母，其好我，芬若椒兰。
应劭《汉官仪》曰：皇后称椒房，取其实曼延盈升，以椒涂室，亦取其温暖。
张璠《汉记》曰：桓帝窦皇后崩，中常侍曹节王甫，欲以贵人礼葬，太尉李固，自抉［《太平御览》九百五十八作扶。］舆起，捣椒自随，谓妻子曰：若太后不得配桓帝，吾不生还矣。
崔寔《四民月令》曰：正月之旦，进酒降神毕，室家无大小，次坐先祖之前，子孙各上椒酒於其家长，称举白。
《魏氏春秋同异》曰：锺繇嬖庶子会之母，黜其夫人，文帝命繇复焉，繇恚忿，餐椒致禁，帝乃止。
《世说》：石崇以椒为泥，泥屋，王君夫以赤石脂泥壁。
《援神契》：椒姜御温，蒲益聪。
《博物志》曰：外国豉法，以酒浸，令极乾，以麻油蒸之，后曝三日，筛椒屑，以意多少合投之，胡椒酒方，以好酒五升，乾姜一两，胡椒七十枚，末好石榴五枚，管收计［句有讹。］著中下气。
《毛诗》曰：贻我握椒，男女结情好也。
《文选》曰：大王之风，徘徊椒桂之间。
【颂】晋刘臻妻元日献椒花颂曰：美哉灵葩，爰采爰献，圣容映之，永寿於万。
蜀椒久服之，头不白，令寒者热，热者轻，轻者重，出武都，赤色者，［按本条见本草经，末句下有脱文。］
《离骚》：荃壁兮紫坛，芳椒兮成堂，［按此与上条，当移前艺类中。］
【铭】晋成公绥椒华铭曰：嘉哉芳椒，载繁其实，厥味惟珍，蠲除百疾，肇惟岁始，月正元日，永介眉寿，以祈初吉。
【赞】晋郭璞椒赞曰：椒之灌植，实繁有榛，薰林烈薄，馞其芬辛，服之不已，洞见通神。
◇梓
大传曰：伯禽康叔见周公，三见而三笞，商子曰：二三子观乎南山之阴，见梓，晋然实而俯，［晋，肃貌。］二子见商子，曰：梓者，子道也，二子入门而趋，登堂而跪，周公拂其首，劳而食之。
《毛诗》曰：惟桑与梓，必恭敬止，椅桐梓漆，爰伐琴瑟，北山有梓。
秋小叶复，［本条《太平御览》九百五十八作尔雅曰楸小叶曰榎。］
《左传》曰：季孙为已树六槚於蒲圃东门之外，定姒薨，匠庆请蒲圃之槚以为榇，君子曰：多行无礼，必自及也。
《礼斗威仪》曰：君乘火而王，其政和平，梓为常生。
《尔雅》曰：楰，鼠梓。
《史记》曰：子胥告其人曰：必树梓吾墓上。
汉元帝初光年，皇后曾祖父济南平陵王伯墓门梓柱，卒生枝叶，上屈，刘向以为王氏代汉之象，是王莽之岁。
卫子夫入宫，岁馀不得见，涕泣请出，曰：吾昨梦子夫中庭生梓树，出非至告乎，［本条《太平御览》九百五十八作汉武故事，出非至告乎作岂非天乎。］
曹子建书曰：斩泗滨之梓，以为筝也。
◇桂
《春秋运斗枢》曰：椒桂合刚阳，［椒桂，阳星之精所生也，合犹连体而生也。］
《山海经》曰：招摇之山，其上多桂，［桂长丈馀，味辛。］皋涂之山，上多桂木。
桂木［《太平御览》九百五十七作林。］八树，在贲隅东，［八树成林，言其大也，贲隅，番禺。］
《礼斗威仪》曰：君乘金而王，其政讼平，芳桂常生。
《春秋潜潭巴》曰：宫桂鸣，下土诸侯号有声，［桂好木，植於宫中，犹天子封有声誉者为诸侯，令(《太平御览》九百五十七作今。)乃鸣，是乃成声名於下土之祥也。］
《楚辞》曰：桂棹兮兰枻。又，桂栋兮兰橑。
又曰：结桂枝兮延伫。
又，桂树丛生兮山之幽，偃蹇连卷兮枝相缭。
又曰：丽桂树之冬荣。
又曰：沛吾乘兮桂舟。
《吕氏春秋》：伊尹说曰：物之美者，招摇之桂。
《战国策》曰：苏秦谓楚王曰：楚国食贵於玉，薪贵於桂。
《韩诗外传》曰：宋玉因其友见楚襄王，襄王待之无以异，让其友，其友曰：夫姜桂因地而生，不因地而辛，女因媒而嫁，不因媒而亲。
《列仙传》曰：范蠡好食桂，饮水卖药，人世世见之。
又曰：桂父，象林人，常服桂皮叶，以龟脑和之。
《汉书》：陆贾传曰：尉他献桂蠹二器，［桂树之蠹虫也。］
《广志》曰：桂出合浦，而生必於高山之巅，冬夏常青，其类自为林，间无杂树，交阯置桂园。
《神仙传》曰：离娄公服竹汁，饵桂得仙，许由父，箕山得丹石桂英，今在中岳。
《阚子》曰：鲁人有好钓者，以桂为饵，黄金为钩。
《罗浮山记》曰：罗浮山顶有桂，《山海经》曰：所谓贲禺之桂。
《临海记》曰：石山望之如雪，山有湖，传云金鹅之所集，八桂之所植。
《说文》曰：桂江南木，百药之长。
《尔雅》曰：梫，木桂，皮厚曰木桂，一树，［二字衍。］
汉武帝悼李夫人赋曰：气潜以凄戾兮，桂枝落而销亡，神茕茕而遥鬼兮，精浮游而去疆，淮南王安好道，感八公，共登山，少攀桂树，安作诗曰：攀桂树兮聊淹留。
《异物志》曰：桂之灌生，必粹其族，柯叶不渝，冬夏常绿，匪桂植，［句有脱文。］在乎嵩岳。
《文选》曰：秋风生桂枝。
又，苍苍山中桂，团团霜露色，桂枝生自直。
又，桂树冬荣。
吴都赋，丹桂灌丛。
天台赋曰：八桂森挺以凌霜。
桂椒信芳，而非园林之实。
《山海经》曰：桂生南隅，拔萃岑岭，广熙葩陵，霜秀津颖，气王百药，森然云挺，［按此郭璞桂赞，见下，重出应删。］
庐山记曰：山有三石梁，广不盈尺，俯盻者［《太平御览》九百五十七作杳。］然无底，吴猛将弟子过此梁，见老翁坐桂树下，以玉杯承甘露与猛。
《世说》曰：客问陈季方曰：足下家君太丘，有何功德，而荷天下重名，答曰：吾家君，譬如桂树生太山之阿，上有万仞之高，下有不测之泉，上为甘露所霑，下为川泉所润，当斯之时，桂树焉知太山之高，川泉之深，不知有功德欤。
庄子，桂可食，故斧伐之，夫人生天地之间，犹骋驷而过隙，然在用之，有盈箧爨之不足，食之则厌，一则令人用其身也，若爨之然，故曰不足，若用之於善，则与天地相弊。
又，春华秋英名曰桂，［按本条尸子文，见下，重出应删。］
《洞冥记》曰：酆过国，献能言之龟，青玉匣，朔日惟桂露以饮之，置之於通风之器。
甘泉宫南，有昆明，中有灵波殿，皆以桂为柱，风来自香，［明本本条作汉武故事，按今见三辅黄图。］
《拾遗记》曰：岱名［《太平御览》九百五十七名字无，此衍。］舆一名浮折，北有玉梁千丈，驾玄流之上，峰旁有丹桂，墨紫白，可为舟。
始皇起定明台，穷四方木，南得熛有碧，是，［句有脱文。］
闇河之北，有紫桂成林，群仙饵焉，韩终采药诗曰：闇河之桂，实大如粟，得而食之，后天而老。
《离骚》曰：桂树列兮纷敷，吐紫花兮布条，实孤鸾之两居，今集兮唯鸮。
又曰：乘赤豹兮从文貍，华移车兮结桂旗。
又曰：饮菌若之朝露兮，构桂木以为室。
又曰：桂蠹不知所淹留兮，蓼虫不知死乎葵叶，葛藟累之於桂树，［喻小人在位。］
《尸子》曰：春华秋英曰桂。
《选》曰：青霞杂桂旗。
又，桂栋留夏飚。
又，矫菌桂以纫蕙。
【诗】梁范云咏桂诗曰：南中有八树，繁华无四时，不识风霜苦，安知零落期。
梁庾肩吾咏桂树诗曰：新丛入望苑，旧幹别层城，倩视今移处，何如月里生。
周王褒咏定林寺桂树诗曰：岁馀彫晚叶，年至长新围，月轮三五映，乌生八九飞。
【赞】晋郭璞桂赞曰：桂生南裔，拔萃岑岭，广莫熙葩，凌霜津颖，气王百药，森然云挺。
◇枫
《山海经》曰：黄帝杀蚩尤，弃其械，化为枫树。
《离骚·招魂》曰：湛湛江水上有枫，目极千里伤春心。
《晋宫阁名》曰：华林园枫香三株。
《南方草木状》曰：枫香树，子大如鸭卵，二月华色，乃连著实，八九月熟，曝乾可烧，惟九真郡有之。
《异苑》曰：乌伤陈氏，有女未醮，著屐遥上大枫树颠，了无危阂，顾曰：我应为神，今便长去，惟左苍右黄，当蹔归耳，家人悉出见之，举手辞诀，於是飘耸轻越，极睇乃没，既不了苍黄之意，每春辄以苍狗，秋黄犬，设祀於树下。
《尔雅》曰：枫，聂，［之枼反。］天风则鸣，故曰聂，聂树似白杨，叶圆而岐，有脂而香，今之枫者，［《太平御览》九百五十七作今之枫香是。］
山名见老［《太平御览》九百五十七作名山记曰天姥六字，此有脱讹。］山上，长枫千馀丈，肃肃临涧水。
《周书》曰：渠州言凤皇集于枫树，有乌列侍。
【诗】梁简文帝赋得咏疏枫诗曰：萎绿映青葭，疏红分浪白，花叶洒行舟，仍持送远客。
◇豫章
《左传》曰：白公作乱，杀子西子期，豫章［《太平御览》九百五十七作子期。］曰：昔者以力事君，不可以［御览作不。］终，扶［御览作抉，抉下有豫章二字，此误窜上。］以杀人而后死。
庄子，腾猿得事事，［《太平御览》九百五十七作豫章。］揽蔓而生长其间，便也。
陈留尉氏年树生迳中酸枣名朔［本条讹倒，不可句。］
《淮南子》：豫章生七年可知，《荆州记》曰：山阳县豫章木，径可伐作鼓颡，颡成，便取奔去。
◇无患
纂文曰：无患，木名也，实可以去垢，核黑如{殹土}。
问［本条《太平御览》九百五十九作崔豹古今注程雅问，此脱书名。］栌木曰无患何也，答曰：昔有神巫曰无患，［御览作実毦。］此木［二字御览无。］能作符劾百鬼，则以此木为棒杀之，世人相传以此木为众鬼所恶，竞取为器，用以厌鬼，故号无患。
【赞】齐卞敬宗无患枕赞曰：爰兹素朴，名为吉始，匠人斯制，以献君子。
◇朱树
《世说》曰：朱，松柏属，故类朱赤公也，［句有讹。］
《山海经》曰：昆仑山上有朱树。
◇君子
晋宫阁记曰：华林园中，有君子树三株。
◇枞
《尔雅》曰：枞松叶柏身曰枞。
《尸子》曰：松柏之鼠，不知堂密之有美枞。
鲁连子曰：松枞高千仞而无枝，非夏王室无柱。
◇桧
《尚书》曰：杶幹栝柏。
《尔雅》曰：柏叶松身曰桧。
祀应记曰：孔子庙列七碑，无象，桧柏犹茂，西北二里，有颜母庙，庙象犹严，有脩，［句有脱文。］
◇茱萸
《说文》曰：榝似茱萸，出淮南。
《风土记》曰：茱萸，榝也，九月九日熟，色赤，可采时也。
洞林曰：郭璞避难至新息，有以茱萸令璞射之，璞曰：子如赤铃含玄珠，案文言之是茱萸。
《异苑》曰：庾绍为湘东郡，亡，宗协与绍中表，且服茱萸酒，忽见绍来，仍求酒，执酒柸还置，云有茱萸气，协云，恶之耶，绍云，上官皆畏之，况我乎。
荆楚记曰：九月九日，佩茱萸，食蓬饵，饮菊花酒，令人长寿。
续齐谐记曰：汝南桓景，随费长房游学，谓之曰：九月九日，汝南当有灾厄，急令家人缝囊，盛茱萸系臂，登山饮菊酒，此祸可消，景如其言，举家上山，夕还，见鸡犬一时暴死，长房曰：此可代之，今人九月九日登高是也。
《离骚》曰：椒专佞以慢谄兮，榝又充其佩帏。
【赋】晋孙楚茱萸赋曰：有茱萸之嘉木，植茅茨之前庭，历汉女而始育，关百载而长生，森蔓延以盛兴，布绿叶於紫茎，鹑火西徂，白藏授节，零露既凝，鹰隼飘厉，攀紫房於纤柯，缀朱实之酷烈，应神农之本草，疗生民之疹疾。
◇柟
《庄子》曰：腾猿得杉柟，揽蔓枝而生长其间，得便也。
《山海经》曰：摇碧山，朝歌山，脆山，多柟。
负霜停翠。
◇柞
《诗》曰：陟彼高岗，折其柞薪，其叶湒兮，维柞之枝，其叶蓬蓬，疏，栩今柞，壳为斗，可以染皂，今俗及河内云杼斗，或橡斗。
《尔雅》栩，杼。
《汉书》：五柞宫。
风土［《太平御览》九百五十八作周处风土记。］舜所耕多柞树。
瑟彼柞棫，民所燎矣，柞棫佩矣。
◇楸
瑞楸梓常生，［按本条有脱讹，御览九百五十八作礼斗威仪。］
潘岳怀旧赋，望彼楸矣，感于余思。
别赋，望青楸之离霜。
陈思王诗曰：走马长楸间。
汉［《太平御览》九百五十八作汉书。］淮北荥南河齐之间千树楸与千户侯等。
小居千重之［按本条有脱讹，不可句。］
◇栎
疏，周秦谓柞为栎，河南谓蓼为栎。
《尔雅》曰：其实梂椒之属，其子房生为梂，［具菊。］
庄子，匠石之齐，至曲园，见社树，曰：是不才，故若是之寿，杜见梦曰：若此文木也，楂梨橘柚之属邪，熟则剥，故不终天年。
◇楛［音户，切云木中矢。］
楛，荆楚中贡簵楛。
疏，上党人篾以为箱器，屋［《太平御览》九百五十九作屈。］以为钗，调问妇人，欲质赭不，灶中自有黄土，买钗不，山中自有楛矢，［具前。］
《诗》曰：瞻彼旱麓，榛楛济济。
《选》曰：彼榛楛之勿箭，［《太平御览》九百五十九作剪。］亦蒙荣於集萃。
◇灵寿
汉哀帝赐霍［本条《太平御览》九百五十九作《汉书》：霍作孔，此讹。］光灵寿杖。
◇女贞
《山海经》曰：太山多贞木。
郑氏婚礼谒文赞曰：女贞之树，柯叶冬生，寒凉守节，险不能倾。
典术曰：女贞木者，少阴之精，冬叶不落。
《晋宫阁名》曰：华林园女贞一株。
【颂】晋苏彦女贞颂曰：昔东阿王作杨柳颂，辞义慷恺，旨在其中，余今为女贞颂，虽事异於往作，盖亦以厉冶容之风也，女贞之树，一名冬生，负霜葱翠，振柯凌风，故清士钦其质，而贞女慕其名，或树之於云堂，或植之於阶庭。
◇长生
《洛阳宫殿簿》曰：明光殿前，长生二株，含章殿前，长生一株。
《晋宫阁名》曰：华林园长生六株，万年殿前，长生二株。
《邺中记》曰：金华殿后，有皇后浴室，种双长生树，枝条交於栋上，团团车盖形，冬日不彫，叶大如掌，至八九月乃生华，华色白，子赤，大如橡子，不中啖也，世人谓之西王母长生树。
【赋】晋嵇含长生树赋曰：余婴丁闵凶，靡所定居，老母垂圣善之训，以为生事爱敬，没则无改，宜居墓次，瞻奉威灵，兼览艺文，可以不殒先轨，祗奉慈令，遂家于坟左，扫除坛封，种植松柏，松柏之下，不滋非类之草，猥有长生，育于域内，岂老母至行，表徵於嘉木哉，美我亲之仁孝，固徵瑞之必招，降祖宗之遗德，振奇木之青条，结根擢幹，载生无渐，弱茎猗猗，绿叶冉冉，处阴冬而愈茂，岂茎叶之有点，感自然以旌贤，谅有道之不掩。
◇木槿
《尔雅》曰：椵，木槿，榇，木槿，［别二名也，似李树，花朝生夕落，可食也。］
《说文》曰：舜，木槿也，朝华暮落。
《广志》曰：日及，木槿也。
《毛诗》曰：有女同车，颜如舜华，［木槿也。］
《礼记》曰：仲夏之月，木槿荣。
《成相篇》曰：庄子贵支离，悲木槿，［成相，淮南王所作也。］
晋宫阁名曰：华林园有三株。
《外国图》曰：君子之国，多木槿之华，人民食之，去琅耶三万里。
《玄中记》曰：君子之国，地方千里，多木槿之华。
《罗浮山记》曰：木槿一名赤槿，华甚丹，四时敷荣。
【赋】晋卢谌朝华赋曰：览庭隅之嘉永，莫朝华之可玩，俯浸润之泉壤，仰晞影於云汉，晋傅咸舜华赋曰：佳其日新之美，故种之前庭而为之赋，览中唐之奇树，禀冲气之至清，应青春而敷孽，逮朱夏而诞英，布夭夭之纤枝，发灼灼之殊荣，红葩紫蒂，翠叶素茎，含晖吐曜，烂若列星，朝阳照灼以舒晖，逸藻采粲而光明，罄天壤而莫俪，何菱华之足营。
晋羊徽木槿赋曰：有木槿之初荣，藻众林而间色，在青春而资气，逮中夏以呈饰，挹宵露以舒采，晖晨景而吸赩。
晋夏侯湛朝华赋曰：咨神树之脩异，寔积阳之纯精，蜿潜根以诞节，据川壤以擢茎，皎日升而朝华，玄景逝而夕零，逮明晨而繁沸，若静夜之众星，长茎欑起，柔条列布，濯灵柯於时雨，滋逸采於丰露，灼煌煌以炜炜，独崇朝而达暮，於是茂树苍苍，纤枝翩翩，潜光玉朗，绿叶翠鲜。
隋江总南越木槿赋曰：日及多名，蕤宾肇生，东方记乎夕死，郭璞赞以朝荣，潘文体其夏盛，嵇赋悯其秋零，此则京华之丽木，非于越之舜英，南中斩草，众花之宝，雅什未名，骚人失藻，雨来翠润，露歇红燥，叠萼疑檠，低茎若倒，朝霞映日殊未研，珊瑚照水定非鲜，千叶芙蓉讵相似，百枝灯花复羞燃，蹔欲寄根对沧海，大原移华厕绮钱，井上桃虫难可杂，庭中桂蠹岂见怜，乃为歌曰：啼妆梁冀妇，红妆荡子家，若持花并笑，宜笑不胜花，赵女垂金珥，燕姬插宝珈，谁知红槿艳，无因寄狭邪，徒令万里道，攀折自咨嗟。
【颂】宋颜延之赤槿颂曰：日御北至，夏德南宣，玉蒸荣心，气动上玄，华缫间物，受色朱天，是谓珍树，含艳丹间。
【序】晋苏彦舜华诗序曰：其为花也，色甚鲜丽，迎晨而荣，日中则衰，至夕而零，庄周载朝菌不知晦朔，况此朝不及夕者乎，苟映采於一朝，燿颖於当时，焉识夭寿之所在哉，余既玩其葩，而叹其荣不终日。
晋傅玄朝华赋序曰：朝华，丽木也，晋成公绥日及赋序曰：日及者，华甚鲜茂，荣於仲春，讫於孟秋。
晋潘尼朝菌赋序曰：朝菌者，盖朝华而暮落，世谓之木槿，或谓之日及，诗人以为舜华，宣尼以为朝菌，其物向晨而结，逮明而布，见阳而盛，终日而殒，不以其异乎，何名之多也。
晋嵇含朝生暮落树赋序曰：草木春荣秋悴，此树朝生暮落。
【书】东方朔与丞相公孙弘借车马书曰：木槿夕死朝荣，士亦不长贫也。
◇樗
《诗》曰：蔽芾其樗。
又，山有栳，［栳，山樗。］
又，南山有樗。
惠子曰：［本条《太平御览》九百五十九引作庄子，此脱书名。］吾有大树，人谓之樗，其本拥肿，不中绳，小枝拳曲，不中规矩，至於逢匠者不顾，今子之言，大而无用，众所同去，子曰：何不树之於无何之乡，广莫之野，逍遥乎寝卧之下。
◇木兰
《离骚》曰：朝搴阰之木兰，［搴，取也，阰，山名也。］
《古今注》曰：孝哀帝元嘉元年，芝生后庭木兰树上。
《神仙传》曰：北海于君病癞，见市有卖药，姓公孙帛，因问之，公曰：明日木兰树下当教卿，明日往，授素书二卷，以消灾救病，无不愈者。
《洛阳宫殿簿》曰：显阳殿前，有木兰二株。
《晋宫阁名》曰：华林园木兰四株。
戴延之《西征记》曰：显阳殿前有木兰。
【赋】晋成公绥木兰赋曰：许昌西园中木兰树，余往观之，遂为赋曰：览众树之列植，嘉木兰之殊观，至於玄冥授节，猛寒严烈，峨峨坚冰，霏霏白雪，木应霜而枯零，草随风而摧折，顾青翠之茂叶，繁旖旎之弱条，谅抗节而矫时，独滋茂而不雕。
◇夫栘
《尔雅》曰：唐棣，栘，［似白杨，江东呼夫栘。］
《诗》曰：何彼秾矣，唐棣之华。
又，山有苞棣。
六月食郁及薁，［薁，夫栘也，音郁。］
夫栘，燕兄弟也，闵管蔡之失道，夫栘之华，萼不炜炜，凡今之人，莫如兄弟。
《礼记疏》曰：夫栘一名薁李，一名郁梅，一名车下李，一名郁。
◇橚［音肃，木也。］
《晏子春秋》曰：景公登青堂，见断橚淮门者，令诛之，晏子谏曰：前冕旒，恶多见也，黈纊塞耳，恶多闻也，人君自生其民，公曰：趋舍之。
◇若木
《山海经》曰：灰野之山，有赤树青叶，名曰若木，［生昆仑西附西极，其光华赤炤下也。］
《离骚》曰：折若木以拂日，《淮南子》曰：若木在建木西，上有十日，其华照下地。
【赞】晋郭璞若木赞曰：若木之生，昆山是滨，朱华电照，碧叶玉津，食之灵智，为力为仁。
◇合欢
《本草经》曰：合欢，味甘平，生川谷，安五脏，和心志，令人欢乐无忧，久服轻身明目，生益州。
仲长统《昌言》曰：汉哀帝时，有异物生於长乐宫东庑柏树，及永巷南闼合欢树，议者以为芝草也，群臣皆贺受赐，《古今注》曰：知蠲人之忿，则赠以青囊，［《太平御览》九百六十作裳。］三［御览作一。］名合欢，则忘忿，枝叶若繁互相交结，每一风来，辄自相解，不相牵缀，嵇康种之舍前。
《晋宫阁名》曰：华林园合欢四株。
【诗】晋杨方合欢诗曰：南邻有奇树，承春挺素华，丰翘被长条，绿叶蔽朱柯，因风吐微音，芳气入紫霞，我心羡此木，原徙著余家，夕得游其下，朝得弄其葩，尔根深且固，余宅浅且洿，移植良无期，叹息将如何。
◇杉
《尔雅》曰：披，煔，［今之杉木。］
晋咸康《起居注》曰：侍御史秦武，奏平陵前道东杉树一株萎死，以备预柏栽补之，请收陵令推劾。
邓德明《南康记》曰：南野巘山，有汉太傅陈蕃，［《太平御览》九百五十七蕃下有墓字］遥望两杉树，耸柯出岭，垂荫覆谷。
刘欣期交州记曰：合浦东一百里，有一杉树，叶落，随风入洛阳城内，汉时善相者，云此休徵，当出王者，故遣二人伐树，役夫多死，三百人坐株上食，过足相容。
《居名山志》曰：华子岗上，紫杉千仞，被在崖侧。
又云，金州山西面杉疏，偏为白猿所凶，竟夕哀鸣，行人所恶。
【颂】梁江淹杉颂曰：桐梓旧丽，松括称奇，焉如兹品，独秀青崖，群木敛望，杂卉不闚，长入烟氛，永骖鸾螭。
◇并闾
《广雅》曰：并闾，椶也。
《山海经》曰：脆之山，其木多椶，［椶树高二丈许，无枝条，叶大而员，岐生枝头，美实，皮相重被，一行一皮者为一节，可为索也。］
《广志》曰：椶一名并闾，叶似车轮，乃在颠下，有皮缠之，附地起，二旬一采，转复上生。
吴录《地理志》曰：武陵临沅县，多并闾木，生山中。
《晋令》曰：其夷民守护椶皮者，一身不输。
【颂】梁江淹并闾颂曰：异木之生，疑竹疑草，攒丛石迳，森苁山道，烟岫相珍，云壑共宝，不锦不缛，何避工巧。
◇荆
《春秋运斗枢》曰：玉衡星散为荆。
《广志》曰：楚，荆也，牡荆，蔓荆也。
《广志》曰：赤茎大实者，名曰牡荆。又有山荆。
《左传》曰：伍举入郑，声子将如晋，遇之於郑郊，班荆相与食，而言复故，［布荆坐地，共议归楚。］
《汉书》曰：淮南王安谋反，伍被谏曰：昔子胥谏吴王云，臣今见麋鹿游姑苏之台，臣今亦将见宫中生荆棘，露沾衣也。
《东观汉记》曰：尹勤治韩诗，事薛汉，身牧豕，事亲至孝，无有交游，门生荆棘。
周景式《孝子传》曰：古有兄弟，忽欲分异，出门见三荆同株，接叶连阴，叹曰：木犹欣聚，况我而殊哉，还为雍和。
《神仙传》曰：吴有徐随，居丹徒，左慈过隋，门下有宿客车六七乘，欺慈，云徐公不在，慈去，客皆见牛在杨树杪，车毂中皆生荆木，长一二丈，客惧，入报隋，隋曰：此左公，遣追之，客逐慈，叩头谢，客还，见牛故在地，无复荆木也。
顾微《广州记》曰：抚纳县出金荆。
《礼》弓矢图：楚燩以荆为之，然以灼，正以荆者，凡木心圆，荆心方也。
《广州记》曰：白荆堪为履，紫荆堪为床。
万南［《太平御览》九百五十九作淮南万毕术。］杜［御览作牡。］荆指病自愈，节不相当者，月晕时剋之，养病。
《毛诗》曰：翘翘错薪，言刈其楚，［楚，荆也。］
又曰：杨之水，不流束楚。
又曰：绸缪束楚。
又曰：交交黄鸟，止于楚。
《老子》曰：师之所处，荆棘生焉。
《文选》曰：不别荆者，庆云之惠君也，荒郁萧森，参天榛之蒙笼。
《史记》曰：廉颇肉袒负荆，因宾客，至蔺相如门谢。
【诗】晋陆机乐府歌诗曰：三荆欢同株，四鸟悲异林。
【颂】梁江淹金荆颂曰：江南之山，连鄣连天，既抱紫霞，亦嗽绛烟，金荆佳树，涵云宅仙，姱节讵及，幽意谁传。
【赞】宋颜峻几赞序曰：今上在彭城，赐金荆卧几。
◇棘
《周书》，程寤曰：文王在翟，梦南［逸周书作商。］庭生棘，小子发取周庭之梓於阙间，化松柏栻乍，惊以告文王，文王召发於明堂，拜吉梦，受商大命，秋朝士。
《周礼》曰：左九棘，孤卿大夫位焉，右九棘，公侯伯子男位焉，树棘以为位，取赤心而外刺。
元命苞曰：树棘听讼其下者，原心不其赤实也。
吴都赋曰：亦犹棘林之萤耀，与夫寻木之龙烛。
魏都赋曰：荣其文身，骄其险棘。
又曰：寻靡萍於中逵，造木猴於棘刺。
《春秋繁露》曰：美恶之类，各以类应，故以龙致雨，以扇逐暑，军之所处，生以棘楚。
石季龙大飨群臣於大武殿，［本条《太平御览》九百五十九作晋书。］佛图澄曰：殿乎殿乎，棘子成林，将坏人衣，龙发下石，果有棘生。
《陈留耆旧传》曰：魏尚［《太平御览》九百五十九尚下有被系二字，(本条亦见本书九十二卷，文有详略。)］诏狱，棘［御览棘上有有雀集狱四字。］树上，占曰：夫棘中心赤，外有棘［御览作刺，下同。］蒙［御览作象。］我言有棘而赤心之至诚也。
《离骚》曰：甘棠苦於丰草，荆棘生於中庭。
《毛诗》曰：凯风自南，吹彼棘心。
又曰：尸鸠在桑，其子在棘。
又，肃肃鸨羽，集于苞棘。
又，湛湛露斯，在彼杞棘。
又，营营青蝇，止于棘。
又曰：吹彼棘薪。
《后汉书》曰：我有枳棘，岑君伐之。
◇黄莲
《本草经》曰：黄莲一名王莲，味苦寒，治热。
【颂】梁江淹黄莲颂曰：黄莲上草，丹沙之次，御孽辟妖，长灵久视，骖龙行天，驯马匝地，鸿飞以仪，顺道则利。
◇栀子
《汉书》曰：栀，茜园，［栀，支子也。］
《本草经》曰：支子一名木丹。
《地镜图》曰：望气占人家黄气者，栀子树也。
《晋令》曰：诸宫［《太平御览》九百五十九作官］有秩栀子守护者，置吏一人。
《晋宫阁名》曰：华林园栀子五株。
游名山志曰：楼石山多栀子。
【诗】齐谢朓墙北栀子树诗曰：有美当阶树，霜露未能移，金蕡发朱采，映日以离离，幸赖夕阳下，馀景及四枝，还思照绿水，君阶无曲池，馀荣未能已，晚实犹见奇，复留倾筐德，君恩信未赀。
梁简文帝咏栀子花诗曰：素华偏可憙，的的半临池，疑为霜裹叶，复类雪封枝，日斜光隐见，风还影合离。
【赞】宋颜测栀子赞曰：濯雨时摛素，当飚独含芬，丰荣殊未纪，销落竟谁闻。
◇竹
《尚书》曰：筱簜既敷，［筱，竹箭也。］
《山海经》曰：云山有桂竹，甚毒，伤人必死，［始兴小桂县，出桂竹也。］
《说文》曰：箭矢竹也。
《尔雅》曰：东南之美者，有会稽之竹箭焉。
又曰：桃枝四寸有节。
《礼记》曰：如竹箭之有筠。
竹谱曰：桃枝竹，皮滑而黄，可以为席。
《山海经》曰：嶓冢之山，嚚水之上，多桃枝竹。
《魏志》曰：倭国有桃枝竹。
裴氏《广州记》曰：广州有桃枝竹。
永嘉记曰：阳屿有仙石山，顶上有平石，方十馀丈，名仙坛，坛陬辄有一筋竹，凡有四竹，葳蕤青翠，风来动音，自成宫商，石上净洁，初无粗箨，相传云，曾有却粒者，於此羽化，故谓之仙石。
竺法真罗山疏曰：岭南道无筋竹，惟此山有之，其大尺围，细者色如黄金，坚贞疏节。
《异苑》曰：东阳留道德家中筋竹林，忽生连理。
《吕氏春秋》曰：昔黄帝命伶伦为律，伶伦自大夏之西，阮隃山之阴，取竹之嶰谷，断两节间，长六寸九分而吹之，为黄锺之宫，律之本也。
竹谱曰：邛竹，高节实中，状如人剡，俗谓之扶老竹。
《汉书》：张骞至大夏，见邛竹枝，问之，云贾人市之身毒国。
《丹阳记》曰：江宁县南三十里，有慈母山，积石临江，生箫管竹，自伶伦采竹嶰谷，其后惟此簳见珍，故历代常给乐府，而俗呼鼓吹山，今慈湖戍常禁采之。
《礼斗威仪》曰：君乘木而王，政太平，蔓竹紫脱，为之常生，《吴越春秋》曰：越王问范蠡用兵，对曰：越有处女，原君王问之，处女北行见王，道逢老人，自称袁公，跪拔林於［《太平御览》九百六十二作杪。］竹，末折堕地，处女即捷其末，公操其本而刺处女，处女举扙击之，公飞上树，变为白猿。
《博物志》曰：洞庭之山，帝之二女啼，以涕挥竹，竹尽班，今下隽有班皮竹。
《山海经》曰：长石山之西，有共谷，其中多竹，卫丘之竹山林在焉，大可为舟，［郭璞曰：竹一节间，可为舡也。］
《易》曰：震为苍琅竹。
《穆天子传》曰：天子西征，休于玄池之上，乃奏广乐，三日而终，是曰乐池，乃树之竹，是曰竹林。
《离骚·七谏》曰：便娟之脩竹，寄生於江潭，上葳蕤而防露，下泠泠而来风。
《史记》曰：汧渭川千亩竹，其人与千户侯等。
《韩诗外传》曰：黄帝时，凤皇栖帝梧桐，食帝竹实。
《汉书》曰：高祖为亭长，乃以竹皮为冠，［以竹始生皮作冠，今鹊尾冠是也。］及贵，常冠之。
又曰：上发卒塞瓠子河，令群臣将军以下，皆负薪而下淇园之竹，［卫之苑也，多竹筱也。］
《三辅旧事》曰：窦将军有青竹田。
《楚国先贤传》曰：孟宗母嗜笋，及母亡，冬节将至，笋尚未生，宗入竹哀叹，而笋为之出，得以供祭，至孝之感也。
《文士传》曰：蔡邕经会稽高迁亭，见椽竹可以为籥，取用，果有异声。
《湘州记》曰：邵陵高平县有文竹山，上有石床，四面绿竹扶疏，常随风委拂此床。
盛弘之《荆州记》曰：临贺冬山中，有大竹，数十围，高亦数十丈，有小竹生其旁，皆四五围，下有盘石，径四五丈，极方正，青如弹棋局，两竹屈垂，拂扫石上，初无尘秽，未［《太平御览》九百六十二未下有至字。］数十里间，风吹此竹，如箫管之音。
《述征记》曰：山阳县城东北二十里，魏中散大夫嵇康园宅竹林，时有遗竹也，在白鹿嵒东南。
荆州厥贡惟箘簵楛，［本条《太平御览》九百六十二作尚书。］杨州厥贡筱簜既敷，［筱竹箭，簜大竹水去已布生。］
《毛诗》曰：如竹笣矣。
籊々竹竿，以钓于淇，竹竿，［篇名。］卫女思归也，適异国而不见答，思而能以礼也。
《礼》曰：日短至，则伐木，取竹箭。
《庄子》曰：鹓雏非练实而不食，［练食，竹实也，取其絜白也。］
《家语》曰：山南之竹，不搏自直，斩而为箭，射达革。
【诗】齐虞羲见江边竹诗曰：挺此贞坚性，来树朝夕池，秋波漱下趾，冬雪封上枝，葳蕤防晓露，葱蒨集羁雌，含风自飒飒，负雪亦猗猗，金明无异状，玉洞良在斯，但恨非嶰谷，伶伦未见知。
齐谢朓咏竹诗曰：窗前一丛竹，青翠独言奇，南条交北叶，新笋杂故枝，月光疏已密，风声起复垂，青扈飞不碍，黄口得相窥，但恨从风箨，根株长别离。
梁元帝赋得竹诗，嶰谷管新抽，淇园竹复脩，作龙还葛水，为马向并州，柯亭临绝涧，桃枝夹细流，冠学芙蓉样，花堪威凤游，邛王若有献，张骞应拜侯。
梁沈约咏檐前竹曰：萌开箨已垂，结叶始成枝，繁阴上蓊茸，促节下离离，风动露滴沥，月照影参差，得生君户牖，不原夹华池。
梁江洪和新浦侯斋前竹诗曰：本生出高岭，移赏入庭蹊，檀栾拂桂撩，蓊葱傍朱闺，夜条风析析，晓叶露凄凄，箨紫春湋思，筠绿寒蛩啼，不惜凌云茂，遂听群雀栖，原抽一茎实，试看翔凤来。
梁刘孝先竹诗曰：竹生空野外，梢云耸百寻，无人赏高节，徒自抱贞心，耻染湘妃泪，羞入上宫琴，谁能制长笛，当为吐龙吟。
梁刘孝威咏枯叶竹诗曰：枯杨犹更绿，卧柳尚还生，勿嫌凤不至，终当待圣明。
陈贺循赋得夹池脩竹诗曰：绿竹影参差，葳蕤带曲池，逢秋叶不落，经寒色讵移，来风韵晚迳，集凤动春枝，所欣高蹈客，未待伶伦吹。
陈阴铿赋得夹池竹诗曰：夹池一丛竹，垂翠不惊寒，叶酝宜成酒，皮治薛县冠，湘川染别泪，衡岭拂仙坛，欲见凌冬质，当为雪中看。
陈张正见赋得阶前嫩竹诗曰：翠竹梢云自结丛，轻花嫩笋欲凌空，砌曲横枝屡解箨，阶前疏叶强来风，欲知抱节成龙处，当於山路葛陂中。
【赋】晋江逌竹赋曰：有嘉生之美竹，挺纯姿於自然，含虚中以象道，体圆质以仪天，讬宗爽垲，列族圃田，缘崇岭，带回川，薄循隰，衍平原，故能凌惊风，茂寒乡，籍坚冰，负雪霜，振葳蕤，扇芬芳，翕幽液以润本，承清露以擢茎，拂景云以容与，拊惠风而回萦。
齐王俭灵丘竹赋应诏曰：灵丘深沉，蔓竹凝阴，神根合拱，桢幹百寻，振芳条乎昆岳，敷绿采於高岑，沿淮海而蔚映，带沮漳而萧森，志东南而擅美，在淇卫而流音，方灵寿而均茂，仪菌桂而成林，若乃青春受谢，九野舒荣，绿蘋齐叶，白芷抽萌，{笞心}々而特秀，筱擢颖而垂英，霜曒镜於原隰，木衰疏於郊阡，翠叶与飞雪争采，贞柯与曾冰竞鲜。
梁简文帝脩竹赋曰：玉润桃枝之丽，鱼肠云母之名，日映花美，风动花轻。
【诏】梁任昉静思堂秋竹应诏曰：静思堂，连洞房，临曲沼，夹脩篁，竹宫丰丽於甘泉之右，竹殿弘敞於神嘉之傍，绿条发丹槛，翠叶映雕梁，入户扫文石，傍檐拂象床，常生偶兰桂，结实值鸳皇，逢性与之至道，偶斯文之在兹，欢柏梁之有赋，恨相如之异时。
【赞】晋谢庄竹赞曰：瞻彼中唐，绿竹猗猗，贞而不介，弱而不亏，杳袅人圃，萧瑟云崖，推名楚潭，美质梁池。
【序】晋伏滔长笛赋序曰：余同僚桓子野，有故长笛，耆老云，蔡邕之所作也，初邕避难江南，宿於柯亭，柯亭之观，以竹为椽，邕仰而眄之曰：良竹也，取以为笛，音声独绝。


枣杏栗胡桃林檎甘藷沙棠椰枇杷燕薁檖蒟子枳椇柚木瓜杜梨芋杨梅蒲萄槟榔荔支益智椹芭蕉甘蔗瓜
◇枣
《尔雅》曰：枣，壶枣，［今江东呼枣大而锐上者为壶枣，犹瓠也。］边要枣，［子细要者。］
《礼记》曰：妇人之贽，椇榛脯脩枣栗，《毛诗》曰：八月剥枣，十月获稻。
《晏子》曰：景公谓《晏子》曰：东海之中，有水而赤，其中有枣，华而不实，何也，《晏子》曰：昔者秦缪公乘龙理天下，以黄布裹蒸枣，至海而投其布，故水赤，蒸枣，故华而不实，公曰：吾徉问子耳，对曰：婴闻之，徉问者，亦徉对。
《孟子》曰：曾晳嗜羊枣，而曾子不忍食之。
《韩子》曰：秦饿，应侯谓王曰：五苑之枣栗，请发与之。
《史记》曰：李少君以却老方见上，少君曰：臣尝游海上，见安期生，食巨枣，大如瓠。
真人关令尹喜内传曰：尹喜共老子西游，省太真王母，共食玉门之枣，其实如瓶。
《神异经》曰：北方荒中，有枣林焉，其高五丈，敷张枝条一里馀，子长六七寸，围过其长，熟赤如朱，乾之不缩，气味甘润，殊於常枣，食之可以安躯，益气力。
《东方朔传》曰：武帝时，上林献枣，上以枝击未央前殿槛，呼朔曰：叱来叱来，先生知此箧中何物，朔曰：上林献枣四十九枚，上曰：何以知之，朔曰：呼朔者，上也，以枝击槛，两木林也，曰朔来朔来者，枣也，叱叱者四十九，上大笑，赐帛十疋。
《汉书》曰：王吉少时学问，居长安，其东家有枣树，垂吉庭中，吉妇取枣以啖吉，吉后知之，乃去妇，东家闻而欲伐其树，邻里共止之，因固请吉，令还妇，里中为之语曰：东家枣树，王阳妇去，东家枣完，去妇复还。
《汉武内传》曰：七月七日，西王母当下，帝设玉门之枣。
刘根别传曰：今年春，当有病，可服枣核中仁二七枚，能常服之，百邪不复干也。
《风俗通》曰：鲍焦耕田而食，穿井而饮，於山中食枣，或曰：此枣子所殖耶，遂强欧吐而死也。
魏文帝诏群臣曰：南方有龙眼荔枝，宁比西国蒲萄石蜜乎，酢且不如中国凡枣味，莫言安邑御枣也。
马明生别传曰：安期生仙人见神女，设厨膳，安期曰：昔与女郎游息於西海之际，食枣异美，此间枣小，不及之，忆此枣味久，已二千年矣，神女云，吾昔与君共食一枚，乃不尽，此间小枣，那可相比耶。
王隐《晋书》：傅虞为鄱阳内史，劝厉学业，宽裕简素，风化大行，白乌集郡庭枣树上。
《晋宫阁名》曰：华林园枣六十二株，王母枣十四株。
《异苑》曰：太元中，南郡州陵县有枣树，一年忽生桃李枣三种花子。
《世说》曰：魏文帝忌弟任城［原讹成，据冯校本改。］王骁壮，因在卞太后所，共围棋，并啖枣，文帝以毒著诸枣蒂中，自选可食者，而王不悟，遂杂进之，既中毒，太后索水救之，帝豫敕毁器，太后徒跣趋井，无以汲之，须臾遂卒。
又曰：大将军王敦，初尚武帝舞阳公主，如厕，见漆箱中盛枣，本以塞鼻，王谓厕上下果，遂食之，群婢莫不笑之。
《左传》：御孙曰：女贽不过榛栗枣脩以告虔。
邺中记，石季龙园中有羊角枣，三子一尺。
《史》，楚庄王爱一马，啖枣脯。
夏取枣杏之火，［本条《太平御览》九百六十五作邹子，后同。］
【诗】晋傅玄诗曰：饥食野枣实。
后秦赵整诗曰：北园有一树，布叶垂重阴，外虽多棘刺，内实有赤心。
梁简文帝赋咏枣曰：风摇羊角树，日映鸡心枝，已闻安邑美，永茂玉门垂。
【启】陈周弘正谢梁元帝赉玉门枣启曰：安期旧美，安息高名，臣金马之荣，未获趋奉，方朔之赐，遽降洪恩。
◇杏
《神仙传》曰：董奉居庐山，为治病，重者种杏五株，轻者一株，於林中所在，箪食一器，是换一穀，少者虎逐之，乃以穀赈贫穷，号董仙杏林。
《师旷占》曰：梅桃杏实多者，来年谓之穰。
晋宫关［《太平御览》九百六十八作阁。］记曰：明光殿，杏八株。
九州论，魏郡好杏。
燧人夏取枣杏之火。
《西京杂记》曰：上林苑有文杏，谓有文彩也。
典术曰：杏者东方岁星之精也。
《山海经》曰：灵山之下，其木多杏。
卢毓冀州论曰：魏郡好杏，地产不为珍。
《师旷占》曰：杏多实不虫者，来年秋善。
南岳夫人传曰：仙人有三玄紫杏，《西京杂记》曰：上林苑有蓬莱杏，东海都尉于台，献杏一株，花杂五色，六出，云是仙人所食者。
《氾胜之书》曰：杏花如何，可耕白沙。
玄晏春秋曰：卫伦过予，言及於味，称魏故侍中刘子阳，食饼知盐生，精味之至也，予曰：师旷识劳薪，易牙别淄渑，子阳今之妙也，定之何难，伦因命仆取粮糗以进，予尝之曰：麦也，有杏李柰味，三果之熟也不同，子焉得兼之，伦笑而不言，退告人曰：士安之识过刘氏，吾将来家实多，故杏时将发，糅以杏汁，李柰将发。又糅以李柰汁，故兼三味。
《述异记》曰：杏园洲在南海中，多杏，云仙人种杏处，汉时尝有人舟行遇风，泊此洲五六月，日食杏，故免死。又云洲中有冬杏。
嵩高山记曰：嵩山东北有牛山，其山多杏，至五月，烂然黄茂，自中国丧乱，百姓饥馑，皆资此为命，人人充饱，而杏不尽。
《洛阳宫殿簿》曰：含章殿前，杏四株，显阳殿前，杏六株。
《地理志》曰：范蠡宅在湖中，有海杏，大如拳也。
朱超石与兄书曰：光武坟边杏甚美，今奉送其核。
王逸荔枝赋曰：魏土送西山之杏。
《述异记》曰：赖乡老子祠有缥杏。
《庄子》曰：孔子游淄濰之林，休坐杏坛之上，弟子读书，弦歌鼓琴。
后《周书》曰：张元性廉洁，南邻有杏两树，杏熟，多落元园中，元悉以还主。
《管子》曰：五沃之土，其木宜杏。
四民月令曰：三月杏花盛，可播白沙轻土之田。
潘岳闲居赋曰：梅杏郁棣，华实照烂。
又司马相如长门赋曰：饰文杏以为梁。
【诗】周庾信咏杏花诗曰：春色方盈野，枝枝绽翠英，依俙暎村坞，烂熳开山成，好折待宾侣，金盘儭红琼。
◇栗
《山海经》曰：南山其上多栗，葛山铜山，其木多栗。
《毛诗》曰：树之榛栗。
又云，版有漆，隰有栗。
《韩诗》曰：东门之栗，有静［静，善也。］家室，［言东门之栗树之下，有善人，可以为室家也。］
《韩子》曰：秦饿，应侯谓王曰：五苑之果蔬橡枣栗，足以活民，请发之，王曰：今发五苑以活民，是使有功与无功互争取也，人生而乱，不如死而治。
《广志》曰：栗有侯栗，关中大如鸡子。
《三秦记》曰：汉武帝果园，大栗十五枚一斗。
《魏志》曰：东夷韩国出大栗，如梨。
何晏《九州论》曰：中山好栗。
袁准《观殊俗》曰：索兰枝而不得，见巨房之大栗。
《袁子正书》曰：岁比不登，唯得卖枣栗瓜梨。
卢谌《祭法》曰：春秋冬祠，皆用栗。
《礼》曰：栗欀之。
汉［《太平御览》九百六十四作汉书。］燕秦千树栗，此人与千户侯等。
黄侔蒸栗，［本条御览作魏略。］
魏氏，［本条魏志四注作魏氏春秋，此有脱文。］许元［魏志注作允。］因司马昭辞，欲杀之，帝方食栗，优人云午等唱曰：青头鸡，青头鸡者，鸭也，帝惧不敢发。
庄子，古者兽多民少，皆巢居以避之，昼拾橡栗，暮栖树上，故命曰有巢氏。
梁州献栗，径寸半。
《西京杂记》曰：上林苑有魁栗双栗楒栗榛栗。
《史》，苏秦说燕文侯曰：此有枣栗之科，此谓天府也，民虽不级而足也。
选蜀都，榛栗罅发。
王逸荔枝赋，北燕荐朔滨之巨栗。
侯国出栗，大如鸡子。
桂阳有栗，丛生，大如柿子。
越中出如拳之栗。
哀公问社於宰我，宰我对曰：夏后氏以松，殷人以柏，周人以栗，［本条《太平御览》九百六十四作论语。］
【赋】后汉蔡邕伤故栗赋曰：人有折蔡氏祠前栗者，故作斯赋，树遐方之嘉木，于灵宇之前庭，形猗猗以艳懋，似碧玉之精明，何根茎之丰美，将蕃炽以悠长，遇祸贼之灾人，嗟夭折以摧伤。
【启】梁庾坚吾谢东宫赉栗启，查或火成，钻以为屑，柰称煎用，曝而成糗，未若北燕巨实，用夺荣枯，南国脯山，翻惭齿决，承恩踊跃，对闻喜之河，念报屏营，问知来之鸟。
◇胡桃
《广志》曰：陈仓胡桃，薄皮多肌，阴平胡桃，大而皮脆，急捉则碎。
《博物志》曰：张骞使西域还，得胡桃。
《晋宫阁名》曰：华林园胡桃八十四株。
荀氏春秋祠制曰：常设用胡桃。
吴时外国志曰：大秦国有枣榛胡桃，莲藕杂果。
【启】梁沈约为柳世隆谢赐乐游胡桃启曰：挺自禁园，味逾井络，动物回祇，在微必应，此乃胡羯奔逃，吉之先见者也。
【书】后汉孔融与诸卿书曰：多惠胡桃，深知笃意。
晋钮滔母答吴国书曰：胡桃本生西羌，外刚朴，内柔甘，质似古贤，欲以奉贡。
◇林檎
《广志》曰：林檎似赤柰，亦名黑檎，广黑檎似赤柰，一名林檎似赤柰，［○本条讹脱複重，明本一名林檎以下作一名来禽，言味甘熟则来禽也。］
刘桢京口记曰：南国多林檎。
【书】梁刘孝威谢赉林檎书曰：勇闻齐国，止锡二桃，远至仙方，裁蒙数枣。岂如恩丰汉箧，赐广魏奁，〈女毛〉女数而仅通，筭郎计而方得，生於玉井之侧，出自金膏之地，上灵所贵，下土希逢。
【启】梁庾肩吾谢赉林檎启曰：丹徒故苑，岁绵长而不见，岷山虽植，路重阻而来难，未有徙核圆丘，移根阆坂，仙厨始摘，犹青玉之盘，［句有脱文。］下贱爰颁，遂入抽蒲之座。
◇甘藷
似竽，［本条《太平御览》九百七十四作陈祈畅异物志。］亦有［亦有下有巨魁二字。］剥去皮，肥［肥作肌。］肉白，南方以当米穀，宾客亦设之，出交北。
◇沙棠
如棠，味如李，无核。
《吕氏春秋》：果之美者棠实。
◇椰
《神异经》曰：东南荒中，高二十丈馀，叶如甘瓜，二子成［《太平御览》九百七十二作百岁。］落，生幸，［御览作华。］椰如甘瓜，如两眼，谓之萼，［御览作华如甘瓜华，华尽落而生萼，此有讹衍。］萼越王头［越王头三字御览无。］下生子，三成［御览作岁。］而熟，形如寒瓜。
《广志》曰：高六七尺者，无枝条，叶如［《太平御览》九百七十二如下有束蒲二字，蒲下有二十九字，此脱。］美如蜜，核中有白肤，厚半寸，味似胡桃，出交北。
选曰吴，［按本条见文选吴都赋，此有脱文。］椰叶无阴。
七命曰：剖椰子之壳。
◇枇杷
仲长统《昌言》曰：今人主不思甘露零，醴泉涌，而患枇杷荔支之腐，亦鄙矣。
荆州土地记曰：宜都出大枇杷。
《广州记》曰：枇杷若榴，参乎京都。
华山记曰：华山讲堂西头，有枇杷园。
《晋宫阁名》曰：华林园枇杷四株。
【赋】宋周祗枇杷赋曰：昔鲁季孙有嘉树，韩宣子赋誉之，屈原离骚，亦著橘赋，至枇杷树，寒暑无变，负雪扬华，余殖庭圃，遂赋之云，名同音器，质贞松竹，四序一采，素华冬馥，霏雪润其绿蕤，商风埋其劲条，望之冥濛，即之疏寥。
宋谢瞻安成郡庭枇杷树赋曰：伊南国之佳木，伟邦庭而延树，禀金秋之清条，抱东阳之和煦，肇寒葩於结霜，成炎果乎纤露，高临甍首，傍拂阶露。
◇燕薁
《毛诗》曰：六月食郁及薁。
魏都，萸梅及杨李留郁，［《太平御览》九百七十四作曹毗魏都赋曰英梅杨李，若留郁棣，此有讹脱。］俗谓燕郁。
◇檖
《诗》曰：隰有树檖，疏，赤罗或名山梨，今谓杨檖，树实如梨，但小耳，一名鹿梨，一名鼠梨。
《尔雅》曰：檖，罗。
◇蒟子
树如桑，取其实为酱，汉音范，［本条《太平御览》九百七十三作汉书注，范作矩，此有脱讹。］
广［御览作广志。］薆［御览作蔓。］生依树也。
◇枳椇
《诗》曰：南山有枸，疏，枳椇树似白杨，子著枝端，为之木蜜，从令人酒薄，以为屋柱，酒皆薄。
《礼》曰：妇人之贽，椇榛脯脩枣栗。
广志，以［《太平御览》九百七十四作子似］珊瑚树，乾者益之矣。［御览作益美。］
◇柚
《尔雅》曰：柚，条也，［似橙，实醋。］出江南。
《广志》曰：成都有柚，大如斗。
《尚书》曰：杨州厥苞橘柚。
《离骚》［《太平御览》九百七十三作楚辞。］曰：斥逐鸿鹄，乃近鸱枭，斩伐橘柚，列树苦桃。
《吕氏春秋》曰：果之美者，云梦之柚。
《月令》曰：食橘柚。
《列传》［御览九百七十三作列子。］曰：吴越之间，有木焉，其名曰柚，树碧而冬青，实丹而味酸，度淮北为杞。
【赞】晋郭璞柚赞曰：厥苞橘柚，精者曰甘，实染繁霜，叶鲜翠蓝，屈生嘉叹，以为美谈。
◇木瓜
《尔雅》曰：楙，木瓜也。
《广志》曰：木瓜子可藏，枝为杖，号一尺百二十节。
《毛诗》曰：木瓜，美齐桓公也，卫为翟人败之，出处于漕，桓公救而封之，遗之车马器服焉，卫人思之，欲厚报之，投我以木瓜，报之以琼琚，匪报也，永以为好也。
《晋宫阁名》曰：华林园木瓜五株。
【赋】宋何承天木瓜赋曰：美中州之佳树，表闲冶之丽姿，结灵根以诞秀，倾朝日以扬晖，擢丛柯之冉冉，布翠叶而蕤葳，惟兹木之在林，亦超类而独劭，方朝华而繁实，比沙棠而有耀，当大夏之方隆，愧微幹之纤挠，岂隐扑以幸全。固呈才而不效，离众用而获宁，永端己以厉操，原佳人之吊投，思同归以讬好，顾卫风之攸珍，虽琼琚而匪报。
◇杜梨
《尔雅》曰：杜，甘棠也，杜，赤棠，白者棠。
《毛诗》曰：蔽芾甘棠，勿翦勿伐。
又曰：有杕之杜，［杕，独也。］
《韩诗外传》曰：邵伯在朝，有司请召民，邵伯曰：不劳一身而劳百姓，大非吾先君文王之志也，於是庐於棠树之下，百姓大悦，诗人见而歌焉。
【赋】晋孙楚杕杜赋曰：家弟以虞氏梨赋见示，余谓岂以梨有用之为贵，杜无用之为贱，故用获全，所以为贵，有用获残，所以为贱，故赋云之，惟有杕之为杜，齐万物而并生，其质菲薄，既不施於器用，华叶疏悴，靡休荫之茂荣，昔在邵伯，听讼述职，甘棠作颂，垂之罔极。
◇芋
援神契曰：仲冬昴星中，收莒芋，亦芋也。
《说文》曰：齐人为莒。
汉［《太平御览》九百七十五作汉书。］汝南有鸿隙大陂，翟方［御览方下有进字。］为丞相，秦［御览作奏。］破之，郡中追焉，［御览作怨。］童谣曰：怀我陂，［御览作坏陂谁。］翟子威，饭我食，［御览食上有豆字。］羹芋魁。
秦破翟，［本条御览九百七十五作《汉书》：翟作赵。］卓氏曰：吾闻岷山之下，沃野，有阴蹲鸱，至死不饥，乃求远迁，致之於临邛。
《广志》曰：有君子芋，大如斗魁，青边芋淡善芋，大如瓶，少子，叶如彻盖，缃色紫茎。
本草，芋土芝。
选蜀都，间蹲鸱之沃野，则以为世济阳九，注，济人饥也，叶似蹲鸱。
◇杨梅
《郭子》曰：杨氏子年九岁，孔君平诣其父，设果有杨梅，孔指示儿曰：此贵君家果，儿应声答曰：未闻孔雀是夫子家禽。
《临海异物志》曰：杨梅，其子大如弹丸，正赤，五月中熟，熟时似梅，其味甜酸。
裴氏《广州记》曰：庐山顶有湖，杨梅山桃绕其际，海人时登采拾，正得於上饱，不得持下。
《博物志》曰：地有章名，则生杨梅，无章名亦有耳，有章名无之也。
吴兴记曰：故章县北有石郭山，上生杨梅，常以贡御。
《南越志》曰：熙安县多杨梅。
【颂】梁江淹杨梅颂曰：怀蕊挺实，涵黄糅丹，镜曰绣壑，炤霞绮峦。
◇蒲萄
《广志》曰：蒲萄有黄白黑三种。
《本草》曰：蒲萄益气强志，令人肥健少饥，延年轻身。
《史记》曰：大宛以蒲萄为酒，富人藏酒至万馀石，久者数十岁不败。
《汉书》曰：且末国无雷国罽宾国，皆有蒲萄。
《汉武内传》曰：西王母常下，帝设蒲萄酒。
《续汉书》曰：敦煌张氏家传曰：扶风孟他，以蒲萄酒一升遗张让，即称凉州刺史。
《博物志》曰：西域蒲萄酒，传云可至十年。
又曰：张骞使西域还，得蒲萄。
《晋宫阁名》曰：华林园蒲萄百七十八株。
魏文帝诏群臣曰：且说蒲萄，醉酒宿醒，掩露而食，甘而不饣肙，酸而不脆，冷而寒，味长汁多，除烦解饣肙。又酿以为酒，甘於麹米，善醉而易醒，道之固以流涎咽唾，况亲食之耶，他方之果，宁有匹之者。
《秦州记》曰：秦野多蒲萄。
《博物志》曰：以为刍荛。
杜恕笃［《太平御览》九百七十二作杜笃。］边论，汉匈［御览匈上有征字。］奴，取胡麻蒲萄，□［御览作稗。］麦苜蓿，示广地。
龟兹国胡人奢侈，家有至千斛蒲萄，汉使取实来，离宫别馆傍尽种。
北齐李元忠，赠世宗蒲萄一盘，世宗以报白缣，遗书曰：忽惠蒲萄，良深愧仰，聊因绢百疋，以酬清德。
汉李广［本条《太平御览》九百七十二作《汉书》：广下有利字。］为二师将军，破大宛，得蒲萄种归汉。
【赋】魏都，皇筱怀风，蒲萄结阴。
魏锺会蒲萄赋曰：美乾道之广覆兮，佳阳泽之至淳，览遐方之殊伟兮，无斯果之独珍，讬灵根之玄圃，植昆山之高垠，绿叶蓊郁，暧若重阴，翳羲和，秀房陆离，混若紫英乘素波，仰承甘液之灵露，下歙丰润於醴泉，总众和之淑美，体至气於自然，珍味允备，与物无俦，清浊外畅，甘旨内遒，滋醳膏润，入口散流。
晋荀勖蒲萄赋曰：灵运宣流，休祥允淑，懿彼秋方，乾元是畜，有蒲萄之珍伟奇，［句有衍文。］应淳和而延育。
◇槟榔
周成杂字曰：槟榔，果也，似螺，可食。
李当之药录曰：槟榔一名槟门。
《广志》曰：木实曰槟榔，树无枝，略如柱，其颠生穟而秀，生棘针，重叠其下，彼方珍之，以为口实，亦出交趾。
林邑记曰：槟榔树高十馀丈，皮似青桐，节如桂竹，下森秀无柯，端顶有叶，叶似甘蕉，条派开破，仰望眇眇，如锸丛蕉於竹杪，风至独动，似举羽扇之扫天，叶下系数房，房缀数十子，家有数百树。
《异物志》曰：槟榔树若笋竹生竿，近上未［《太平御览》九百七十一作末。］五六尺间，洪覃洪肿起如瘣木焉，因拆裂出，若黍秀也，无华而为实，大如桃李，天生棘重累其下，所以御卫其实也，剖其上皮，煮其肤熟而贯之，坚如乾枣，以夫留古贲并食，则滑美下气，及宿食消穀。
《南中八郡志》曰：槟榔土人以为贵，婚族客必先进，若邂逅不设，用相嫌恨。
顾徽《广州记》曰：山槟榔形小，而大於蒳子，蒳子土人亦呼为槟榔。
【诗】梁刘孝绰咏有人乞牛舌乳不付因饷槟榔诗曰：陈乳何能贵，烂舌不成珍，空持渝浩齿，非但汙丹唇，别有无枝实，曾要湛上人，羞比朱樱就，讵易紫梨津，莫言蒂中久，当看心里新，微芳虽不足，含咀原相亲。
周庾信咏槟榔诗曰：绿房千子熟，紫穗百花开，莫言行万里，曾经相识来。
【启】梁王孺谢赐于纮利所献槟榔启曰：窃以文轨一覃，充仞斯及，入侍请朔，航海梯山，献琛奉，［句有脱文。］充庖盈府，故其取题左赋，多述瑜书，萍实非甘，荔葩惭美。
梁庾肩吾谢赉槟榔启曰：形均绿竹，讵扫山坛，色譬青桐，不生空井，事逾紫柰，用兼芳菊，方为口实，永以蠲痾。
又谢东宫赉槟榔启曰：无劳朱实，兼荔支之五滋，能发红颜，类芙蓉之十酒，登玉案而上陈，出珠盘而下逮，泽深温柰，恩均含枣。
【笺】喻益期笺曰：槟榔信南越之可观，子既非常，木亦特异，大者三围，高者九丈，叶聚树端，房构叶下，华秀房中，子结房外，其擢穗似禾，其缀实似穀，其皮似桐而厚，其节似竹而穊，其中空，其外劲，本不大，末不小，上不倾，下不邪，调直亭亭，千百若一，步其林则寥朗，庇其阴则萧条，信可以长吟，可以远想矣，性不耐霜，不得北殖，必当遐树海南，辽然万里，弗遇长者之目，自令恨深。
◇荔支
《广志》曰：荔支树高五六丈，大如桂树，绿叶蓬蓬，冬夏荣茂，青华朱实，大如鸡子，核黄黑，似熟莲子，实白如昉，甘而多汁，似安石榴，有甜醋者，至日将中，翕然俱赤，则可食也，一树下子百斛。
《东观汉记》曰：单于来朝，赐橙橘龙眼荔支。
谢承《后汉书》曰：汝南唐羌，为临武长，县接交州，州旧贡荔支及生犀献之，羌上书谏，乃止。
《吴录》曰：苍梧多荔支，生山中，人家亦种之。
魏文帝诏群臣曰：南方有龙眼荔支，宁比西园［《太平御览》九百七十一作国。］蒲萄石蜜。
竺法真登罗山疏曰：荔支似冬青，夏至日子赤，可食。
《南中八郡志》曰：犍为僰道县出荔支。
【诗】梁刘霁咏荔支诗曰：叔师贵其珍，武仲称斯美，良由自远致，含滋不留齿。
【赋】后汉王逸荔支赋曰：暧若朝云之兴，森如横天之彗，湛若大厦之容，郁如峻岳之势，脩幹纷错，绿叶臻臻，灼灼若朝霞之暎日，离离如繁星之著天，皮似丹罽，肤若明珰，润侔和璧，奇喻五黄，仰叹丽表，俯尝嘉味，口含甘液，心受芳气，兼五滋而无常主，不知百和之所出，卓绝类而无俦，超众果而独贵。
【启】齐孔稚珪谢赐生荔支启曰：绿叶云舒，朱实星映，离离昔闻，晔晔今睹，信西〈山氏〉之佳珍，谅东鄙之未识。
王逸赋，［已见上。］角卯兴而灵华敷，大火中而朱实繁，灼灼丹华吐日，离离繁星著天。
七命，坼龙眼之房也。
◇益智
《广志》曰：益智叶似丛［《太平御览》九百七十二作襄，按当作蘘。］荷，长丈馀，其根有小枝，高者八九寸，无叶萼，其子丛生著之，大如枣，中辨黑皮白，核小者曰益智，含之摄泛［《太平御览》九百七十二作涎。］濊，出万寿，亦生交趾。
南方草物状曰：益智子如笔毫，长七八分，二月华，色似莲，著实五六月熟，味辛，杂五味，中芬芳，亦可盐曝，出交趾合浦。
顾徽《广州记》曰：益智叶如蘘荷，茎如竹箭，子从心出，一枝有十子，子肉白滑，四破去之，取外皮，蜜煮为粽，味辛。
周景式庐山记曰：山果有益智蒲萄。
三十六国春秋曰：安帝元年，卢循为广州刺史，循遗裕益智粽，裕乃答以续命汤。
【诗】梁刘孝胜咏益智诗曰：挺芳铜岭上，擢颖石门端，连丛去本叶，杂和委雕盘，宁推不迷草，讵灭聪明丸，傥逢公子宴，方永厌夜欢。
【书】慧远法师答卢循书曰：损饷六种，深抱情至，益智乃是一方异味，即於僧中行之。
◇椹
《古今注》曰：椹，桑实也。
《诗》曰：食我桑椹，怀我好音，于嗟鸠兮，无食桑椹。
武［本条《太平御览》九百七十三作汉武内传，此有脱文。］药有扶桑丹椹。
魏略，杨沛［杨沛下有脱文，见御览九百七十三。］
《世说》：张天锡为晋孝武，［《太平御览》九百七十三武下有所器二字。］问北方何物可贵，对曰：桑椹香食，人无嫉心。
北方白椹，长数寸，甚美，［本条御览九百七十三作异苑。］
东方有八十丈桑，上有椹，长三尺五寸，圆与长等，［本条御览九百七十三作东方朔神异记。］
王甲以北方椹比江东黄甘，於是引甲为宾客，初谢公为甲妄言，甲乃买骏马，投椹熟时，致十枚，［本条御览九百七十三作《世说》：此有脱文。］
◇芭蕉
《广志》曰：芭蕉一曰芭苴，或曰甘蕉茎如荷芋，重皮相裹，大如盂斗，叶广尺，长一丈，有角子，长六七寸四五寸二三寸，两两共对，若相抱形，剥其上皮，色黄白，味似蒲萄，甜而脆，亦饱人，其茎解散如丝，绩以为葛，谓之蕉葛，虽脆而好，色黄白，不如葛赤色也，出交趾建安。
《南州异物志》曰：甘蕉草类，望之如树株，大者一围馀，叶长一丈，或七八尺馀，二尺许，华大如酒杯，形色如芙蓉，著茎末，百馀子大，名为房，根似芋块，大者如车毂，实随华长，每华一阖，各有六子，先后相次，子不俱生，华不俱落，此蕉有三种，一种子大如手拇指长而锐，有似羊角，名羊角蕉，味最甘好，一种子大如鸡卵，有似羊乳，名牛乳蕉，微灭［《太平御览》九百七十五作减。］羊角，一种大如藕，长六七寸，形正方，少甘，最不好也，取其阖，以灰练之，绩以为采。
《异物志》曰：芭蕉茎如芋，取镬煮之如丝，可纺绩为絺绤。
南方草物状曰：蕉树子房相连累，甜美，亦可蜜藏。
游名山志曰：赤岩山，水石之间，唯有甘蕉林，高者十丈。
《晋宫阁名》曰：华林园有芭蕉二株。
顾徽《广州记》曰：甘蕉与蕉，花实根叶不异，直是江［《太平御览》九百七十五作南。］土暖，不红［御览作经。］霜冻，四时花叶，展其熟耳，未熟时亦苦涩。
【诗】梁沈约咏甘蕉诗曰：抽叶固盈丈，擢本信兼围，流甘揜椰实，弱缕冠絺衣。
【赋】梁徐摛冬蕉卷心赋曰：拔残心於孤翠，植晚玩於冬馀，枝横风而碎色，叶渍雪而傍枯。
【赞】宋谢灵运芭蕉赞曰：生分本多端，芭蕉知不一，合萼不结核，敷华何由实，至人善取譬，无宰谁能律，莫昵缘合时，当视分散日。
宋卞敬宗甘蕉赞曰：扶疏似树，质则非木，高舒垂荫，异秀延瞩，厥实惟甘，味之无足。
【文】梁沈约脩竹弹甘蕉文曰：长兼淇园贞幹臣脩竹稽首，臣闻芟荑蕴崇，农夫之善法，无使滋蔓，翦恶之良图，未有蠹苗害稼，不加穷伐者也，切寻苏台前甘蕉一丛，宿渐云露，荏苒岁月，擢本盈寻，垂荫含丈，阶缘宠渥，铃衡百卉，而与夺乖爽，高下在心，每叨天功，以为己力，风闻籍听，非复一涂，犹谓爱憎异说，所以挂乎严网，今月某日，有台西阶泽兰萱草，到园同诉，自称虽惭杞梓，颇异蒿蓬，阳景所临，由来无隔，今月某日，巫岫敛云，臻楼开照，乾光弘普，罔幽不瞩，而甘蕉攒茎布影，独见鄣蔽，虽处台隅，遂同幽谷，臣谓偏辞难信，敢察以情，登摄甘蕉左近杜若江离，依源辨覆，两草各处，异列同款，既有证据，羌非风闻，切寻甘蕉出自药草，本无芬馥之香，柯条之任，非有松柏后彫之心，盖阙葵藿倾阳之识，冯籍庆会，稽绝伦等，而得人之誉靡即，称平之声寂寞，遂使言树之草，忘忧之用莫施，无绝之芳，当门之弊斯在，妨贤败政，孰过於此，而不除戮，宪章安用，请以见事，徙根翦叶，斥出台外，庶惩彼将来，谢此众屈。
◇甘蔗
《说文》曰：诸蔗也。
《广志》曰：干蔗其餳为石蜜。
《神异经》曰：南方荒内，有盰睹林焉，其高百丈，围三丈八尺，促节多汁，甜如蜜。
魏文帝《典论》曰：常与平虏将军刘勋奋威邓展等共饮，宿闻展有手臂，晓五兵，余与论剑良久，谓余言，将军法非也，求与余对，酒酣耳热，方食干蔗，便以为杖，下殿数交，三中其臂，左右大笑。
《江表传》曰：孙亮使黄门，以银碗并盖，就中藏吏取交州所献甘蔗餳，黄门先恨藏吏，以鼠矢投餳中，启言吏不谨亮呼吏持餳器入，问曰：此器既盖之，有油覆，无缘有此，黄门将有恨汝耶，吏叩头曰：尝从某求官莞席，席有数，不敢与，亮曰：必是此也，问之具服。
《南中八郡志》曰：交阯有甘蔗，围数寸，长丈馀，颇似竹，断而食之，甚甘，笮取汁，曝数时成饴，入口消释，彼人谓之石蜜。
沈约《宋书》曰：魏主致意安北，远来疲乏，若有甘蔗及酒，可见分惠，世祖遣人答曰：知行路多乏，今付酒二器，甘蔗百挺也，《汉书》：百味旨酒布兰生，太尊柘浆析醒，［《太平御览》九百七十四，醒上有朝字。］
骚，臑鳖炮焦有柘浆。
《世说》曰：顾凯之为虎头将军，每食蔗，自尾至本，人或问，曰：渐入佳境。
又曰：扶南蔗一丈三节，见日即消，风吹即折。
【诗】魏陈王曹植诗曰：都蔗虽甘，杖之必折，巧言虽美，用之必灭。
【赋】晋张协都蔗赋曰：若乃九秋良朝，玄酎初出，黄华浮觞，酣饮累日，挫斯蔗而疗渴，若嗽醴而含蜜，清滋津於紫梨，流液丰於朱橘，择苏妙而不逮，何况沙棠与椰实。
◇瓜
《尔雅》曰：瓞瓝其绍瓞，［郭注，俗呼瓝为瓞绍者，瓜蔓绪亦著子，但小耳。］
《广志》曰：瓜之所出，以辽东庐江敦煌之种为美，有鱼瓜，狸头瓜，蜜筩瓜，女臂瓜，羊核瓜，如［《太平御览》九百七十八如上有又有鱼瓜犬瓜六字。］斛，出凉州，旧阳城御瓜，有青登瓜，大如三斗魁，有桂枝瓜，长二尺馀，蜀地温，食瓜至冬熟。
《礼记》曰：为天子削瓜者，副之，巾以絺，为国君者华之，［华，中列之巾以绤。］为大夫累之，［裸也，不巾覆也。］士疐之，庶人龁之。
《毛诗》曰：绵绵瓜瓞，民之初生。
《左传》曰：齐侯使连称管至父戍葵丘，瓜时而往，曰：及瓜而代。
《龙鱼河图》曰：瓜有两鼻者杀人。
古文琐语曰：初刑史子臣谓宋景公曰：从今以往五祀日，臣死，自臣死后五年，五月丁亥，吴亡，以后五祀，八月辛巳，君薨，刑史子臣至死日，朝见景公，夕而死，后吴亡，景公惧，思刑史子臣之言，将死日，乃逃於瓜圃，遂死焉，求得，以虫矣。
《家语》曰：曾子芸瓜而误斩其根，曾晳怒，大杖击其背，曾子仆地，有顷乃苏，孔子闻之，告门弟子曰：参来勿内也，曾子使人请孔子，子曰：舜之事瞽叟，得小捶则受，大杖则走，今参事父，委身以待暴怒，身死陷父於不义，不孝孰大焉。
《贾谊书》曰：梁大夫宋就为边县令，与楚邻界，梁楚边亭皆种瓜，梁亭劬力数灌，其瓜美，楚人窊而希灌，其瓜恶，楚令以梁瓜之美怒，因往夜窃搔梁瓜，梁觉之，欲往报搔楚瓜，宋就曰：是构怨之道也，乃令人夜往，窃为楚灌瓜，楚旦生，［《太平御览》九百七十八作往。］则已灌瓜，伺而察之，则梁亭为也，楚令大悦，因具闻楚王，楚王乃谢以重币，故梁楚之驩，由宋就也。
古文奇字曰：秦始皇密令人种瓜於骊山硎谷中温处，瓜实成，使人上书曰：瓜冬有实，有诏下博士诸生说之，人人各异，则皆使往视之，而为伏机，诸儒生皆至，方相难不决，因发机，从上填之以土，皆压死。
《续汉书》曰：安帝时，有瓜异本共生，时以为嘉瓜。
《汉武内传》曰：西王母仙上药，有空同灵瓜。
又曰：西王母谓上元夫人曰：后造火朱［内传作朱火。］山陵，食灵瓜，其味甚好，忆此味久，已七千岁矣。
《吴越春秋》曰：吴王夫差，为越所败，遁而去，得自生之瓜食之也。
《吴录》曰：姚俊常种瓜菜，灌园以供衣食，时人或饷，一无所受。
《吴志》曰：步骘避难江南，单身穷困，种瓜自给。
《博物志》曰：人以冷水自渍至膝，可顿啖数十枚瓜，渍至腰，啖转多，至颈，可啖百馀枚，所渍水又皆作瓜气瓜味。
《神仙传》曰：葛玄冬为客及［《太平御览》九百七十八作设。］生枣及生瓜晋录曰咸宁中嘉瓜同蒂生於成都，《抱朴子》曰：五原蔡诞，入山而还，欺家人，云至昆仑，昆仑山有玉瓜，光明洞澈而坚，须以玉井水洗之，便软而可食。
《搜神记》曰：时有徐光，常行术於市里，从人乞瓜，其主勿与，便从索瓣，扙地而种之，俄而瓜生蔓延，生花成实，乃取食之，因赐观者，鬻者反视所出卖，皆亡耗矣。
曹娥父溺死，娥见瓜浮，得尸，［出幽明录。］
孙锺，富春人，与母居，至孝笃信，种瓜为业，忽有三年少来乞瓜，为锺定墓地，出门悉化为白鹤，［孙权祖也。］
《毛诗》曰：文王之兴，本由大王也，绵绵瓜瓞，瓜瓞唪唪，民之初生，自土漆沮，王化之本。
神仙传，有青登瓜，大如三斗魁，玄表丹里，呈素含红，揽之者寿，食之者仙。
地官曰：委人，掌畜聚物瓜瓠芋葵。
《礼》曰：仲冬行秋令，则天雨汁，瓜瓠不成，［雨雪杂下。］
《论语》曰：吾岂匏瓜也哉，焉能系而不食。
《史记》曰：邵平故秦东陵侯，秦灭后，为布衣，种瓜长安城东，种瓜有五色，甚美，故世谓之东陵瓜。又云青门瓜，青门东陵也。
武［《太平御览》九百七十八作汉武内传。］仙山［御览作之。］上药，有云［御览作空同二字。］灵瓜，四劫不实。
后魏，［《太平御览》九百七十八作后魏书。］郭祚领太子少师，肃宗幼弱，祚怀一黄〈扁瓜〉，出奉肃宗，时赵桃子深为世宗所信，祚私事之，人号为桃弓仆射，黄瓜少师。
《列仙传》曰：汉［《太平御览》九百七十八作溪人。］者，南郡偏人，居山门，仙人从买瓜，教之练瓜，与附子桂实，共藏春花服之，一年飞登山入水，闻往来海边诸洞中，仙人博赌瓜，黄瓜数千顷，令暝耳，乃上方丈山。
《本草经》曰：水芝者，是白瓜甘瓜也。
晋［《太平御览》九百七十八作晋书。］桑虞，字子深，家园有瓜熟，有人逾盗之，虞见，以园篱多棘刺，使人为开道，及盗负出，见道通，知虞使除之，乃送瓜，叩头请罪，虞与之。
齐，［《太平御览》九百七十八作沈约齐记。］韩虞［御览作灵。］敏兄灵珍，早孤，并有孝性，家贫，无以营凶，共种半亩瓜，朝采暮又生，遂办葬事。
刘挥，字茂谦，从明帝射雉於野，渴倦，得早春瓜，与上树剖而食之，上怀其旧德，意所良厚，至是一岁三迁，转御史中丞。
梁［《太平御览》九百七十八作梁书。］任昉，字彦升，死，高祖方食四苑纤瓜，闻之投瓜，悲不自胜。
《洞冥记》曰：有龙肝瓜，长一尺，花红叶素，生於冰谷，所谓冰谷素叶瓜，霍山下有洞台，司命君府也，中有神盘瓜灵瓜，食之者至玄也。
《庄子》曰：朽瓜化为鱼，物之变。
《文选》曰：魏文帝与吴质书，沉甘瓜於清泉。
刘桢瓜赋曰：［按见后。］三心在隅，温风节暮，杭翘放藤，流美远布，黄花炳晔，潜实独著，丰细异形，圆方殊务。
晋太康八年，王濬园生嘉瓜，二茎一实。
【诗】晋阮籍诗，昔闻东陵瓜，近在青门外，连畛距阡陌，子母相拘带，五色曜朝日，嘉宾四面会。
【赋】魏刘桢瓜赋曰：丰细异形，圆方殊务，扬晖发藻，九采杂糅，厥初作苦。终然允甘，应时湫熟，含兰吐芳，蓝皮密理，素肌丹瓤，乃命圃师，贡其最良。投诸清流，一浮一藏，折以金刀，四剖三离，承之以雕盘，幂之以纤絺，甘逾蜜房，冷亚冰圭。
晋陆机瓜赋曰：发金荣於秀翘，结玉实於宗柯，蔽翠景以因育，缀脩茎而星罗。夫其种族类数，则有括楼定桃，黄〈扁瓜〉白传，金叉蜜筩，小青大班，玄骭素碗，狸首虎蹯，东陵出於秦谷，桂髓起於巫山，五色比象，殊形异端，或摅文以抱绿。或披素而怀丹，气洪细而俱芬，体脩短而必圆，芳郁烈其充堂，味穷理而不饣肙，德弘济於饥渴，道殊流於贵贱，若夫擢以寒水，淬以夏凌，越气外敛，温液密凝，体犹握虚，离若剖冰。
晋嵇含瓜赋曰：世云三芝，瓜处一焉，故植根玉岩，润叶飞泉，揽之者寿，食之者仙，是谓云芝，芙蕖振采濯茎，玄濑葩映，莫此为最，是谓水芝，甘瓜普植，用荐神祇，其名既赡，其味亦奇，是谓土芝，乃剖甘瓜，既淳且馨，荒者飨之，忘困解酲，流味通其五藏，冷气反其迷精。
晋张载瓜赋曰：羊骹虎掌，桂枝蜜筩，或玄表丹里，程素含红，丰肤外伟，绿瓤内醲，甘柤夏熟，丹〈木柰〉含芳，朱李零於桂圃，蒲萄溃於椒床，虽兹肴之孤起，莫斯瓜之允臧，超椰子於南海，越橘柚於衡阳，若乃槟榔椰实，龙眼荔支，徒以希珍，难致为奇，论实比德，孰大於斯。
晋傅玄瓜赋曰：应运俟时，负甲徐生，次落英之密叶，交萎私之脩茎，重简其珍，沉之清源，披之吴刀，承以朱盘，中剖四破，虽分若濬，［《初学记》二十八作完。］质兼五味，气美芳兰，愈得冷而益甘，颐神爽而解烦，细肌密理，多瓤少瓣，丰指绝异，食之不饣肙。
梁张缵瓜赋曰：惟兹瓜之实茂，体太素之纯精，翕玄润於浮霄，含皇泽於夏庭，於是苍春发岁，天地交和，乃启沃壤，是殖是播，纳佳种於畦畹，应时运而剖牙，挥萌散孽，栽叶负柯，蓊茸郁薈，莽｛艹尊｝婆娑，晞庆云以吐蕤，仰旭日之敷花，朝希重阳，夕承朗月，清露湛而宵降，翔风穆以晨发，振柯翘之绕若，顾惠气以滋悦，感灵化而絪缊，睹佳实之并结，始怀徵而苦发，终感宫而甘通，信不和而自馨，与九鼎乎齐功，蔓草是藉，密叶是蔽，潜湫独熟，堕茎落蒂，芬馥酷烈，气畅云际，申狄不能详其味，隶首不能为之计，昔东陵之甘瓜，美显名於中古，彼服闾之攸檐，乃众仙之所睹，美人神之同好，何厥用之弘普，惟令实於无穷，永可殖於灵圃。
【启】梁帝谢东宫赉瓜启曰：金荣始荐，琼蕊载珍，味夺蔗浆，甘逾石蜜。


虎丘山蒜山石帆山石鼓山石门山太平山岷山会稽诸山交广诸山
○总载水海水河水江水淮水汉水洛水
◇虎丘山
《虎丘山铭》曰：晋司徒东亭献公王珣撰，云武丘山先名海涌山。
《吴越春秋》曰：阖庐死，葬於国西北，名虎丘，穿土为川，积壤为丘，发五都之士十万人，共治千里，使象摙土，冢池四周，水深丈馀，椁三重，倾水银为池，池广六十步，黄金珠玉为凫雁，扁诸之剑鱼肠三千在焉，葬之已三日，金精上杨，为白虎据坟，故曰虎丘。
王珣虎丘记曰：山大势四面周岭，南则是山迳，两面壁立，交林上合，蹊路下通，升降窈窕，亦不卒至。
【诗】张正见从永阳王游虎丘山诗曰：沧波壮郁岛，洛邑镇崇芒，未若兹山丽，岧峣擅水乡，地灵侔少室，涂艰像太行，重岩摽虎据，九曲峻羊肠，溜深涧无底，风幽谷自凉，宝沉馀玉气，剑隐绝星光，白云多异影，丹桂有藂香，远看银台竦，洞塔耀山庄，瑞草生金地，天花照石梁。
【序】晋顾恺之虎丘山序曰：吴城西北，有虎丘山者，含真藏古，体虚穷玄，隐嶙陵堆之中，望形不出常阜，至乃嵒崿，绝於华峰。
陈顾野王虎丘山序曰：夫少室作镇，以峻极而摽奇，太华神掌，以削成而称贵，若兹山者，高不摡云，深无藏影，卑非培塿，浅异棘林，秀壁数寻，被杜兰与苔藓，椿枝十仞，挂藤葛与悬萝，曲涧潺湲，脩篁荫暎，路若绝而复通，石将颓而更缀，抑巨丽之名山，信大吴之胜壤，若乃九功六义之兴，依永和声之制，志由兴作，情以词宣，形言谐於韶夏，成文畅於钟律，由来尚矣，未有登高能赋，而韬斐丽之章，入谷忘归，而忽铿锵之节，故总辔齐镳，竞雕虫於山水，云合雾集，争歌颂於林泉，于时风清邃谷，景丽脩峦，兰佩堪纫，胡绳可索，林花翻洒，乍飘飏於兰皋，山禽啭响，时弄声於乔木，班草班荆，坐磻石之上，濯缨濯足，就沧浪之水，倾缥瓷而酌旨酒，剪绿叶而赋新诗，肃尔若与三迳齐踪，鎗然似共九成偕韵，盛矣哉，聊述时事，寄之翰墨。
【书】陈张种与沈蜅书曰：虎丘山者，吴岳之神秀者也，虽复峻极异於九天。隐磷殊於太一，衿带城傍，独超众岭，控绕川泽，顾绝峰岑，若其峰崖刻削，穷造化之瑰诡，绝涧杳冥，若鬼神之仿佛，珍木灵草，茂琼枝与碧叶，飞禽走兽，必负义而膺仁，是以历代高贤，轻举栖讬，梵台云起，宝刹星悬，自非玉牒开祥，金精蕴耀，岂其神怪，若此者乎。
陈沈蜅答书曰：若乃三江五湖，洞庭巨丽，写长洲之茂苑，登九曲之层台，山高水深，云蒸雾吐，其中之秀异者，实虎丘之灵阜焉，冬桂夏柏，长萝脩竹，灵源秘洞，转侧超绝，远涧深崖，交罗户穴。
◇蒜山
刘桢京口记曰：蒜山无峰岭，北悬临江中，魏文帝南望而致歌，［太平御览四十六作叹。］
山谦之南徐州记曰：蒜山北江中，有伏牛山。
【诗】宋颜延之侍游蒜山诗曰：睿思缠故里，巡驾匝旧坰，陟峰腾辇路，寻云抗瑶薨，［《文选》二十二作甍。］春江壮风涛，兰野茂荑英，宣游弘下济，穷远凝圣情。
宋谢庄侍宴蒜山诗曰：龙旌拂纡景，凤盖起流云，转蕙方因委，层华正氛氲，烟竟山郊远，雾罢江天分，调石飞延露，裁金起承云。
◇石帆山
盛弘之《荆州记》曰：武陵舞阳县，有石帆山，若数百幅帆。
谢灵运游名山志曰：破石溪南二百馀里。又有石帆，脩广与破石等度，质色亦同，传云，古有人以破石之半为石帆，故名彼为石帆，此名破石。
【铭】宋鲍昭石帆铭曰：应龙剖流，息石横波，下潀地轴，上獦星罗，牵湘引汉，欱蠡吞沱，西历岷冢，北写淮河，渺淼泓蔼，积广连深，沦天测际，亘海穷阴，云旌未起，风柯不吟，崩涛山逐，郁浪雷沉，穆戎遂留，昭御不还，徒悲猿鹤，空驾沧烟。
◇石鼓山
《临海记》曰：郡西白鹤山，有石鼓石搥，世云石鼓鸣则土地寇乱，隆安初，此鼓屡鸣，果有孙恩之贼。
旧说，邺西北有石鼓，悬著山旁，鸣则有军兵动，零陵永正乡，有鸣石二所，其一状如鼓，俗名石鼓，泉陵县有石鼓，旧闻数十里，今无声。
王韶之《南康记》曰：宁都溪之西，有一山，状如鼓，相传谓之石鼓，去县三里，壁立百馀丈，赫然似朝霞初晖，异於凡石。
盛弘之《荆州记》曰：建平郡南陵县有石鼓，南有五龙山，山峰嶕峣，凌云济竦，状若龙形，故因为名。
【诗】晋庾阐观石鼓诗曰：命驾观奇逸，径鹜造灵山，朝济清溪岸，夕憩五龙泉，鸣石含潜响，雷骇震九天，妙化非不有，莫知神自然，翔霄拂翠岭，缘涧漱岩间，手藻春泉洁，目玩阳葩鲜。
◇石门山
远法师庐山记曰：西南有石门山，其形似双阙，壁立千馀仞，而瀑布流焉。
周景式庐山记曰：石门山在康皇东北八十馀里，是一山之大谷，有涧水，亦名石门涧，吐源浚远，为众泉之宗，每夏霖秋潦，转石发树，声动数十里。
刘桢京口记曰：石门，二山头相对，高二十馀丈，广六十馀步，谓为石门，行道所经。
谢灵运名山志曰：石门山，两岩间微有门形，故以为称，瀑布飞泻，丹翠交曜。
【诗】宋谢灵运登石门最高顶诗曰：晨策寻绝壁，夕宿在山栖，疏峰抗高馆，对岭临回溪，长林罗户穴，积石拥基阶，连岩觉路塞，密竹使迳迷，来人忘新术，去子惑故蹊，聒聒夕流驶，噭々夜猿啼，沉冥岂别理，守道自不携，心契九秋幹，目玩三春荑，惜无同怀客，共登青云梯。
又石门岩上宿诗曰：朝搴苑中兰，畏彼霜下歇，暝还云际宿，弄此石上月。鸟鸣识夜栖，木落知风发，异音同致听，殊响俱清越，美人竟不来，阳阿徒晞发。
【书】梁吴筠［按当作均，后同。］与顾章书曰：仆去月谢病，还賝薜萝，梅溪之西，有石门山者，森壁争霞，孤峰限日，幽岫含云，深溪蓄翠，蝉吟鹤唳，水响猿啼，英英相杂，绵绵成韵，既素重幽居，遂葺宇其上，幸富菊花，偏饶竹实，山谷所资，於斯已办，仁智所乐，岂徒语哉。
◇太平山
孔皋［延祐四明志七作晔。又《太平御览》四十七引孔书皆作晔，后同。］会稽记曰：馀姚县南百里，有太平山，山形似繖，四角各生一种木，木不杂糅，三阳之辰，华卉代发。
孔灵符会稽记曰：馀姚江源出太平山，东至浃江口入海。
【诗】齐孔稚珪游太平山诗曰：石险天濬分，林交日容缺，阴涧落春荣，寒岩留夏雪。
【铭】晋孙绰太平山铭曰：隗瓘太平，峻逾华霍，秀岭樊缊，奇峰挺崿，上干翠霞，下笼丹壑，有士冥游，默往奇讬，肃形枯林，映心幽漠，亦既覯止，涣焉融滞，悬栋翠微，飞宇云际，重峦蹇产，回溪萦带，被以青松，洒以素濑，流风伫芳，翔云停蔼。
◇岷山
《尚书·禹贡》：岷山导江，东别为沱。
《河图》曰：岷山之地为井络，帝以会昌，神以建福，上为天井。
【赞】晋郭璞岷山赞曰：岷山之精，上络东井，始出一勺，终致淼溟，作纪南夏，天清地静。
◇会稽诸山
《吴越春秋》曰：范蠡作城讫，怪山自至，怪山者，琅耶东武海中山也，一夕自来，百姓怪之，故曰怪山。
《孔子家语》曰：禹会诸侯於涂山，防风氏后至，禹戮之，其骨专车。
《越绝书》曰：鸡山豕山者，勾践以畜鸡豕，将伐吴，以食死士。
孔皋会稽记，永兴县东北九十里，有余山，传曰：是涂山，案越书，禹娶於涂山，涂山去山阴五十里，捡其里数，似其处也。
又县东南十八里，有射的山，远望的的如射侯，谓之射的。射的之西，有石室，壁方二丈，谓之射堂。传云，羽客之所游憩，土人常以此占穀食贵贱，射的明则米贱，闇则贵。喭曰：射的白，貐一百，射的玄，貐一千。
又曰：县东北六十里，有土城山，勾践索美女以献吴王，得诸暨罗山卖薪女西施郑旦，先教习於土城山，山边有石，云是西施瀚［《太平御览》四十七作澣，沙石。］
又曰：东有秦望山，昔秦始皇登此，使李斯勒石，其碑见在。
孔灵符会稽山记曰：会稽山南，有宛委山，其上有石，俗呼石匮，壁立干云，有悬度之险，升者累梯，然后至焉，昔禹治洪水，厥功未就，乃跻於此山，发石匮，得金简玉字，以知山河体势，於是疏导百川，各尽其宜。
又曰：射的山西南水中，有白鹤，常为仙人取箭，曾刮壤寻索，遂成此山也。
【诗】晋王彪之登会稽刻石山诗曰：隆山珪瓘，崇峦嶕峣，傍觌沧洲，仰拂玄霄，文命远会，风淳道辽，秦皇遐巡，迈兹英豪，宅灵基阿，铭迹峻峤，青阳曜景，时和气淳，脩岭增鲜，长松挺新，飞鸿振羽，腾龙跃鳞。
【赞】晋郭璞会稽山赞曰：禹徂会稽，爰朝群臣，不虔是讨，乃戮长人，玉匮表夏，玄石勒秦。
◇交广诸山
顾微《广州记》曰：南海增城县，有白水山，有瀑布，悬注百许丈。
又曰：南海始昌县，有一石，望之似牛向江，名曰牛鼻山，县西有夫卢山，高入云霄，世传云，上有湖水，至甲戌日，辄闻山上有鼓角笳箫鸣响。
又曰：南海四会县，有金岗山，行人往往见金人见形岗侧。
又曰：东莞宝安县，有参里山，传云，曾参纯孝，其所居山林，后以为名。
又曰：郁林郡北，有大山，其高隐天，上有池，有石牛在池下，民常祀之，岁旱，百姓杀牛祈雨，以牛血和泥，厚泥石牛背，祠毕，天雨洪注，洗石牛背泥尽而后晴。
刘欣期交州记曰：浮石山，海中而峙，高数十丈，浮在水上。
又曰：有一山，神功刻镂，若射堋，去石堂口百步，夜常闻射声。
裴氏《广州记》曰：苍梧彰平县，有石膏山，望之皎若霜雪。
【赋】宋谢灵运岭表赋曰：若乃长山钦跨，外内乖隔，下无伏流，上无夷迹，麕兔望岗而旋归，鸿雁睹峰而反翮，既陟麓而践坂，遂升降於山畔，顾后路之倾巘，眺前磴之绝岸，看朝云之抱岫，听夕流之注涧，罗石棋布，怪谲横越，非山非阜，如楼如阙，斑采类绣，明白若月，萝蔓绝攀，苔衣流滑。
◇总载水
《易说卦》曰：坎为水，润万物者，莫润於水。
《尚书》曰：汤汤洪水方割，荡荡怀山襄陵，浩浩滔天。
《穀梁传》曰：水北为阳，水南为阴。
《左传》：汙潦之水，可荐於鬼神，可羞於王公。
《左传》曰：共工氏以水纪官，故为水师而水名。
说文，浦，水滨也。
《礼记》曰：水曰清涤。
又曰：今夫水一勺之多，及其不测，鼋鼍鲛龙鱼鳖生焉，货财殖焉。
《毛诗》曰：杨之水，不流束薪。
《穆天子传》曰：天子饮于溽水之上。
《尚书大传》曰：非水无以准万里之平，非水无以通道任重也。
《韩诗外传》曰：夫水者缘理而行，不遗小，似有智者，重而下，似有礼者，蹈深不疑，似有勇者，鄣防而清，似知命者，历险致远，似有德者，天地以成，群物以生，国家以宁，万事以平，此智者所以乐於水也。
又曰：夏不数浴，非爱水也，冬不数炀，非爱火也。
《论语》曰：智者乐水。
又曰：子在川上，曰：逝者如斯夫，不舍昼夜。
《老子》曰：上善若水，水善利万物而不争，处众人之所恶，故几於道。
《文子》曰：混混之水浊，可以濯吾足，青青之水清，可以濯吾缨，［事具离骚，云沧浪之水。］又曰：水之性欲清，沙石秽之，人之性欲平，嗜欲害之。
《晏子》曰：景公问廉政何如，对曰：其行。］水也，美哉水乎，其浊无不涂，其清无不洒。
《墨子》曰：古语曰：君子不镜於水而镜於人，镜於水见面之容，镜於人则知吉凶。
《尸子》曰：凡水，其方折者有玉，其圆折者有珠，清水有黄金，［淮南子亦云，事具珠玉部。］
《孟子》曰：观於海者难为水，游於圣人之门者难为言。
又曰：性犹湍水也，决诸东方则东流，决诸西方则西流，人性之无分於善恶也，犹水之无分於东西也。
《庄子》曰：水静则明，浊则混，水静犹明，而况精神圣人之心静乎。
又曰：秋水时至，百川灌河，涘涯之间，不辨牛马，於是河伯欣然自喜，以天下之美为在己。
又曰：夫水，积也不厚，则负其大舟也无力。
《淮南子》曰：往古之时，九州裂，水浩漾而不息，於是女娲积芦灰以止淫水，［事具帝王部。］
又曰：土地各以类生人，是故清水音小，浊水音大，湍水人轻，迟水人重。
《山海经》曰：剡山有兽焉，名曰合窳，见则天下大水，其上有水焉，甚寒而清，帝台之浆水也。
《玄中记》曰：天下之多者水焉，浮天载地，高下无不至，万物无不润。
《博物志》曰：有八流水出名山，渭出鸟鼠，漾出嶓冢，洛出熊耳，颍出少室，汝出燕泉，泗出陪尾，淄出月台，沂出太山。
永嘉郡记曰：有柘林水，［出建安吴兴县。］有梧桐水，［有两源，一出松阳。］有桃支水，［出东阳长山县。］
《湘中记》曰：湘水至清，虽深五六丈，见底了了，石子如樗蒲矢，五色鲜明，白沙如霜雪，赤岸如朝霞。
《抱朴子》曰：左慈以气禁水，水为逆流一二丈，禁水著中庭露之，大寒不冰。
《华阳国志》曰：朱仓，少受学於蜀郡，豆屑饮水以讽诵，同业等怜其贫，给米肉，终不受。
《搜神记》曰：汉末，零陵太守有女，悦门下书佐，使婢取盥手水饮之而有娠，既而生子，至能行，太守抱儿，使求其父，儿直上书佐膝，书佐推之，儿仆地为水。
车颍秦书曰：王猛攻邺，慕容评距猛，而恒卖水与军人，众思为乱，猛因得破之。
《续述征记》曰：梁邹城西，有笼水，云齐孝妇诚感神明，涌泉发於室内，潜以绩笼覆之，由是无负汲之劳，及家人疑之，时其出而搜其室，试发此笼，而泉遂濆涌，流漂居宇，故名曰笼水。
【诗】陈祖孙登咏水诗曰：龙川紫阙映，珠浦碧沙沉，岸阔莲香远，流清云影深，风潭如拂镜，山溜似调琴，请君看皎洁，知有淡然心。
【赋】魏文帝济川赋曰：临济川之层淮，览洪波之容裔，濞腾杨以相薄，激长风而亟逝，漫浩汗而难测，眇不睹其垠际，於是龟龙神嬉，鸿鸾群翔，鳞介霍驿，载止载行，俯唼菁藻，仰餐若芳，永号长吟，延首相望，美玉昭晰以曜煇，明珠灼灼而流光，於是游览既厌，日亦西倾，朱旗电曜，击鼓雷鸣，长驱风厉，悠尔北征，思魏都以偃息，讬华屋而遨游，酌玄清于金罍，腾羽觞以献酬。
又临涡赋曰：建安［《初学记》九。又二十二，《太平御览》三百五十九下有十字，此脱。］八年，经东国，遵涡水，相佯乎树下，驻马书鞭，作临涡之赋曰：荫高树兮临曲涡，微风起兮水增波，鱼颉颃兮鸟逶迤，雌雄鸣兮声相和，蓱藻生兮散茎柯，春木繁兮发丹华。
晋应贞临丹赋曰：陟绵冈之迢邈，临窈谷之濬遐，览丹源之冽泉，眷悬流之清波，漱玄濑而漾沚，顺黄崖而荡博，激重岩之绝根，拂崇丘之飞崿，然后阴渠洞出，阳澮旁开，倏熠高鹜，皓暚长怀，盘溢郁没，云转飚回，屏侧为之飞陨，壁岸为之陂隤，列以青林，荫以绿枝，柽松蓊茸於其侧，杨柳婀娜乎其下，则［○则上有脱文。］高溜承崖，悬泉属岭，别流分注，冰莹玉静，清波引镜，形无遁影。
晋左九嫔涪沤赋曰：览庶类之肇化，何涪沤之独灵，禀阴精以运景，因落雨而结形，不系根於独立，故假物以资生，体珠光之皎皎，若凝霜之初成，色鲜熠以荧荧，似融露之将渟，亡不长消，存不久寄，其成不欲难，其败亦以易也。
【赞】晋顾凯之水赞曰：湛湛若凝，开神以质，乘风檀澜，妙齐得一。
晋庾肃之水赞曰：湛湛涵渌，清澜澄濬，妙质柔明，云深夜润。
晋殷仲堪水赞曰：大象无形，气以分粗，淡淡冲津，质有虽虚，清澜可濑，明激弗渝，孰能怀之，汎然靡拘。
晋孔甯子水赞曰：澄鉴无虚，积之成川，湍飞莹谷，激石泠然。
晋郭璞释水赞曰：川渎绮错，涣澜流带，潜润旁通，经营华外，殊出同归，混之东会。
又弱水赞曰：弱出昆山，鸿毛是沉，北沦流沙，南暎火林，惟水之奇，莫测其深。
◇海水
《尚书》曰：江汉朝宗于海。
《山海经》曰：无皋之山，南望幼海，［郭璞注曰：即少海水。］
又曰：发鸠之山，有鸟名曰精卫，是炎帝之女，往游于东海，溺而不反，是故精卫常取西山之木石，以填东海。
又曰：大荒中有山，名曰天台，海水之入焉。
《老子》曰：江海所以能为百谷王者，以其善下，故能为百谷王。
《淮南子》曰：海不让水，积以成其大。
谢承《后汉书》曰：汝南陈茂，尝为交阯别驾，刺史周敞，涉海遇风，舡欲覆没，茂拔剑呵骂水神，风即止息。
《博物志》曰：旧说，天河与海通，近世有居海渚者，年年八月，有浮楂来过，甚大，往反不失期，此人乃多齎粮，乘楂去，忽忽不觉昼夜，奄至一处，有城郭屋舍，望室中，多见织妇，见一丈夫，牵牛渚次饮之，此人问此为何处，答曰：问严君平，此人还，问君平，君平曰：某年某月，有客星犯牛斗，即此人乎。
王隐《晋书》曰：慕容晃上言曰：臣躬征平郭，远假陛下之威，将士竭命，精诚感灵，海为结冰，凌行海中三百馀里，臣自立国，及问诸故老，初无海水冰冻之岁。
《神仙传》曰：麻姑谓王方平曰：自接侍以来，见东海三为桑田，向到蓬莱，水乃浅於往者略半也，岂复为陵乎。
《论语》曰：道不行，乘桴浮於海，从我者其由也与。
《庄子》曰：南海之帝为倏，北海之帝为忽，中央之帝为浑沌，儵与忽时相与遇於浑沌之地，浑沌待之甚厚，倏与忽谋报浑沌之德，曰：人皆有七窍，以视听食息，此独无有，常试凿一窍，七日而浑沌死。
又曰：穷发之北，有溟海者，天池也，有鱼名曰鲲，化而为鸟，名曰鹏，［事具鸟部。］
又曰：东海之鳖，谓埳井之蛙曰：夫海，千里之远，不足以举其大，千仞之高，不足以极其深，禹之时，十年九潦而水弗加益，汤之时，八年七旱而涯不减损，夫不为顷久推移，不以多少进退者，此亦东海之大乐也。
又曰：海水三岁一周，流波相薄，故地动。
《韩诗外传》曰：成王时，有越裳氏，重三译而朝，曰：吾受命国之黄发曰：久矣，天之不迅风雨，海之不波溢也，三年於兹矣，意者中国有圣人乎，盍往朝之。
《十洲记》曰：扶桑在碧海之中，地一面万里，太帝之宫，太真东王君所治处。
《玄中记》曰：天下之强者，东海之恶燋焉，水灌而不已，恶燋者，山名也，在东海南方三万里，海水灌水而即消。
《博物志》曰：汉使骠骑将军霍去病，北伐单于，至瀚海而还。
周景式《孝子传》曰：管宁避地辽东，经海遇风，船人危惧，皆叩头悔过，宁思愆，念向曾如厕不冠，即便稽首，风亦寻静。
西域传曰：蒲昌海一名盐泽。
【诗】宋谢灵运游赤石进帆海诗曰：首夏犹清和，芳草亦未歇，水宿淹晨暮，阴霞屡兴没，周览倦瀛壖，况乃凌穷发，川后时安流，天吴静不发，扬帆采石华，挂席拾海月。
齐谢朓望海诗曰：沧波不可望，望极与天平，往往孤山映，处处春云生，差池远雁没，飒沓群凫惊。
梁刘孝标登郁洲山望海诗曰：沧潦联霄岫，曾岭郁巑崱，下盘盐海底，上转灵乌翼，滇氵眄非可辩，鸿溶信难测，轻尘久弭飞，惊浪终不息，云锦曜石屿，罗绫文水色。
北齐祖孝徵望海诗曰：登高临巨壑，不知千万里，云岛相接连，风潮无极已，时看远鸿度，乍见惊鸥起，无待送将归，自然伤客子。
【赋】后汉班叔皮览海赋曰：余有事於淮浦，览沧海之茫茫，悟仲尼之乘桴，聊从容而遂行，驰鸿濑以缥鹜，翼飞风而回翔，顾百川之分流，焕烂漫以成章，风波薄其裔裔，邈浩浩以汤汤，指日月以为表，索方瀛与壶梁，曜金璆以为阙，次玉石而为堂，蓂芝列於阶路，涌醴渐於中唐，朱紫彩烂，明珠夜光，松乔坐於东序，王母处於西箱，命韩众与歧伯，讲神篇而校灵章，原结旅而自讬，因离世而高游，骋飞龙之骖驾，历八极而回周，遂竦节而响应，忽轻举以神浮，遵霓雾之掩荡，登云涂以凌厉，乘虚风而体景，超太清以增逝，麾天阍以启路，辟阊阖而望余，通王谒於紫宫，拜太一而受符。
魏王粲游海赋曰：乘菌桂之方舟，浮大江而遥逝，翼惊风而长驱，集会稽而一睨，登阴隅以东望，览沧海之体势，吐星出日，天与水际，其深不测，其广无臬，章亥所不极，卢敖所不届，怀珍藏宝，神隐怪匿，或无气而能行，或含血而不食，或有叶而无根，或能飞而无翼，鸟则爰居孔鹄，翡翠鹔鹴，缤纷往来，沉浮翱翔，鱼则横尾曲头，方目偃嵒，大者若山陵，小者重钧石，乃有贲蛟大贝，明月夜光，蠵{辟龟}玳瑁，金质黑章，若夫长洲别岛，旗布星峙，高或万寻，近或千里，桂林藂乎其上，珊瑚周乎其趾，群犀代角，巨象解齿，黄金碧玉，名不可纪。
魏文帝沧海赋曰：美百川之独宗，壮沧海之威神，经扶桑而遐逝，跨天崖而讬身，惊涛暴骇，腾踊澎湃，铿訇隐邻，涌沸凌迈，於是鼋鼍渐离，泛滥淫游，鸿鸾孔鹄，哀鸣相求，杨鳞濯翼，载沉载浮，仰唼芳芝，俯漱清流，巨鱼横奔，厥势吞舟，尔乃钓大贝，采明珠，搴悬黎，收武夫，窥大麓之潜林，睹摇木之罗生，上蹇产以交错，下来风之泠泠，振绿叶以葳蕤，吐分葩而扬荣。
晋木玄虚海赋曰：昔在帝妫臣唐之世，洪涛澜汗，万里无际，江河既导，万穴俱流，掎拔五岳，竭涸九州，於廓灵海，长为委输，［去声。］其为怪，则乃浟湙［音亦。］潋滟，浮天［原讹大，据文选十二改。］无岸，波如连山，乍合乍散，嘘吸百川，洗涤淮汉，若乃霾翳潜消，莫振莫竦，轻尘不飞，纤罗不动，犹尚呀呷，馀波独涌，若乃边荒速告，王命急宣，飞迅鼓楫，泛海凌山，於是候劲风，揭百尺，维长梢，挂帆席，望涛远决，冏然鸟逝，一越三千，不终朝而济所届，若乃负秽临深，虚誓愆祈，则有海童邀路，马衔当蹊，天吴乍见而仿佛，冈象暂晓而闪尸，尔其大量也，则南澰朱崖，北洗天墟，东演析木，西薄青徐，经纶瀴溟，万万有馀，吐云霓，含龙鱼，隐鲲鳞，潜云居，其垠则有天琛水怪，鲛人之室，瑕石诡晖，鳞甲异质，繁采扬华，万色隐鲜，阳冰不治，［○《文选》十二作冶。］阴火潜燃，其鱼则横海之鲸，突杌孤游，茹鳞甲，吞龙舟，若其毛翼产鷇，剖卵成禽，凫雏离衤从，鹤子淋渗，群飞侣浴，戏广浮深，且其为器也，苞乾之奥，括坤之区，唯神是宅，亦祇是庐，何奇不有，何怪不储，茫茫积流，含形内虚，旷哉坎德，卑以自居。
晋潘岳沧海赋曰：徒观其状也，则汤汤荡荡，澜漫形沉，流沫千里，悬水万丈。测之莫量其深，望之不见其广，无远不集，靡幽不通，群谿俱息，万流来同，含三河而纳四渎，朝五湖而夕九江，阴霖则兴云降雨，阳霁则吐霞曜日，煮水而盐成，剖蚌而珠出，其中有蓬莱名岳，青丘奇山，阜陵别岛，嵔环其间，其山则〈山累〉崔嵬崒，嵯峨隆屈，披沧流以特起，擢崇基而秀出，其鱼则有吞舟鲸鲵，乌贼龙须，蜂目銶口，狸班雉躯，怪体异名，不可胜图，其虫兽则素蛟丹虬，元龟灵鼍，脩鼋巨鳖，紫贝螣蛇，玄螭蚴虬，赤龙焚蕴，迁体改角，推旧纳新，举扶摇以抗翼，泛阳侯以濯鳞，其禽鸟则鶠鸿鹔鹴，驾［当作鴐。］鹅鵁鶄，朱背炜烨，缥翠葱青，详察浪波之来往，遍听奔激之音响，力势之所回薄，润泽之所弥广，普天之极大，横率土而莫两。
晋庾阐海赋曰：昔禹启龙门，群山既凿，高明澄气而清浮，厚载势广而盘礴。灌注百川，控清引浊，始乎滥觞，委输大壑，若夫长风鼓怒，涌浪碎潏，飏波於万里之间，漂沫於扶桑之外，於是百川辐凑，四渎横通，回〈风日〉泱漭，耸散穹隆，映晓云而色暗，照落景而俱红，惊浪峣瓘，眇漫瀄汩，灙漭潺湲，浮天沃日，鲸鲵蕴而乍见，伏螭涌而竞游，灵鼍朱鳖，出没争浮，螣龙掣水，巨鳞吞舟。
晋孙绰望海赋曰：五湖同浸，九江丛溉，抱河含济，吞淮纳泗，南控沅湘，西引泾渭，洲渚迢递以疏属，岛屿绵邈以牢罗，殖嵬崔之碣石，构穹隆之〈牜羊〉柯，玄奥之府，重刃之房，鳞汇万殊，甲产无方，包随珠，衔夜光，玳瑁熠烁以泳游。蟕蠵焕烂以映涨，灵贝含素而表紫，蠳螺络舟而带缃，青甲芬飚以微扇，玄木杳眇以舒芳，其卉木则绿苔石发，蔓以流绵，紫茎菎综，解以被渚，华组依波而锦披，翠纶扇风而绣举，长鲸岳立以截浪，虭〈鱼昔〉扬鬐以排流，巨鼇赑屃以冠山，乌鳠呼吸以吞舟，鹏为羽桀，鲲称介豪，翼遮半天，背负重霄，举翰则宇宙生风，抗鳞则四渎起涛，考万川以周览，亮天池之综纬，弥纶八荒，亘带九地，昏明注之而不溢，尾闾泄之而不匮。
齐张融海赋曰：尔其海之状也，则穷区没渚，万里藏岸，控会河济，朝总江汉，湍转则日月似惊，浪动则星河如覆，展转从横，扬珠起玉，峰势崇高，岫形参错，或如前而未进，乍非迁而已却，却瞻无后，向望何前，长寻高眺，唯水与天，若乃山横蹙浪，风倒摧波，磊若惊山碣岭以竦石，郁若飞烟奔云以振柯，连瑶光而交彩，接玉绳以通华，尔其奇名出录，诡物无书，高岸乳鸟，横閞产鱼，蟕蠵玳瑁，绮贝绣螺，玄珠互采，［原讹牙米，据冯校本及明本改。］绿紫相华。
◇河水
《山海经》曰：昆仑山，河水出焉。
又曰：阳纡之山，河出其中，陵门之山，河出其中。
《毛诗》曰：新台，刺卫宣公也，纳伋之妻，作新台于河上而要之，国人恶之，而作是诗也，新台有泚，河水沴沴。
又曰：谁谓河广，一苇杭之，谁谓宋远，跂予望之。
《左传》曰：周诗有之曰：俟河之清，人寿几何。
又曰：楚昭王有疾，卜河为祟，大夫请祭，王曰：江汉沮漳，楚之望也，河非所获罪，遂弗祭。
《穀梁传》曰：梁山崩，壅遏河三日不流，晋君召伯尊，伯尊过，遇辇者问焉，辇者曰：君亲素缟师，群臣哭之，既而祠焉，伯尊至，君问之，伯尊如其言，而河流矣，［左传云伯宗。］
《孝经援神契》曰：河者水之伯，上应天汉。
《吕氏春秋》曰：古龙门未开，吕梁未发，河出孟门，大溢逆流，名曰洪水，禹乃决流疏河，为彭澧之漳，［吕氏春秋爱类篇作障。］所活者千八百国，此禹之功也。
《史记》曰：元光中，河决於瓠子，於是天子已用事万里沙，则还临决河，沉白马玉璧於河，令群臣从官，自将军以下，皆负薪填决河，而取淇园之竹以为揵，天子既临河决，悼功之不成，乃作瓠子之歌。
又曰：秦灭六国，自以获水德之瑞，更名河曰德水。
《韩诗外传》曰：申徒狄非其世，将自投於河，崔嘉闻而止之曰：圣仁之人，民之父母也，今为濡足，不救溺人，可乎，申徒曰：昔桀杀龙逢，纣杀比干，而亡天下，吴杀子胥，陈杀泄冶，而灭其国，非无圣智，不用故也，遂负石而沉於河。
《淮南子》：河以逶蛇故能远。
又曰：河水九折注海而流不绝者，有昆仑之输也。
《物理论》曰：河色黄赤，众川之流，盖浊之也，百里一小曲，千里一大曲一直。
《尔雅》曰：水自河出为雍。
河出昆仑墟，色白。
《山海经》曰：积石之山，其下有石门，河水冒以西南流。
《庄子》曰：河润九里，泽及三族。
《楚辞》曰：与汝游兮九河，冲风起兮水扬波。
【诗】梁范云度黄河诗曰：河流迅且浊，汤汤不可陵，桧楫难为榜，松舟才自胜，空亭偃旧木，荒畴馀故塍，不睹行人迹，但见狐兔兴，寄言河上老，此水何当澄。
【赋】晋成公绥大河赋曰：览百川之弘壮，莫尚美於黄河，发昆仑之峻极，出积石之嵯峨。
魏应玚灵河赋曰：咨灵川之遐原，于昆仑之神丘，冲积石之重险，披山麓而溢浮，涉津路之峻泉，播九道乎中州，汾鸿踊而腾鹜，恒亹亹而徂征，肇乘高而迅逝，阳侯沛而振惊，有汉中叶，金隄隤而瓠子倾，兴万乘而亲务，董群后而来营。下淇园之丰筱，投玉璧而沉星，若夫长杉峻槚，茂栝芬橿，扶流灌列，暎水荫防，隆条动而畅清风，白日显而曜殊光。
【颂】宋鲍昭河清颂，夫四皇六帝，树声长世，大宝也，泽浸群生，国富刑清，鸿德也，制礼裁乐，淳风迁俗，文教也，诛箠羯黠，束颡象阙，武功也，鸣鸟跃鱼，涤秽河渠，至祥也，大宝鸿德，文教武功，其崇如此，幽明同赞，神祇与能，厥应如彼，唯天为大，尧实则之，抑又闻之，势之所覃者浅，则美之所传者近，道之所感者深，则庆之所流者远，圣命难谌，皇历攸归，谋从筮协，神与民推，黄旗西暎，紫盖东晖，纳瑞璃玉，升政衡玑，污彼四渎，媚此双川，伏灵遥纪，閟贶遐年，澄波昆丘，镜流葱山。
【铭】后汉李尤河铭曰：洋洋河水，赴宗于海，经自中州，龙图所在，昔周武诸侯，会于孟津，鱼入王舟，乃往剋殷，大汉承绪，怀附遐邻，邦事来济，各贡厥珍。
◇江水
《尚书·禹贡》：岷山导江，东别为沱。
又曰：三江既入，震泽底定。
《春秋元命苞》曰：牛女为江潮，江潮者，所以开神润化，故其气湍急。
《孙卿子》曰：子路盛服见孔子，孔子曰：由，是襜襜者何也，在昔江出於汶山，其始出，源可以滥觞，及其至江之津也，不方舟，不避风，不可涉也，非唯下流水耶，今汝衣服既盛，颜色充盈，天下且孰肯谏汝乎。
《列女传》曰：楚昭王贞姜，齐女也，昭王出游，留夫人渐台，江水大至，使使者迎夫人，忘持符，夫人不肯出，使者还取符，未及，台已坏，流水而死，［事具人部贤妇人篇。］
又曰：广汉姜诗妻，事姑至孝，姑好饮江水，水去家七里，妻常鸡鸣溯流而汲，而风雪，不时得水，诗责遣之，妻寄邻家，纺绩给与，诗闻追还，舍侧立有涌泉出，味如江水。
谢承《后汉书》曰：吴郡王闳，渡钱塘江，遭风，船欲覆，闳拔剑斫水，骂五［《太平御览》六十作伍。］子胥，水息得济。
《吴志》曰：魏文帝出广陵，望大江曰：彼有人焉，未可图也，乃还。
《吴录》曰：书云，三江既入，震泽底定，震泽，吴西南太湖也。
又曰：步骘表言，此降人说，北多作布囊，欲以盛沙塞大江，吴主见吕岱，说，骘言北欲以沙囊塞江，每读其表，辄独失笑，此江自开辟以来，宁可以囊塞之乎。
【诗】梁沈约泛永康江诗曰：长枝萌紫叶，清源泛绿苔，山光浮水至，春色犯寒来，临睨信永矣，望美暧悠哉，寄言幽闺妾，罗袖勿空裁。
又渡新安江贻京邑游好诗曰：眷言访舟客，兹川信可珍，洞澈随深浅，皎镜无冬春，千仞写高树，百丈见游鳞，纷吾隔嚣滓，宁可濯衣巾，原以潺湲末，霑君衣上尘。
梁任昉济浙江诗曰：昧旦乘轻风，江湖忽来往，或与归波送，乍逐翻流上，近岸无暇目，远峰更兴想，绿树悬宿根，丹崖颓久壤。
又严陵濑诗曰：群峰此峻极，参差百重嶂，清浅既涟漪，激石复奔壮，神物徒有造，终然莫能仗。
梁刘孝绰和太子落日望水诗曰：川平落日迥，落照满川涨，复此沦坡池，泒引别沮漳，耿耿流长脉，熠熠动轻光，临泛自多美，况乃还故乡，榜人夜理楫，棹女闇成妆，欲待春江曙，争涂向洛阳。
梁王台卿临沧波诗曰：高轩临不测，清江穷广深，天边生岸影，水上结云阴，风来白华起，潮满黄沙沉。
又泛江诗曰：春江下白帝，画舸向黄牛，锦缆回沙碛，兰桡避荻洲，湿花随水泛，空巢逐树流，岸社多乔木，山城足迥楼。
陈阴铿晚出新亭诗曰：大江一浩荡，离悲足几重，潮落犹如盖，云昏不作峰，远戍唯闻鼓，寒山但见松，九十方称半，归途讵有踪。
【赋】东晋郭璞江赋曰：咨五才之并用，寔水德之灵长，惟岷山之导江，初发源於滥觞，总括汉泗，兼包淮湘，并吞沅澧，汲引沮漳，源二分於崌崍，流九泒乎浔阳，鼓洪涛於赤岸，沦馀波於柴桑，注五湖以漫漭，灌三江而漰沛，滈汗六州之域，经营炎景之外，呼吸万里，吐纳灵潮，自然往复，或夕或朝，若乃巴东之峡。夏后疏凿，绝岸万丈，璧立霞駮，碧沙溃沱而往来，巨石硉蛇兀以前却，鱼则江豚海豨，叔鲔王鳣，〈鱼骨〉鰊〈鱼桊〉鲉，鲛鳐鯩鰱，尔其水物怪错，则有王珧海月。土肉石华，琐蛣腹蟹，水母目虾，紫蚖如渠，洪蚶专车，琼〈王半〉晞曜以莹珠，石〈虫去〉应节而扬葩，若乃龙鲤一角，奇鸧九头，有鳖三足，有龟六眸，赪蟞肺跃而吐玑，文魮磬鸣以孕璆，〈马孛〉马腾波以嘘蹀，水兕雷咆乎阳侯，雹布馀粮，星离沙镜，青纶竞纠，缛组争映，石帆蒙笼以盖屿，蓱实时出而漂泳，其下则金矿丹砾，云精烛银，鸣石列乎阳渚，浮磬肆乎阴滨，其羽族则有晨鹄天鸡，鴢鷔鸥鹱，千类万声，自相喧聒，繁蔚芳蓠，隐蔼水松，涯灌芊萰，潜薈葱茏，爰有包山洞庭，巴陵地道，潜达傍通，幽岫窈窕，金精玉英瑱其里，瑶珠怪石綷其表，海童之所巡游，琴高之所灵矫，冰夷倚浪以傲睨，江妃含嚬而矊眇，若乃宙宇澄寂，八风不翔，舟子於是搦棹，涉人於是檥榜，漂飞云，运艅艎，舳舻相属，万里连樯，溯回沿流，或渔或商，长风颹以增扇，广莫〈风劦〉［音丽。］而气整，徐而不〈风委〉，疾而不猛，鼓帆迅越，〈走白〉涨截浻，倏忽数百，千里俄顷，於是芦人渔人，摈落江山，衣则羽褐，食惟蔬鲜，或挥轮於悬蛇奇，或中濑而横旋，忽忘夕而宵归，咏采菱以叩舷，及其谲变儵怳，符祥非一，动应无方，感事而出，经纪天地，错综人术，妙不可尽之於言，事不可穷之於笔。
晋庾阐涉江赋曰：发中州之曲泫，背石头之岩岨，溯晨风而遥迈，乘涛波而容与，於是时也，夕日将昏，天吴骇奔，阳侯漂海，若泛江豚，尔乃云雾勃起，风流溷淆，排岩拒濑，触石兴涛，澎湃洗渒，郁怒咆哮，回连波以岳坠，壑后土而川窅，总百川之殊势，集朝宗乎沧浪，注天波於析木，潋东极乎扶桑，体含弘而弥泰，道谦尊而逾光，齐山海以比量，冠百谷而称王，此则水之势也，且夫山川朅怪，水物含灵，鳞千其族，羽万其名，毛群诡观，倮类殊形，明月晞光以夕耀，金沙逐波而吐瑛，抚楫中流，汨徂西土，过乎历阳之津，迄乎横江之浦，若乃越三江之下口，眇濡须以迳渡，邈天险之遐势，历习坎之重固，川渎泓澄以含景，山水氵甲氵鼠而鳞布。
晋曹毗涉江赋曰：迄赵屯，历彭川，脩岸靡靡，莞苇芊芊，紫莲被翠波而抗英，碧椹乘天岸而星悬，百籁夕奏，山精夜燃，狂梠萧瑟以洞骇，洪涛突兀而横峙，尔乃江豨彭濞，夜火煇焕，凌错吐梠，骇鲸喷澜，采蜂於是汎波，文鱼於是登岸。
【歌】晋夏侯湛江上泛歌曰：悠悠兮远征，倏倏兮暨南荆，南荆兮临长江。临江河兮讨不庭，江水兮浩浩，长流兮万里，洪浪兮云转，阳侯兮奔起，惊翼兮垂天，鲸鱼兮岳跱，蘪芜纷兮被皋陆，脩竹郁兮翳崖趾，望江之南兮遨目桂林，桂林蓊郁兮鹍鸡扬音，凌波兮原济，舟楫不具兮江水深沈，嗟回盻於北夏，何归轸之难寻。
◇淮水
《尚书·禹贡》曰：道淮自桐柏。
《毛诗》曰：率彼淮浦，省此徐土。
水经曰：淮水出南阳平氏县昭稽山，东北过桐柏山。
《山海经》曰：淮水出馀山，山在朝阳义乡西，入海。
【赋】魏文帝浮淮赋曰：建安十四年，师自谯东征，大兴水军，泛舟万艘，虽孝武舳舻千里，殆不过也，溯淮水而南迈，泛洪潭之皇波，仰岩岗之隆阻，经东山之曲阿，於是惊风泛，涌波骇，众帆张，群棹起，争先逐进，莫过［疑涉下適字衍。］適相待。
魏王粲浮淮赋曰：从王师以南征，浮淮水而遐逝，背涡浦之曲流，望马丘之高澨，於是迅风兴，涛波动，长濑潭渨，滂沛汹溶。
◇汉水
《山海经》曰：嶓冢之山，汉水出焉，东南流，注于江。
《尚书·禹贡》曰：嶓冢道漾，东流为汉。
《毛诗》曰：汉广，德广所及也，文王之化，被乎南国，美化行於江汉之域，汉有游女，不可求思。
《左氏传》曰：屈完谓齐桓公曰：楚国方城以为城，汉水以为池。
【诗】梁简文帝玩汉水诗曰：杂色昆仑水，泓澄龙首渠，岂若兹川丽，清流疾且徐，离离细碛净，蔼蔼树阴疏，石衣随溜卷，水芝扶浪舒，连翩写去楫，镜澈倒遥墟，聊持点缨上，於是察川鱼。
【赋】后汉蔡邕汉津赋曰：夫何大川之浩浩，披厚土以载形，纳阳谷之所吐，兼汉沔之殊名，总畎澮之群液，演西土之阴精，过曼山以左回，游襄阳而南萦，於是游目骋观，南援三州，北集京都，上控陇坻，下接江湖，导财运货，懋迁有无，既乃风焱萧瑟，勃焉并兴，阳侯沛以奔骛，洪涛涌以沸腾，原乘流以上下，穷沧浪乎三澨，观固宗之形兆，看洞庭之交会。
◇洛水
《山海经》曰：洛水出洛西山，东北注河，入成皋之西。
《易》曰：河出图，雒出书，圣人则之。
《尚书》曰：道洛自熊耳，东北会於涧瀍。
《国语》曰：灵王二十二年，穀洛龙斗，将毁宫室，王欲壅之，太子晋曰：夫山，土之聚也，薮，物之归也，川，气之导也，泽，水之锺也，夫水聚於高，归於下，今吾执政，无乃实所僻，而祸夫二川之神，王卒壅之，王室大乱。
《淮南子》曰：雒水轻利宜禾。
谢承《后汉书》曰：沛国陈宣，建武十年，雒水出，造天津城门，或欲筑塞之，宣谏曰：昔王尊正身，金堤水退，况圣人耶，言未绝而水去。
汉官典职曰：德阳殿，周游容万人，自偃师去宫四十五里，激洛水於殿下。
【诗】太宗皇帝临洛水诗曰：春蒐驰骏骨，总辔俯长河，霞处流萦锦，风前瀁卷罗，水花翻照树，隄兰倒插波，岂必汾阴曲，秋云发棹歌。
苏味道和受图温洛诗曰：绿绮膺河检，青坛俯洛滨，天旋俄制跸，孝享属严禋，陟配光三祖，怀柔洎百神，雾开中道日，雪敛属车尘，预奉咸英奏，长歌亿万春。
李峤和拜洛诗曰：七萃銮舆动，千年瑞检开，文如龟贝出，图似凤衔来，殷荐三神享，明祠万国陪，周旗黄鸟集，汉幄紫云回，日暮钩陈转，清歌上帝台。
牛凤及和受图温洛诗曰：八神承玉辇，六羽惊瑶溪，戒道伊川北，通旌涧水西，御图开洛匮，刻石与天齐，瑞日波中上，仙禽雾里低，微臣矫弱翮，抃舞接鸾鹥。
【赋】魏曹子建《洛神赋》曰：余从京域，言归东藩，背伊阙，越轘辕，经通谷，凌景山，容与乎阳林，流眄乎洛川，睹一丽人，于岩之畔，乃援御者而告之曰：彼何人斯，若斯之艳也，御者对曰：臣闻河洛之神，名曰虙妃，君王所见，无乃是乎，余告曰：其形也，翩若惊鸿，婉若游龙，仿佛兮若轻云之蔽月，飘飖兮若流风之回雪，於是忽焉纵体，以游以嬉，左倚采旄，右荫桂旗，攘皓腕於神浒，采湍濑之玄芝，收和颜而静志兮，申礼防以自持，尔乃众灵杂遝，命俦啸侣，或戏清流，或翔神渚，或采明珠，或拾翠羽，从南湘之二妃，携汉滨之游女，体迅飞凫，飘忽若神，凌波微步，罗袜生尘，於是屏翳收风，川后静波，冯夷鸣鼓，女娲清歌，腾文鱼以警乘，鸣玉銮以偕逝，六龙俨其齐首，载云车之容裔。


行旅
◇行旅
《尔雅》曰：征，迈，行也。
《易》曰：天行健。
又曰：牝马地类，行地无疆。
又曰：利有攸往。
《毛诗》曰：周大夫行役，过故宗庙宫室，尽为禾黍，彷徨而不忍去。
又曰：行迈靡靡，中心摇摇。
又曰：周公东征，三年而归。
又曰：我徂东山，慆慆不归，我来自东，零雨其濛。
又曰：我行其野，芃芃其麦。
又曰：惠而好我，携手同行。
又曰：行道迟迟，中心有违。
《尚书》曰：岁二月，东巡狩，至于岱宗，五月，南巡狩，至于南岳，八月，西巡狩，至于西岳，十有一月，北巡狩，至于北岳。
《左氏传》曰：不有居者，谁守社稷，不有行者，许扞牧圉。
又曰：先王卜征五年，岁袭其祥，祥习乃行。
又曰：行李之往来，共其资粮屝屦，其可也。
又曰：凡公行，告于宗庙，反行饮至，舍爵策勋焉，礼也。
又曰：君行师从，卿行旅从。
又曰：昔周穆王欲肆其心，周行天下，将皆必有车辙马迹焉。
《礼记》曰：行则有随，立则有序，行而无随，则乱於行。
《庄子》曰：黄帝将见大隗於具茨之山，方明为驭，昌宇参乘，於襄城之野，七圣皆迷，適遇牧马童子，问涂焉。
又曰：黄帝游乎赤水之池，登於昆仑之丘。
又曰：適百里者宿粮，適千里者，三月聚粮。
《家语》曰：齐人归女乐，鲁君观之，三日不朝，孔子遂行。
《穆天子传》曰：天子北征，绝漳水，西征，宾于王母，天子觞西王母瑶池之上。
《史记》曰：禹乘四载，随山刊木，山行乘轝，［史记夏本纪作〈木辇〉。］泥行乘橇，陆行乘车，水行乘舟。
又曰：老子居周，久之，见周之衰，乃遂去关，关令尹喜曰：子将隐矣，喜与老子俱之流沙之西。
又曰：秦始皇至云梦，望祀虞舜於九疑，浮江，下观丹阳，至钱唐，临浙江，上会稽，祭大禹，望於南海，傍海，北至琅邪，《汉书》曰：武帝行幸雍，遂北出萧关，历独鹿鸣泽，自代而还。
又曰：行幸至甘泉宫，宾礼外国客。
又，行幸东海，获赤雁。
又，武帝南巡，至盛唐，祀虞帝於九疑，祭天柱山，自寻阳浮江，斩蛟江中，遂北至琅邪，傍海而还，所过名山大川。
又曰：张骞为郎，募使月支，匈奴留之十馀年，骞持汉节不失，西走大宛，抵康居，传至大月支王，从月支，至大夏，穷河源，广地万里，九译致殊俗，威德遍於四海。
【诗】古诗曰：驱车远行役，悠悠涉长道，四顾何茫茫，东风摇百草，所遇无故物，焉得不速老。
魏文帝诗曰：漫漫秋夜长，烈烈北风凉，展转不能寐，披衣起彷佯，俯视清水波，仰看明月光，郁郁多愁思，绵绵思故乡，原飞安得翼，欲济河无梁。
又於明津作诗曰：遥遥山上亭，皎皎云间星，远望使心怀，游子恋所生，驱车出北门，遥望河阳城。
魏陈王曹植杂诗曰：悠悠远行客，去家千馀里，出亦无所之，入亦无所止，浮云翳日光，悲风动地起。
又曰：游鱼潜渌水，翔鸾薄天飞，始出严霜结，今来白露稀。
魏阮瑀诗曰：临川多悲风，秋日苦清凉，客子易为戚，感此用哀伤，揽衣起踯躅，上观心与房，三星守故次，明月未收光，鸡鸣当何时，朝晨尚未央，还坐长叹息，忧忧安可忘。
又曰：我行自凛秋，季冬乃来归，置酒高堂上，友朋集光辉，念当复离别，涉路险且夷，思虑益惆怅，泪下霑裳衣。
晋王赞诗曰：朔风动秋草，边马有归心，昔往仓庚鸣，今来蟋蟀吟，人情怀旧乡，客鸟思故林。
晋张协诗曰：述职投边城，羁束戎旅间，下车如昨日，望舒三五圆，流波恋旧浦，行云思故山。
晋陆机赴洛诗曰：总辔登长路，呜咽辞密亲，借问子何为，世网婴我身，永叹遵北渚，遗思结南津。
又曰：远游越山川，山川脩且广，振策陟崇丘，按辔遵平莽，夕息抱景寐，朝徂衔思往。
又尸乡亭诗曰：东游观巩洛，逍遥丘墓间，秋草蔓长柯，寒木入云烟，发轸有夙晏，息驾无愚贤。
晋湛方生帆入南湖诗曰：彭蠡纪三江，庐岳主众阜，白沙净川路，青松蔚岩首，此水何时流，此山何时有，人运互推迁，兹器独长久，悠悠宇宙中，古今迭先后。
又还都帆诗曰：高岳万丈峻，长湖千里清，白沙穷年絜，林松冬夏青，水无暂停流，木有千载贞，寤言赋新诗，忽忘羁客情。
晋成公绥诗曰：洋洋熊耳流，巍巍伊阙山，高冈碣崔嵬，双阜夹长川，素石何磷磷，水禽浮翩翩，远涉许颖路，顾思邈绵绵，郁陶怀所亲，引领情缅然。
宋陶潜赴假还江陵夜行涂口作诗曰：闲居三十载，遂与尘事冥，诗书敦宿好，园林无俗情，叩枻新秋月，临流别友生，凉风起将夕，夜景湛虚明。
宋谢灵运入东道路诗曰：整驾辞金门，命旅惟诘朝，怀居顾归云，指涂溯行飚，属值清明节，荣华感和韶，陵隰繁绿杞，墟囿粲红桃，鷕鷕翚方雊，纤纤麦垂苗，隐轸邑里密，缅邈江海辽，满目皆古事，心赏贵所高，鲁连谢千金，延州权去朝，行路既经见，原言寄吟谣。
又之郡发都诗曰：述职期兰署，理棹变金素，秋岸沉夕阴，火昊团朝露，辛苦谁为情，游子值颓暮，生幸休明时，亲蒙英达顾，空班赵氏圣，［《文选》二十六作璧。］徒乖魏王瓠，从来渐二纪，始得傍归路，将穷山海迹，永绝赏心悟。
又发石首城诗曰：白珪尚可磨，斯言以为缁，虽抱中孚爻，犹劳贝锦诗，寸心若不亮，微命察如丝，日月垂光景，成贷遂兼兹，出宿薄京畿，晨装抟曾飔，重经平生别，再与朋知辞，故山日已远，风波岂还时，遥遥万里帆，茫茫终何之，钦圣若旦暮，怀贤亦凄其，皎皎明发心，不为岁寒欺。
又七里濑诗曰：孤客伤逝湍，徒旅苦奔峭，石浅水潺湲，日落山照曜。
又初往新安桐庐口诗曰：感节良已深，怀古亦云思，不有千里棹，孰申百代意，既及冷风善。又即秋水泱，江山共开旷，云日相照媚，景夕群物清，对玩咸可憙。
又夜发石关亭诗曰：随山逾千里，浮溪将十夕，鸟归息舟楫，星阑命行役，亭亭晓月映，泠泠朝露滴。
又彭蠡口诗曰：春晚绿野秀，岩高白云屯，千念集日夜，万感盈朝昏，攀崖照石镜，牵叶入松门。
又初发入南城诗曰：弄波不辍手，玩景岂停目，虽未登云峰，且以欢水宿。
又往临川郡发石头城诗曰：越海陵三山，游湘历九疑，钦圣若旦暮，怀贤亦凄其。
宋颜延之北使至洛诗曰：振楫发吴州，秣马陵楚山，涂出梁宋郊，道由周郑间，前登阳城路，旦夕望三川，伊洛绝津济，台馆无尺椽，宫阶多巢穴，城阙生云烟。
宋鲍昭还都道中诗曰：昨夜宿南陵，今旦入芦洲，客行惜日月，崩波不可留，侵星赴早路，毕景逐前俦，发舻眺淮甸，掩泣望荆州，绝目尽平原，时见远烟浮。
又从临海王西镇发新亭诗曰：客行有苦乐，但问客何行，攀龙不待翼，附骥绝尘冥，梁珪分楚牧，羽鹢指全荆，狐兔怀窟志，犬马恋主情。
又登黄鹄圻诗曰：適郢无东辕，过夏有西浮，三崖隐丹隥，九派引苍流，泪竹感湘别，荆珠怀汉游。
又还都在路诗曰：夕听江上波，远极千里目，寒烟警穷蹊，爽气起乔木。
又至竹里诗曰：複涧隐松声，重崖伏云色，君子树令名，细人效命力，不见长波水，清浊俱不息。
又齐刘绘入琵琶峡望积布矶诗曰：江山信多美，此地最为神，以兹峰石丽，重在芳树春，照烂虹蜺杂，交错锦绣陈，却瞻了非向，前观已复新，翠微上亏景，青莎下拂津。
齐谢朓和刘绘琵琶峡望积布矶诗曰：昔馀侍君子，历此游荆汉，山川隔旧赏，朋僚多雨散，惆怅怀昔践，仿像得殊观，赪紫共彬駮，云锦相凌乱。
晚登三山望京邑诗曰：灞涘望长安，河阳视京县，白日丽飞甍，参差皆可见，馀霞散成绮，澄江静如练，喧鸟覆春洲，杂英满芳甸。
又休沐重还道中诗曰：还邛歌赋似，休汝车骑非，霸池不可别，伊川难重违，汀葭稍靡靡，江叶复依依，田鹄远相叫，沙鸨［《文选》二十七作鸨。］忽争飞，云端楚山见，林表吴岫微，岁华春有酒，初服偃郊扉。
齐孔稚珪旦发青林曰：孤征越清江，游子悲路长，二旬倏已满，三千眇未央，草杂今古色，岩留冬夏霜，寄怀中山旧，举酒莫相忘。
齐刘瑱上湘度琵琶矶诗曰：兹山挺异萼，孤起秀云中，陂池激楚浪，纷纠绝宛风，烟峰晦如昼，寒水清若空，颉颃鸥舞白，流乱叶飞红。
梁简文帝经琵琶峡诗曰：百岭相迂蔽，千崖共隐天，横峰时碍水，斜岸或通川。
梁孝元帝经巴陵行部伍诗曰：涉江望行旅，金钲间采游，水际含天色，虹光入浪浮，柳条恒拂岸，花气尽燻舟，丛林多故社，单戍有危楼。
梁范云述行诗曰：振策出燕代，驱车背朔并，翩翩朱盖转，萧萧良马鸣。
梁刘孝绰还渡浙江诗曰：季秋弦望后，轻寒朝夕殊，商人泣纨扇，客子梦罗襦，忧方自难遣，况复阻川隅，日暮愁阴合，绕树噪寒乌，濛漠江烟上，苍茫沙屿芜，解缆辞东越，接舳鹜西徂，悬帆似驰骥，飞棹若惊凫，言归游侠窟，方从冠盖衢。
又夕逗繁昌浦诗曰：日入江风静，安波似天流，暮烟生远路，夕鸟赴前洲。
又月半夜泊鹊尾诗曰：客行三五夜，息棹隐中洲，月光随浪动，山影逐波流。
梁刘孝仪帆渡吉阳洲诗曰：扬帆乘浪华，噪鼓扬风力，近树倏而遐，遥山俄已逼，欲比惊龙掣，将顿阳乌翼，客行悲道远，唯须前路极。
梁刘孝威帆渡吉阳洲诗曰：江潮凌晚急，钲鼓候晨催，幸息榜人唱，聊望高帆开，联村倏忽尽，循汀俄顷回，疑是傍洲退，似觉前山来，将与图南竞，谁云劳溯洄。
梁江洪诗曰：日没风光静，远山深无云，潮落晚洲出，浪罢沙成文，挟琴上高岸，望月弹明君，去家未千里，断绝怨离群。
梁吴筠酬鲍畿诗曰：振棹出江湄，依依望九疑，欲谒苍梧帝，过问沅湘姬。折荷缝作盖，落羽纺成丝，吾行别有意，不为君道之。
又忆费昶诗曰：皎皎日将上，猎猎起微风，山没清波内，帆在浮云中，直趣珠星北，斜开碧海东，故人若思我，当念离根蓬。
又使庐陵诗曰：怅然不自悟，端忧坐漠漠，风急雁毛断，水坚马迹落，客子饥寒多，江上衣装薄，何当报恩罢，驱车还北郭。
梁王僧孺中川长望诗曰：长川杳难即，四望四无极，安流宁可值，愤风方未息，危帆渡中悬，孤光岩下仄，岸际树难辨，云中鸟易识，莫恨东复西，谁知迂且直，故乡相思者，当春受颜色，独写千行泪，谁同万里忆。
梁何逊度连圻诗曰：客子行行倦，年光处处华，石蒲生促节，岩树落高花。
又还度五洲诗曰：睠言还九派，回舻出五洲，萧散烟霞晚，清凄江汉秋，沙汀暮寂寂，芦岸夕脩脩。
又富阳浦口和朗上人诗曰：客心愁日暮，徙倚空望归，山烟敛树色，江水映霞辉，独鹤凌风逝，双凫出浪飞，故乡千馀里，兹夕寒无衣。
梁虞骞寻沈剡夕至嵊亭诗曰：命楫寻嘉会，信次历山原，扪天上云纠，礜石下雷奔，澄潭写度鸟，空岭应鸣猿，榜歌唱将夕，商子处方昬。
梁王筠游望诗曰：晨登黄马坡，遥望白龙堆，风威尽撩折，路险车轮摧。
梁朱超泊巴陵诗曰：月夜三江静，云雾四边收，淤泥不通挽，寒浦劣客舟，回风折长草，轻冰断细流，古村空烈树，荒戍久无楼。
梁庾肩吾舟中寒望诗曰：日暮敝凫舟，曾冰合駚流，雪照齐君履，寒入楚王裘。
周王褒始发宿亭诗曰：送人亭上别，被马枥中嘶，漠漠村烟起，离离岭树齐，落星侵晓没，残月半山低。
又和赵王途中诗曰：飘飘映军幕，出没望连旗，度云还翊阵，回风即送师，峡路沙如月，山峰石似眉，村桃拂红粉，岸柳被青丝，锦城遥可望，回鞍念此诗。
周庾信将命使北始渡瓜步江诗曰：校尉始辞国，楼舩欲渡河，輴轩临碛岸，旌节映江沱，观涛想帷盖，争长忆干戈，虽同燕市泣，犹听赵津歌。
又入彭城馆诗曰：襄君前建国，项氏昔威棱，鶂飞伤楚战，鸡鸣悲汉围，年代殊氓俗，风云更盛衰，水流浮磬动，山深喧狄［本集作翟。］飞，夏馀花欲尽，秋近燕将稀，槐庭垂绿穗，莲浦落红衣。
又反命河朔始入武州诗曰：轻车飞逐李，定远未随班，受诏祁连反，申威疏勒还，飞蓬损腰带，秋鬓落容颜，寄言旧相识，知余生入关。
陈阴铿和傅郎岁暮还湘州诗曰：苍茫岁欲晚，辛苦客方行，大江静犹浪，扁舟独且征，棠枯绛叶尽，芦冻白花轻，戍人寒不望，沙禽回未惊，湘波各深浅，空轸念归情。
又晚泊五洲诗曰：客行逢日暮，结缆晚洲中，戍楼因碪险，村路入江穷，水随云渡黑，山带日归红，遥然一柱观，欲轻千里风。
又夜发诗曰：夜江雾里阔，新月迥中明，溜舡阝唯识火，惊凫但听声，劳者时歌榜，愁人数问更。
【赋】汉刘歆遂初赋曰：歆好左氏春秋，欲立於学官，时诸儒不听，歆乃移书太常，责让深切，为朝廷大臣所非，求出补吏，后徙五原太守，志意不得，经历故晋之城，感今思古，遂作斯赋，得玄武之嘉兆，守五原之烽燧，驰太行之岩防，入天井之乔关，望亭燧之皦皦，飞旗帜之翩翩，迥百里之无家，路脩远之绵绵，勒漳塞而固守，奋武灵之精诚，摅赵奢之策虑，威谋完乎金城。
后汉班彪北征赋曰：纷吾去此旧都兮，騑迟迟以历兹，遂舒节以远逝兮，指安定以为期，飞云雾之杳杳，涉积雪之皑皑，游子悲其故乡兮，心怆恨以伤怀，揽余涕於邑兮，哀生民之多故，谅时运之所为兮，永伊郁其谁诉。
后汉曹世叔妻班氏东征赋曰：惟永初之有七兮，余随子乎东征，时孟春之吉日兮，撰良辰而将行，遂去故而就新兮，志怆悢而怀悲，明发曙而不寐兮，心迟迟而有违，乱曰：君子之思，必成文兮，盍各言志，慕古人兮。
后汉蔡邕述行赋曰：余有行于京洛，遘淫雨之经时，涂迍邅其蹇连，潦汙滞而为灾，聊弘虑以存古，宣幽情而属词，行游目以南望，览太室之威灵，顾大河于北垠，睹洛汭之始并，率陵阿以登降，赴偃师而精勤，壮田横之奉首，义二士之夹坟。
魏崔琰述初赋曰：琰性顽口讷，至二十九，粗关书传，闻北海有郑徵君者，当世名儒，遂往造焉，道由齐都，而作述初赋曰：有郑氏之高训，吾将往乎发矇，洒余发於兰池，振余珮於清风，望高密以函征，戾衡门而造止，觌游夏之瓘瓘，听大猷之篇记，高洪崖之耿介，羡安期之长生，登川山以永望，临洞浦之广溟，左扬波於汤谷，右濯岸于濛汜，运混元以升降，与三光而终始，蓬莱蔚其潜兴，瀛壶崛以骈罗，列金台之蹇产，方玉阙之珪瓘。
晋陆机行思赋曰：背洛浦之遥遥，浮黄川之裔裔，遵河曲以悠远，观通流之所会，启石门而东萦，沿汴渠其如带，讬飘风之习习，冒沉云之蔼蔼，商秋肃其发节，玄云霈而垂阴，凉气凄其薄体，零雨郁而下淫，睹川禽之遵渚，看山鸟之归林，挥清波以濯羽，翳绿叶而弄音，行弥久而情劳，涂愈近而思深，羡品物以独感，悲绸缪而在心，嗟逝宦之永久，年荏苒而历兹，越河山而讬景，眇四载而远期，孰归宁之弗乐，独抱感而弗怡。
又思归赋曰：余以元康六年冬，取急归，而王师外征，职典中兵，与闻军政，惧兵革未息，宿原有违，怀归之思，愤而成篇，节运代序，四气相推，寒风肃杀，白露霑衣，嗟行迈之弥留，感时逝而怀悲，彼离思之在人，恒戚戚而无欢，悲缘情以自诱，忧触物而生端，昼辍食而发愤，宵假寐而兴言，羡归鸿以矫首，挹谷风而如兰，岁靡靡而薄暮，心悠悠而增楚，风霏霏而入室，响泠泠而愁序，既遨游於川沚，亦改驾乎山林，伊我思之沈郁，怆感物而增深，叹随风而上逝，涕承缨而下寻，冀王事之暇豫，庶归宁之有时，候凉风而警策，指孟冬而为期，原灵晖之促景，恒立表以望之。
晋潘岳西征赋曰：岁次玄枵，月旅蕤宾，潘子冯轼西征，自京徂秦，皇鉴揆余之忠诚，俄命余以未［《文选》十作末。］班，杖疲［原字坏，据冯校本补。］人於西夏，携老幼而入关，余乃越平乐，过街邮，秣马皋门，税驾西周，澡孝水而濯缨，嘉善名而在兹，登崤坂之威夷，仰崇领之嵯峨，皋讬坟於南陵，文违风於北阿，蹑函谷之重阻，看天险之衿带，迹诸侯之勇怯，算嬴氏之利害，或开关以延敌，竞遁逃而奔窜，发阌乡而警策，溯黄卷［《文选》作巷。］而济潼，眺华岳之阴崖，觌高掌之遗踪，倦狭路之迫隘，轨崎岖以低仰，蹈秦郊而始辟，豁爽垲以宏壮，黄壤千里，沃野弥望，华实芬敷，桑麻涤畅，邪界褒斜，右滨汧陇，宝鸡前鸣，甘泉后涌，面终南而背云阳，跨平原而连嶓冢，九嵕〈山截〉嶭，太［《文选》太下有一字，此脱。］巃嵸，吐清风之飂戾，纳归云之郁蓊，南有玄灞素浐，汤井温谷，北有清渭浊泾，兰池周曲，浸决郑白之渠，漕引淮海之粟，林茂有鄠之竹，山挺蓝田之玉，履犬戎之侵地，疾幽后之诡惑，举伪烽以沮众，淫嬖褒以纵慝，军败戏水之上，身死骊山之北，异哉秦始皇之为君也，倾天下以厚葬，自开辟而未闻，匠人劳而弗图，俾生埋以报勤，外罹西楚之祸，内受牧竖之焚，语曰：行无礼必自及，此非效欤，乾坤以有亲可久，君子以厚德载物，观夫汉高之兴也，非徒聪明神武，豁达大度而已，乃实慎终追远，笃诚款爱，泽靡不渐，恩无不逮，率土且犹不遗，而况於邻里乎，而况於卿士乎，於斯时也，乃摹写旧丰，制造新邑，故社易置，枌榆迁立，街衢如一，庭宇相袭，浑鸡犬而乱放，各识家而竞入，籍含怒於鸿门，沛跼蹐而来王，范谋害而弗许，阴授剑以约庄，挺白刃以万舞，危冬叶之待霜，尔乃阶长乐，登未央，汎太液，凌建章，萦馺娑而款骀荡，轥枍诣而轹承光，徘徊桂宫，惆怅柏梁，惊雉雊於台陂，狐兔窟於殿傍，何黍苗之离离，而予思之茫茫。
晋郭璞流寓赋曰：戒鸡晨而星发，至猗氏而方晓，观屋落之隳残，顾但见乎丘枣，嗟城池之不固，何人物之希少，越南山之高岭，修焦丘之微路，骇斯径之峻绝，感王阳而增惧，诘朝发於解池，辰中暨乎河北，思此县之旧名，盖曩日之魏国，咏诗人之流歌，信风土之俭刻，背兹邑之迥逝，何险难之多历，望陕城於南涯，存虢氏之疆埸，实我姓之攸出，邈有怀乎乃迹，陟函谷之高关，壮斯势之险固，过王城之丘墉，想穀洛之合斗，恶王灵之壅流，奇子乔之轻举，游华辇而永怀，乃凭轼以寓目，思文公之所营，盖成周之墟域。
晋张载叙行赋曰：岁大荒之孟夏，余将往乎蜀都，脂轻车而秣马，循路轨以西徂，朝发轫于京宇兮，夕予宿於穀洛，践有周之旧墟，槐丘荒以寥廓，赞王孙於北门，问九鼎於东郭，寔公旦［原坏，据冯校本补。］之所卜，曷斯水之濆薄，入函谷而长驱，历新安之卤阜，行逶迤以登降，陟二崤之重阻，经嵚岑之险巇，想姬文之避雨，出潼关以回逝，仰华岳之崔嵬，勤大禹之疏导，豁龙门之洞开，舍予车以步趾，玩卉木之璀错，翳青青之长松，荫肃肃之高柞，缘阻岑之绝崖，蹈偏梁之悬阁，石壁立以切天，岌崄隗其欲落，超阳平而越白水，稍幽薆以回深，秉重峦之百层，转木末於九岑，浮云起於毂下，零雨集於麓林，上昭晢以清阳，下杳冥而昼阴，闻山鸟之晨鸣，听玄猿之夜吟，虽处者之所乐，嗟寂寞而愁予心，造剑阁之崇关，路盘曲以晻蔼，山峥嵘以峻狭，仰青天其如带，兼习坎之重固，形东隘以要害，岂乾坤之分域，将隔绝乎内外。
晋袁宏东征赋曰：惟吾生於末运，讬一叶於邓林，顾微躯之眇眇，若绝响之遗音，壮公瑾之明达，吐不世之奇策，挫百胜於崇朝，靡云旗於赤壁，三光一举而参分，四海指麾而中隔，过武昌以逍遥，登樊山以流盻，访遗老以证往，乃西鄂之旧县，曩有吴之初基，升员丘而豹变，尔乃出桑洛，会通川，背彭泽，面长泉，洲渚迢遰，〈山几〉岫虚悬，即云似岭，望水若天，日月出乎波中，云霓生於浪间，嗟我行之弥留，跨晦朔之倏忽，风褰林而萧瑟，云出山而逢渤，向孙氏之南面，钻灵龟以相土，模酆镐之制度，写河洛之规矩，经始郛郭，筑室葺宇，金城万雉，崇墉百堵，君臣有章，上下获叙，所以能三分天下，而有其文武，到吴都以停舟，览阖闾之馀尘，建脩城以营郭，引通流而发津，远矣吴德，旧邦惟新，太伯被发，仲雍文身，言偃以文学遗风，季札以让国称仁，高节显於华夏，端委行乎海滨。
宋谢灵运归涂赋曰：昔文章之士，多作行旅赋，或欣在观国，或怵在斥徙，或述职邦邑，或羁役戎阵，事由於外，兴不自己，虽高才可推，求怀未惬，今量分告退，反身草泽，经涂履运，用感其心，赋曰：承百世之庆灵，遇千载之优渥，匪康衢之难践，谅跬步之易局，践寒暑以推换，眷桑梓以缅邈，褫簪带於穷城，反巾褐於空谷，果归期於原言，获素念於思乐，於是舟人告办，伫楫在川，观鸟候风，望景测圆，背海向溪，乘潮傍山，凄凄送归，愍愍告旋，时旻秋之杪节，天既高而物衰，云上腾而雁翔，霜下沦而草腓，舍阴漠之旧浦，去汤［冯校本作阳。］景之芳蕤，林承风而飘落，水鉴月而含辉，发青田之枉渚，逗白岸之空亭，路威夷而诡状，山侧背而易形，停余舟而淹留，搜缙云之遗迹，漾百里之清潭，见千仞之孤石，历古今而长在，经盛衰而不易。
宋鲍昭游思赋曰：云遥兮海冲，上潮兮送风，秋水兮架浦，凉烟兮冒虹，暮气起兮远岸黑，阳精灭兮天际红，波汒々兮无底，山嵾々兮万重，舍堂宇之密亲，坐江潭而为客，对蒹葭之遂黄，视零露之方白，鸿晨惊以响湍，泉夜下而鸣石，瞻荆吴之远山，望邯郸之长陌，塞风驰兮边草飞，胡沙起兮雁扬翮，虽燕越之异心，在禽鸟之同戚。
齐谢朓思归赋曰：余菲薄以固陋，受恩灵而不訾，拖银黄之沃若，剖金符之陆离，舟未济而河广，途方遥而马疲，纷吾生之游薄，弥一纪而历兹，自下车於江海，涉青春而於是时，〈目眷〉崇芒而引领，望大夏而长思，离曲街之委陋，犹寤寐而见之，余乃眷言兴慕，南眺犹然，将整归辔，原受一廛，考幸城之直陌，相洛浦之回阡，於是楥摇芳槿，门拂长杨，檐桃春发，窗竹夏凉，晨露晞而草馥，微风起而树香，恒离居而岁月，痛销落而徒伤。
梁简文帝述羁赋曰：奉明后之霑渥，将远述於衡楚，叹云霞之窅漫，对江山之遥阻，是时孟夏首节，雄风吹甸，晚解缆乎乡津，涕淫淫其若霰，舟飘飘而转远，顾帝都而裁见，远山碧，暮水红，日既晏，谁与同，云珪瓘而出岫，江摇漾而生风，奉玺言而遄迈，改余玉於江隈，遵阳涂而中正，轸悲心其若颓，引领京邑，瞻望弗远，恋逐云飞，思随蓬卷，观江水之寂寥，原从流而东反。
又阻归赋曰：观建国之皇王，选能官於前古，元帝慈而布教，岂齐圣而作辅，伊吾人之固陋，宅璇汉而自通，蹑九枝而耀景，总六翮而抟风，属玄玦之启异，逢玉弩之相惊，顿天罗於八表，腾云驱於四溟，发伏鳖之雄气，耀策马之高星，地迩朔埸，疆邻北极，垅树饶风，胡天少色，上月斜临，寒松遥直，云向山而欲敛，雁疲飞而不息，何愁绪之交加，岂树萱与折麻，闻繁钲之韵冰，听流风之入笳，终知客游之阻，无解乡路之赊。
梁江淹待罪江南思北归赋曰：惟江南兮丘墟，经万里兮长芜，带封狐兮比景，连雄虺兮苍梧，当青春而离散，方仲秋而遂徂，云清冷而多绪，风萧条而无端，猿之吟兮日光迥，狖之啼兮月色寒，况北州之贱士，为炎土之流人，共魍魉而相偶，与〈虫萧〉蛸而为邻，秋露下兮点剑舄，春苔生兮缀衣巾。
梁丘迟还林赋曰：爰自京师，言归旧岭，今风古辙，每动寸衷，因事而书。不觉成卷，非谓为文，聊记行途所经云尔，太皞弭节，祝融耸驾，炎锺汎响，青籥静吹，丘子税辕畿路，总舳川湄，裭魂故岭，结梦旧墀，揆身世而载怀，镜古今而兴辞，验难停於杨辙，昭易改於墨丝，匪追举而辩命，岂適尹而问蓍，檐簦无白璧之想，负书靡黑豹之悲，缆解山潮，首顾京澨，仰绛堞之纷回，与素津之容裔，荃桡往来，芰盖经过，依俙子陵之钓，仿佛沧浪之歌，出入风霞，游息云露，阶容伺禽飞，窗高月渡，踟蹰七教，徘徊五礼，永翦带於关上，长缉巾乎林底。
梁沈约愍涂赋曰：结榜穷渚，思临长屿，情依旧越，身经故楚，彼长路之多端，伊客心之无绪，懽因情而易失，悲由心而难拒，此江海之信辽，知余思之方阻，日晻长浦，风扫联葭，叠云疑愤，广水腾华，听奔沸於洲屿，望掩暧乎烟沙，依云边以知国，极鸟道以瞻家，免凄怆於羁离，亦殷勤於行路，叹余涂之屡蹇，奚前芳之可慕。
梁张缵南征赋曰：岁次娵訾，月惟中吕，余谒帝於承明，将述职於南楚，忽中川而反顾，怀旧乡而延伫，溯金牛之迅渚，睹灵涛之雄壮，标素岭乎青壁，葺赪文於翠障，跳巨石以惊湍，批冲岩而骇浪，铲千寻之峭峰，潀万流之大壑，隐日月以蔽亏，抟风烟而回薄，崖映川而晃朗，水腾光以倏烁，下流湍而洊险，上岑崟而将落，於是近睇赭峰，遥瞻鹊岸，岛屿苍茫，风霜萧散，值时雨之新晴，观百川之浩汗，水泓澄以闇夕，山参差而辨旦，忽临睨於故乡，眇江天其无畔，独向风而舒情，搴芳洲而谁玩，於是千流共归，万岭分状，清江洗潮，平湖夷畅，翻光转彩，出没摇漾，岷山嶓冢，悠远寂寥，青湓赤岸，控汐引潮，界飞流於翠薄，耿长虹於青霄，若夫灌漭川涯，曾潭水府，游泳之所往还，喧鸣之所攒聚，聆寡鹤之偏叫，问孤鸿之慕侣，在客行而多思，独伤魂而凄楚。
陈沈蜅魂归赋曰：值天地之辐裂，遭日月之雰虹，去父母之邦国，埋形影於胡戎，绝君臣而辞骨肉，蹐厚地而跼苍穹，抱北思之胡马，望南飞之夕鸿，泣霑衿而杂露，悲微吟而带风，履瓘瓘之层冰，面飗飗之严霜，去莫敖之所缢，过临川之折轴，矧今古之悲凉，并攒心而霑袂，渡狭石之欹危，跨清津之幽咽，雁虚弓而自殒，猿叫子而肠裂，历江汉之逶迤，及樊郡之参差，望隆中之大宅，映岘首之沉碑，乃寻析而历裔，遂经秦而至洛，觉高蹈之清远，见风云之倏烁，何武关之狭隘，而汉祖之英雄，山万重而仰云雾，水百仞而写蜿虹，去青泥而逾白鹿，越浐水而至青门，长卿之赋可想，邵平之迹不存，咄嗟骊山之阜，惆怅灞陵之园，访轵道之长组，拾蓝田之玙璠，登未央之北阙，望长乐之基趾，伊太后之所居，筑旗亭而成市，槐路郁以三条，方涂阻而九轨，观阡陌之遗踪，实不乖於前史，傍直城而北转，临横门而左起，泊泾泥之混浊，盥渭渚之清波，指咸阳而长望，何李赵之经过，息甘泉而避暑，犹爽垲而清和，至诚可以感鬼，秉信可以祈天，何精殒而魄散，忽魂归而气旋，解龙骖而见送，走却驲於停传，出向来之大道，及初入之山川，爰绕朝之赠策，报李陵之别篇，泪未悲而自堕，语有噎而无宣。
【书】宋鲍昭与妹书曰：吾自发寒雨，而全行日少，栈石星饭，结荷水宿，以今食时，仅及大雷，涂登千里，日逾一辰，去亲为客，如何如何，向因步顿，凭观川陆，遨神清渚，流睇方曛，东顾三洲之隔，西眺九派之分，闚地门之绝景，望天际之孤云，南则积山万状，争气负高，含霞饮景，参差代雄，陵跨长陇，前后相属，带天有匝，横地无穷，东则砥原远隰，亡端靡际，寒蓬夕卷，古树云平，旋风四起，思鸟群归，静听无闻，极视不见，北则陂池潜演，湖泽脉通，栖风之鸟，水化之虫，以智吞愚，因彊捕小，号噪惊聒，纷牣其中，西则回江永指。长波吞合，滔滔何穷，漫漫安竭，左右青蔼，表里紫霄，从岭而西，气尽金光，半山以下，纯为黛色，信可以神居帝郊，镇控湘汉者也，夕景欲沉，晓露将合，孤雏寒啸，游鸿远吟，樵苏一叹，舟子再泫，诚足忧悲，不可说也。


衣冠貂蝉玦珮巾帽衣裳袍裙襦裘带
◇衣冠
《墨子》曰：昔齐桓公，高冠博带，以治其国，楚庄王鲜冠组缨，绛衣博袍，以治其国。
《庄子》曰：曾子居卫，正冠而缨绝，敛襟而肘见。
《楚辞》曰：余幼好此奇服兮，年既老而不衰，带长铗之陆离兮，冠青云之崔嵬。
《汉书》曰：终军上书，请受大冠长缨，以羁南越王而致之阙下，乃使越王，越王请举国内属。
又曰：秦狱法吏，冠柱后惠文冠，及张敞弟武为梁相，敞遣使送之曰：何以治梁，武曰：驭黠马，利其冲［《初学记》二十六，《太平御览》六百八十五作衔。］策，当以柱后惠文蝉［御览作弹。］治之尔，［惠，蝉也，冠细如蝉翅，今御史冠。］
刘向别录曰：鹖冠子常居深山，以鹖为冠，故号鹖冠子。
《汉武内传》曰：上元夫人，戴九星灵芝夜光之冠。
胡广说曰：赵武灵王效胡服，以珰饰首，前摇貂尾，秦灭赵，以其君冠赐近臣，建武时，匈奴内属，世祖赐南单于常侍惠文冠。
《东观汉记》曰：杨赐患罢，居无何，拜太常，诏赐所服冠帻绶带。
又曰：武冠俗谓之大冠。
【诗】晋陆机赠潘正叔诗曰：过蒙时来运，与尔游承华，执笏崇贤内，振缨曾城阿。
晋郭璞诗曰：杞梓生南荆，奇才应世出，擢颖盖汉阳，鸿声骇皇室，遂应四科运，朱衣耀玉质。
【表】魏武帝让还司空印绶表曰：臣文非师尹之佐，武非折冲之任，遭天之幸，干窃重授，内踵伯禽司空之职，外承吕尚膺扬之事，斗筲处之，民其瞻观，水土不平，奸宄未静，臣常媿辱，忧为国累，臣无智勇，以助万一，夙夜惭惧，若集冰火，未知何地，可以陨越。
梁江淹为齐王谢冕旒诸法服表曰：轩冕云跸，既非常之饰，宫悬玉戚，乃配天之礼，昔大启营丘，未脩树羽之赏，光宅曲阜，始兼龙旂之贵，况臣道狭庆隆，身薄器尊，粉绣争晖，藻火竞曜。
【启】梁陆倕为息缵谢敕赐朝服启曰：玄冕素带，出自禁财，朱绂青緺，降於皇府，辉烛邻党，震耀街衢，姻族移听，朋侪改瞩，非臣璅弱，所能陈报。
◇貂蝉
应劭《汉官仪》曰：侍中左蝉右貂，金取坚刚，百陶不耗，蝉居高食絜，目在腋下，豹内劲悍而外温润。
【赋】隋江总华貂赋曰：领军新安殿下，以副貂乘锡，仰铭恩泽，谨题小赋，贵丰貂於挹娄，饰惠文而见求，标侍臣之密设，曜毛彩之温柔，拜文〈媲 女改木 〉而影度，陪武帐而香浮，随玉珩之近远，共金珰之去留，仰太山之千仞，开谷中之鄙吝，撤君子之宝饰，荣小人之蓬鬓，蔑置醴之殊私，夸赐田之薄润，顾朽拙之微躬，早游艺而不工，逢河间之好古，自隗始而恩隆，谅维鹈之有媿，庶怀音而克终。
【启】梁元帝谢东宫赉貂蝉启曰：挹娄之毳，曲降鸿恩，丽水之珍，复蒙殊奖，东平紫貂之赐，非闻暖嵒，中山黄金之赐，岂曰附蝉，坐变仲宣之容，增晖允南之貌。
◇玦珮
《世本》曰：舜时，西王母献白环及玦。
《楚辞》曰：损［《初学记》二十六作捐。］余玦兮江中，遗予珮兮澧浦。
又曰：虚［《太平御览》六百九十二作云。］衣兮披披，玉珮兮陆离。
《孔丛子》曰：子产死，郑人丈夫舍玦珮，妇人舍珠玉。
《说苑》曰：经侯过魏太子，左带玉具剑，右带环珮，左光照右，右光照左，太子不视。又不问，经侯曰：魏国亦有宝乎，太子曰：主信臣忠，百姓戴之，此魏之宝也，经侯解剑珮委之，趋而出，上车去，太子使骑操剑珮与侯曰：此寒不可衣，饥不可食，无遗我贼也。
《典略》曰：孔子返卫，卫夫人南子，使人谓之曰：四方君子之来者，必见寡小君，孔子不得已见之，夫人在锦帷中，孔子北面稽首，夫人自帷中再拜，环珮之声璆然。
晋公卿礼秩曰：特进珮水苍玉，尚书令仆射中书监令，皆佩水苍玉。
【赋】魏文帝玉玦赋曰：有昆山之妙璞，产曾城之峻崖，嗽丹水之炎波，荫瑶树之玄枝，包黄中之纯气，抱虚静而无为，应九德之淑懿，体五材之表仪。
【铭】后汉崔瑗遗葛龚珮铭曰：禹汤罪己，仲尼多诲，盘盂有铭，几杖有诫，天为刚德，犹不干时，君子妄怒，厥亦生灾，晋厉好虐，栾书作乱，荀瑶峻戾，韩魏致难，慷恺愤激，动肠伤气，久生百疾，历年不遂，俯览斯珮，柔韦是贵。
【启】梁简文帝谢敕赐玉珮启曰：昉田丽彩，槐水镂文，饰以金阙之珠，制以鲁班之巧，故以裾端照色，影外生光，恩发内府，猥垂霑赐，臣方温谢德，比振惭声。
【书】魏文帝与锺繇书曰：南阳宋惠叔，称君侯昔有美玦，闻之惊喜，笑与抃会，当自白书，恐传言未审，是以令舍弟子建，因荀仲茂，时从容喻鄙旨，乃不忽遗，邺骑既到，宝玦初至，捧匣跪发，五内震骇，绳穷匣开，烂然满目，猥以蒙鄙之姿，得观希世之宝，不烦一介之使，不损连城之价，既有秦昭章台之观，而无蔺生诡夺之诳，嘉贶益腆，敢不钦承。
◇巾帽
《魏略》曰：夫馀国以金银饰帽。
又曰：管宁在家，恒著皂帽。
又曰：裴潜为代郡太守，抚之以静，单于脱帽稽颡。
郭林宗别传曰：林宗常行陈梁之间，遇雨，故其巾一角霑而折，二国学士著巾，莫不折其角，云作林宗巾，其见仪则如此。
《语林》曰：诸葛武侯与宣皇，在渭滨，将战，宣皇戎服莅事，使人视武侯，乘素舆，葛巾毛扇，指麾三军，皆随其进止，宣皇闻而叹曰：可谓名士矣。
沈约《宋书》曰：陶潜在家，郡将侯潜，值其酒熟，取头上葛巾漉酒，漉酒毕，复还著之。
【启】陈周弘正谢敕赉乌纱帽等启曰：虽复魏宣二端，岂能比今兹赐，广微四缝，未足方其华饰，既受非望之恩，方贻匪服之诮。
◇衣裳
《毛诗》曰：掺掺女手，可以缝裳。
《楚辞》曰：制芰荷以为衣，集芙蓉以为裳。
《汉书》曰：邓通以擢船为黄头郎，［施其黄髦於舡头，因以其名其郎曰黄头也。］文帝梦上天不能，有一黄头郎推之，顾见其衣后穿，觉而以梦中阴自求推者郎，见邓通衣，其后穿，是梦中所见，因而甚见幸。
魏书曰：文帝诏与朝臣云，三世长者知被服，五世长者知饮食，此言被服饮食难晓也，夫珍玩必中国，总［全三国文六总上有夏则缣三字。］绡繐，其白如雪，罗纨绮縠，未闻衣布服葛也。
又曰：甄皇后生，每寝，家中人仿佛见如有人持玉衣覆其上者。
《魏志》曰：文帝欲徙冀州一十万户实河内，侍中辛毗谏，帝怒，起入内，毗随而引帝裾，帝奋衣不回，良久，帝乃出曰：怪卿持我何太急。
《吴书》曰：顾悌每得父书，洒扫正衣服拜跪。
王隐《晋书》曰：董威辇，每得残碎缯，辄结以为衣，号曰百结。
【诗】魏曹毗夜听捣衣诗曰：寒兴御纨素，佳人治衣襟，冬夜清且永，皓月照堂阴，纤手叠轻素，朗杵叩鸣碪，清风流繁节，回飚洒微吟，嗟此嘉运速，悼彼幽滞心，二物感余怀，岂但声与音。
宋谢惠连捣衣诗曰：衡纪无淹度，晷运倏如催，白露滋园菊，秋风落庭槐，肃肃莎鸡羽，冽冽寒覅啼，夕阴结空幕，宵月皓空闺，美人戒裳服，端饰相招携，簪玉出北房，鸣金步南阶，檐高碪响发，楹长杵声哀，微芳发两袖，轻汙染双题。
梁柳惲捣衣诗曰：孤衾引思绪，独枕怅忧端，深庭秋草绿，高门白露寒，思君起清夜，促柱奏幽兰，不怨飞蓬苦，徒伤蕙草残，行役滞风波，游人淹不归，亭皋木叶下，陇首秋蓬飞，鹤鸣劳永叹，采绿伤时暮，念君方远游，贱妾理纨素，秋风吹渌潭，明月悬高树，轩高夕杵散，气爽夜碪鸣，瑶华随步响，幽兰逐袂生。
梁刘孝威赋得香出衣诗曰：香出衣，步近气逾飞，博山登高用邺锦，含情动靥比洛妃，香缨麝带逢金缕，琼花玉胜缀珠徽，苏合故年微恨歇，都梁路远恐非新，犹贤汉君芳十里，尚笑荀令止三旬。
周庾信夜听捣衣诗曰：秋夜捣衣声，飞度长门城，今夜长门月，应如昼日明，小鬟宜粟缜，圆要韵织成，秋碪调急节，乱杵变新声，石燥砧逾响，桐虚杵绝鸣，鸣石出华阴，虚桐采凤林，北堂细腰杵，南市女郎砧，并结连支缕，双穿长命针，倡楼惊别怨，征客动愁心。
又曰：捣衣明月下，静夜秋风飘，锦石平砧面，莲房接杵腰，急节迎秋韵，新声入手调，寒衣须及早，将寄霍嫖姚。
梁费昶华光省中夜听城外捣衣诗曰：阖闾下重关，丹墀吐明月，秋气城中冷，秋砧城外发，浮声绕雀台，飘响度龙阙，宛转何藏摧，当从上路来，藏摧方未已，定自乘轩里，乘轩尽世家，佳丽似朝霞，员珰耳上照，方绣领间斜，衣燻百和屑，鬓插九枝花，昨暮庭槐落，今朝罗绮薄，拂席卷鸳鸯，开缊舒龟鹄，金波正容与，玉步依砧杵，红袖往还萦，素腕参差举，徒闻不得见，独夜空愁伫。
梁王僧孺咏捣衣诗曰：足伤金管遽，多怆缇光促，露团池上紫，风飘庭里绿，散度广陵音，［参鹿憾，○明本作测。］写渔阳曲，别鹄悲不已，离鸾断还续，尺素在鱼肠，寸心凭雁足。
【启】梁庾肩吾谢东宫赉内人春衣启曰：阶边细草，犹推綟叶之光，户前桃树，反讶蓝花之色，遂得裾飞合燕，领斗分鸾，试顾采薪，皆成留客。
◇袍
《史记》曰：秦相范睢，与魏人须贾有隙，及贾使秦，睢自称张禄先生，往诣贾。贾见其寒，取一綈袍以赐之，及睢数贾罪，曰：尔得不死者，以綈袍恋恋，有故人之意也。
《汉武内传》曰：上元夫人降武帝，服赤霜袍，云采乱色，非锦非绣，不可得名。
袁山松《后汉书》曰：灵帝欲羊续为太尉，时拜三公者，输东园礼钱千万，令中使督之，续乃坐使者於单席，举缊袍以示之，臣之所资，唯斯而已，故不登公位。
【赋】隋江总山水纳袍赋曰：皇储监国馀辰，劳谦终宴，有令以纳袍降赐，何以奉扬恩德，因题此赋，滥时来之宠沐，振长缨以祗肃，奉性与之文章，侍相娱之丝竹，解女萝之山带，佩流霞之羽服，裁缝则万壑萦体，针缕则千岩映目，图岛屿之削成，写沦涟之径复，埒符采於雕焕，并芬芳於兰菊，悯四选之徂迁，轸百虑之回邅，霜飞空而浸雾，雁照月而猜弦，听风锺之易近，对冰霤之疏悬，若董衣之百结，同卫服之十年，嗟班鬓之已飒，愧冶袖之为妍，谢衔珠之有报，荷坠屦之无捐。
【笺】晋刘谧之与天公笺曰：体战身噤，脱衣冻坐，赖公借袍，南越送火。
【启】陈周弘正谢东宫赐縠袍启曰：或俦名丽辞，等质轻雾，或色华少海，用宝丛台，或粲彼三英，缝兹五緎，品颁岁袭，绿夺春耕，蒿席可充，缊袍易足。
◇裙襦
《汉书》曰：班伯容貌甚丽，诵说有法，时上方向文学，郑宽中张禹等，朝夕入说尚书《论语》：於金华殿中，诏伯受焉，数年，金华之业绝，班出与王许子弟为群，在於绮纨襦袴之中，非其好也。
《东观汉记》曰：梁鸿乡皇［东观汉记作里。］孟氏女，容貌丑而有节操，多求之，不肯，父母问其所欲，曰：得贤婿如梁鸿者，鸿闻之，乃求之，女布襦裾，鸿曰：此真梁鸿妻也。
《汉书》曰：廉范为蜀郡太守，百姓歌之曰：廉叔度，来何暮，昔日无襦今五袴。
【启】梁沈约谢齐竟陵王赉母赫国云气黄绫裙襦启曰：窃以积丝成采，散茧腾花，巧擅易水之间，价贵丛台之下，民受禄为养，霑荷弥深，圣恩曲渐，自叶流根，複袖缊裾，岂伊恒饰，荣新之宠，固难轻报。
梁任孝恭谢裙襦启曰：加以庭阙桑麻，室空机杼，床无暖席，桁靡悬衣，值蓬卷北郊，雁飞南浦，雪闇河阴，冰生海岸，而绳带屡尽，苦风霜之切，弊履恒穿，践泥沙之冻，自怜袖短，虽内手而犹寒，每恨衣轻，徒敛襟而弥怆。
◇裘
《墨子》曰：江河之水，非一水之源，千镒之裘，非一狐之白。
《战国策》曰：苏秦说秦王书，十二上而说不行，黑貂之裘弊。
又曰：齐襄王立，田单相之，过鲁，有老人涉淄而寒，出而不行，坐沙中，单见其寒，解裘而衣之，襄王曰：田单之惠施，欲以取我国乎，有贯珠者，襄王呼而问之，对曰：王不如因赏，下令曰：寡人忧人之寒，单解裘而衣之，称寡人之意焉。
《说苑》曰：千金之裘，非一狐之皮也，廊庙之榱，非一木之枝也，王法非一士之知也。
晋咸宁《起居注》曰：大医司马程据，上雉头裘一领，诏据，此裘非常衣服，消费功用，其於殿前烧之，敕外内有造异服，依礼治罪。
《十洲记》曰：汉武帝天汉三年，西国王献吉光毛裘，裘色黄，盖神马之类，入水经日不沉，入火不燋，帝厚谢使者。
《东观汉记》曰：东平王苍来朝，章帝以王触寒涉道，赐王乘舆貂裘。
【启】齐王融谢敕赐御裘等启曰：云衣降授，仙裾曲委，荣振素里，泽骇蓬心，昔汉帝解裘，不独前宠，曹王褫带，复降今恩。
又谢竟陵王赐纳裘启曰：降饰自尊，垂荣及贱，玄玉不纯，曾波夺采，南陆方永，北风日壮，无衣无褐，发念圣衷，而挟纊之问每流，解裘之赐偏委。
梁简文帝谢东宫赐裘启曰：物华雉毳，名高燕羽，才惭齐相，愧白狐之饰，德谢汉蕃，均黑貂之赐，地卷朔风，庭流花雪，故以裾生惠气，袖起阳春。
◇带
《穆天子传》曰：天子征至赤乌之人，赤乌氏先，出自宗周，乃赐贝带五十具。
《战国策》曰：鲁仲连谓田单曰：将军东有夜邑之奉，西有淄上之娱，黄金横带，而骋乎淄渑之间，有生之［二字原脱，据冯校本补。］乐，无死之心，所以不胜狄也。
《史记》曰：帝遗匈奴黄金饰贝带一具。
《魏略》曰：疏勒王献大秦赤石带一枚。
《吴书》曰：陆逊破曹休，帝脱御金带以赐逊。又亲以带之。
《吴录》曰：钩落者，革带也，世名为钩落带。
【启】梁刘孝仪谢晋安王赐银装丝带启曰：雕镂新奇，织制精絜，越中玉女，不得关思，上方名匠，莫能议巧，人情骇观，如见买臣之绶，望貌移姿，似逢子训之术。


牛驴骆駞［原讹〈马犬〉，据冯校本书目录改。］羊狗豕
◇牛
《尔雅》曰：犘牛，［千斤，出巴中，音麻。］犦，［封牛，蒲角反。］犤，［音卑，痺小者。］犩牛，［牛大者，出蜀中。］犝牛，［无角牛。］墨眦牰，［袖音。］黑耳犚，［尉音。］子犊，体长〈牜巿〉，［霈音。］绝有力欣犌，［加音。］《毛诗》曰：尔牛来思，其耳湿湿，［齝而动其耳。］
《左传》曰：介葛卢来朝，礼之，加宴好，葛卢闻牛鸣，曰：是生三牺，皆用之矣，其音云，问之而信。
又曰：秦师伐郑，商人弦高将市於周，遇之，以乘韦先牛十二犒师，曰：寡君闻吾子将师涉於弊邑，敢犒从者。
又曰：鼷鼠食郊牛角，改卜牛，鼷鼠又食其角，乃免牛。
又曰：楚子为陈夏氏乱故，伐陈，杀夏徵舒，因县陈，申叔时使於齐，复命，不贺而退，王使让之，对曰：抑人亦有言曰：牵牛以蹊人之田，而夺之牛，牵牛以蹊者，信有罪矣，而夺之牛，罚已重矣，诸侯之从，讨有罪，今县陈，贪其富也，无乃不可乎，王曰：善。
《玄中记》曰：万岁树精为青牛。
《汉书》：［《太平御览》九百作玄中记。］桓帝出游河上，忽有一青牛从河中出，走踢帝，人皆惊走，太尉公［御览公上有何字。］时为殿中将军，有勇力，走逆牛，牛见公，走还河，公以手挽牛左足，右手持斧，斫牛头而杀之，此青牛者，万年之木精也。
《庄子》曰：庖丁为文惠君解牛，曰：臣之刀十九年，所解千牛，而刀刃若新，彼节者有间，而刀刃无厚，以无厚入有间，恢恢乎其於游刃必有馀地，是以十九年，刀刃如新。
又曰：或聘庄子，庄子应其使曰：子见夫牺牛乎，衣以文绣，食以刍菽，及其牵而入於太庙，虽欲为孤犊，其可得乎。
《孟子》曰：齐宣王问曰：齐桓晋文之事，可得闻乎，《孟子》曰：仲尼之徒无道者，未之闻也，臣闻王坐堂上，有牵牛过者，王问之，对曰：将以亹锺，王曰：吾不忍其觳觫而就死，以羊易之，是见牛，未见羊也，此乃仁术，足以王矣。
《吕氏春秋》曰：百里奚未遇时，贩牛於秦，鬻以五羊之皮，公孙枝得而献诸缪公，缪公用之，谋无不当，举必有功。
又曰：昔葛天氏之乐，三人操牛尾，投足以歌八阕。
《史记》曰：骑劫攻即墨，田单取牛千头，衣以五彩，束矛其角，缚火其尾，穿城而出牛，壮士五千，衔枚随其后，牛出火明，所触皆死，壮士因击之，城上士大譟，燕师大败，骑劫死，乘胜追北，三战三剋，遂收齐城。
蜀王本纪曰：秦惠王欲伐蜀，乃刻五石牛，置金其后，蜀人见之，以为牛能大便金，牛下有养卒，以为此天牛也，能便金，蜀王以为然，即发卒千人，使五丁力士，拖牛成道，致三枚於成都，秦得道通，石牛力也，后遣丞相张仪等，随石牛道伐蜀。
《汉武内传》曰：封君达，少好道，入鸟鼠山，百馀年还乡里，常乘青牛，故谓为青牛道士。
桓谭《新论》曰：夫畜生贱也，然有尤善者，皆见记识，故马称骅骝骥騄，牛誉郭椒丁栎。
谢承《后汉书》曰：刘宽尝行，有人失牛者，乃於路就宽车中认之，宽无所言，下驾步归，有顷，认者得牛而送还，叩头谢曰：惭负长者，宽曰：物有相类，事容脱误，幸劳见归，何为谢也。
《风俗通》曰：秦昭王使李冰为蜀守，开成都两江，溉田万顷，江神岁取童女二人为妇，冰自以其女与神为婚，往至神祠，劝神酒，杯但淡水，［原作澹淡，据冯校本改。］冰厉声责之，因忽不见，良久，有两苍牛斗於岸旁，有间，冰还，流汗，谓官属曰：吾斗大极，不当相助，南向腰中正白者，我绶也，主簿乃刺杀北面者，江神遂死，蜀人慕其气决，凡壮健者，因名冰儿。
《列异传》曰：秦文公伐梓树，梓树化为牛，文公遣骑击之，骑堕地被发，牛畏之，入水不出，没丰水中，秦乃立怒特祠。
《魏略》曰：钜鹿时苗，为寿春令，始之官，乘牸牛，岁馀，牛生一犊，及去，留其犊，谓主簿曰：令来时，本无此犊，是淮南所生也，吏曰：六畜不识父，自当随其母，苗不听。
《蜀志》曰：蒋琬夜梦，有一牛头在门前，流血滂沱，意甚恶之，问占梦赵直，直曰：夫见血者，事分明也，牛角及鼻，公字之象，君位当至公，大吉之徵也。
诸葛亮集曰：木牛者，方腹曲头，一脚四足，头入领中，舌著於腹，载多而行少，宜可大用，不可小使，特行者数十，群行二十里也。
张温自理［《太平御览》八百九十九作表。］曰：昔百里奚贤秦缪公，欲干之，缪公好牛，奚因赁养牛，公出游，登车以问百里，百里曰：臣之所长，非养牛者也，乃养民也，视牛察士，乃则贤人也，遂与同车而出。
《博物志》曰：近世有居於海渚，年年八月，有浮槎来，甚大，往反不失於期，此人乃赍粮乘槎而去，忽忽不觉昼夜，奄至一处，有城郭，屋舍宛然，望室中，多见织妇，见一丈夫，牵牛渚次饮之，此人还，以问蜀人严君平，君平曰：某月有客星犯牛斗，即此人到天河也。
曹嘉之《晋纪》曰：羊祜子暨，为青州刺史，牛於州产犊，及暨去职，以官室所生，遗之而去。
《符子》曰：尧以天下让巢父，巢父曰：君之牧天下，亦犹余之牧孤犊，君牧天下，是各有其所牧矣，君焉用惴惴然，以所牧而与余，余无用天下为也，於是牵犊而去。
袁山松宜都山川记曰：自峡口溯江百许里，至黄牛滩，南岸有重山，山顶有石壁，上有人负刀牵黄牛，人迹所绝，莫得究焉。
竺法真登罗山疏曰：增城县南有列渚洲，洲南又有牛潭，北岸有石，周员三丈，渔人见金锁牛，常出水，盘锁此石上，县民张安，钓於石上，蹑得金锁数十寻，俄有物从水中引之，力不能禁，以刃断之，唯得数尺，遂致大富。
《琴操》曰：甯戚饭牛车下，叩角而商歌曰：南山研，白石〈石阑〉，生不逢尧与舜禅，短布单衣裁至骭，长夜冥冥何时旦，齐桓公闻之，举以为相。
【赋】臧道颜駃牛赋曰：若乃豪宗戚胤，公侯王后，乘轻御肥，貂蝉耀首，翟翟华貂，铄铄云母，良牸擢足於双岛，名駮叠迹於左右，如贵游踊跃於绝伦，观者嗤妍其好丑，遂慕骏駃以相高，精彼奇选之希有，仪体际美．特资高足，名参飞兔，价齐骥騄。
【赞】梁刘孝威辟厌青牵画赞曰：泰山怒特，吴渚神牛，气嘘风喷，精回电流，讵牵和鞅，不入裴鞦，狡力难京，肆怒横行，朗陵莹角，介葛瞻声，遁仙讬称，妖寇冯名，名震菜区，威陵五都，蓄勇槽侧，息愤场堣，仇览献豆，滕婴进刍，雄儿揩式，悍士规模，曹兴拂采，徐邈成图。
【表】魏陈王曹植上牛表曰：臣闻物以洪珍，细亦或贵，故不见僬侥之微，不知泱漭之泰，不见果下之乘，不别龙马之大，高下相悬，所以致观也，谨奉牛一头，不足追遵大小之制，形少有殊，敢不献上。
【启】梁元帝谢东宫赉蒸栗牛启曰：色似秘府之书，毛类陈王之玉，骍角未奇，莹蹄非贵。
梁刘孝仪谢始兴王赐车牛启曰：下官安於蹑屩，习以成性，乘坚驱骏，未所厝心，慈渥无涯，每垂奖饰，无复难载之朋，将申共弊之美，濯龙望水，未足俦光，长门听雷，不能均响。
又谢豫章王赐牛启曰：观其毛角相合，骨像应图，曳流水而生光，骛高限其如接，遂使上阜辍驾，下泽是驱，冯轼脩途，既获坐驰之致，驯豢广庭，方念载忧之勖。
【书】梁刘孝威谢南康王饟牛书曰：虽复蜀守神牛，秦公怒特，穆王白角，何氏莹蹄，无以逾其劲力，迈其致远，直宿九重，获免疏步，路休三迳，且息徒行，从杞甘泉，方无假於丞相，骑至清庙。又永笑於博阳。
◇驴
楚辞，九怀曰：骥垂两耳，中坂蹉跎，蹇驴服驾，无用日多。
《吴志》曰：诸葛恪父瑾，长面似驴，孙权大会群臣，使人牵一驴入，长捡其面，题曰：诸葛子瑜，恪跪请笔，益两字，恪续其下曰之驴，举坐欢笑，乃以驴赐恪。
《文士传》曰：晋文帝大亲阮籍，恒与谈戏，任其所欲，不迫以职事，籍从容常言，平生曾游东平，乐其土风，原得为东平太守，文帝大悦，即从其意，籍便骑驴，径到郡，至皆坏府舍诸壁鄣，使内外相望，然教令清当，十馀日，便乘驴去。
《晋阳秋》曰：胡威少有志尚，厉操清白，父质，为荆州守，威自京都省之，家贫，无车马僮仆，自驱驴单行，拜见父，停厩中十馀日，辞归，每至客舍，自放驴，取樵爨食。
《世说》曰：王仲宣好驴鸣，既葬，魏文帝临其丧，顾语同游曰：王好驴鸣，可各作一声以送之，赴客皆作驴鸣。
陈武别传曰：武本休屠胡人，常骑驴牧羊，诸家牧竖十数人，或有和歌者，武遂学太山梁甫吟之属。
【文】袁淑排谐，驴山公九锡曰：若乃三军陆迈，粮艰难，谋臣停筭，武夫吟叹，尔乃长鸣上党，［原讹傥，据冯校本改。］慷慨应邗，崎岖千里，荷囊致餐，用捷大勋，历世不刊，斯实尔之功者也，音随时兴，晨夜不默，仰契玄象，俯协漏刻，应更长鸣，豪分不忒，虽挈壶著称，未足比德，斯又尔之智也，若乃六合昏晦，三辰幽冥，犹忆天时，用不废声，斯又尔之明也，青脊隆身，长头广额，脩尾后垂，巨耳双磔，斯又尔之相也，嘉麦既熟，寔须精面，负磨回衡，迅若转电，惠我众庶，神祇获荐，斯又尔之能也，尔有济师旅之勋，而加之以众能，是用遣众能中大夫闾丘骡，加尔使衔勒大鸿胪班脚大将军宫亭侯，以杨州之庐江，江州之庐陵，吴国之桐庐，合浦之朱庐，封尔为庐山公。
◇骆扆
华峤《汉书》曰：南单于遣使诣阙，奉蕃称臣，入居於云中，遣使上书，献骆扆二头，文马十疋。
《博物志》曰：敦煌西渡流沙，往外国，济沙千馀里中，无水，时有伏流处，人不能知，骆扆知水脉，过其处，辄停不行，以足踏地，人於所踏处掘之，辄得水。
洛中记曰：有铜扆二枚，在宫之南四会道，头高九尺，头似羊，颈身似马，有肉鞍两个相对。
《异苑》曰：西域苟夷国，山上有石骆扆，腹下出水，以金铁及手承取，即便对过，唯葫芦盛者，则得饮之，令人身体香净而昇仙，其国神秘，不可数过。
【赞】晋郭璞橐扆赞曰：扆惟奇畜，肉鞍是被，迅骛流沙，显功绝地，潜识泉源，微乎其智。
◇羊
《尔雅》曰：羚，大羊，［音灵，似羊而大，角员锐，好在山崖间。］羱，如羊，［似羊而大角，出西方。］羊牡羒，［坟音。］牝〈牜羊〉，［〈牜羊〉羊坟首。］夏羊，［黑〈古〉〈历〉。］牡羭，［羭黑班。］羳羊黄腹，未成羊羜，［音伫，诗云肥羜，俗云五月羊。］绝有力奋，羊六尺为羬，［羬羊马尾，今大月支国有大羊，马尾，五咸反，尸子，羊为羬六尺。］
《说文》曰：羊，祥也，象四足角尾之形，孔子曰：牛羊之字以形举，咩，［弭音。］羊鸣也，羔，羊子也，羜，五月生羔也，{敄羊}，［犍。］六月生羊也，羍，［耻达反。］七月生羊也，〈兆〉，［兆音。］羊未卒岁也。
《易》曰：小人用壮，君子用罔，贞厉，羝羊触藩，羸其角。
又曰：兑为羊。
《毛诗》曰：羔羊，鹊巢之功致也，召南之国，化文王之政，在位皆节俭正直，德如羔羊也，羔羊之皮，素丝五紽，退食自公，委蛇委蛇。
又曰：无羊，宣王考牧也，［厉王时，牧人废，宣王复之。］谁谓尔无羊，三百维群，尔羊来思，其角戢戢，［聚其角而息，戢戢然。］
《周礼》曰：宾客则羊人供法羊，羊泠毛则毳膻，［法羊，食饔积膳之羊也，泠泠，长结总也。］
又曰：羊人，掌羊牲，凡祭祀饰羔，祭祀割羊，登其首，［登首，报阳也，升首於室。］凡祈珥供其羊牲，若牧人无牲，则受布于司马，使其买牲而供之，［布，泉也。］
郑氏婚礼谒文赞曰：群而不党，跪乳有家。
《左传》曰：华元杀羊食士，其御羊斟不与，及战，曰：畴昔之羊，子为政，今日之事，我为政，与入郑师，故败。
又曰：楚子围郑，郑伯肉袒牵羊以逆，曰：孤不天，不能事君，使怀怒以及弊邑，孤之罪也。
《论语》曰：子贡欲去告朔之饩羊，子曰：赐也，尔爱其羊，我爱其礼。又曰：叶公语孔子曰：吾党有直躬者，其父攘羊其子证之，孔子曰：吾党之直者，异於是，父为子隐，子为父隐，直在其中矣。
《龙鱼河图》曰：羊有一角，食之杀人。
《周书》曰：子夏曰：桀德衰，夷羊在牧，飞蛤满野。
《家语》曰：季桓子穿井，获如土缶，其中有羊焉，使问仲尼，曰：吾穿井得羊，［家语辨物作犭苟。］何也，对曰：以丘闻羊也，木石之怪，夔魍魉，水之怪，龙罔象，土之怪，坟羊也。
《列子》曰：杨朱见梁惠王，言治天下如运诸掌，王曰：先生有一妻一妾而不能治，三亩之园而不能耘，言治天下何也，曰：君见夫牧羊者乎，百羊为群，使五尺童子，荷箠而随之，欲东而东，欲西而西，使尧牵一羊，舜荷箠而随之，则不能前也。
《庄子》曰：臧与穀二人，相与牧羊，而俱亡其羊，问臧奚事，则挟策读书，问穀奚事，则博塞以游，二人事业不同，其亡羊均也。
《孙卿子》曰：仲尼将为鲁司寇，沈犹氏不敢朝饮其羊。
《史记》曰：宋义下令军中曰：很如羊，贪如狼，不可使者皆斩之。
又曰：卜式者，河西人，式有少弟，式脱身出分，独取畜羊百馀，田宅财物尽与弟，式入山牧十馀岁，羊致千馀，上曰：吾有羊在上林中，欲令子牧之，式乃拜为郎，布衣草蹻而牧，岁馀，羊肥息，上过其羊，问之，式曰：非独羊也，治民亦犹是也，恶者辄去，无令败群，上以式为奇，拜为缑氏令。
又曰：卢绾与高祖俱学书，相爱，里中贺两家以羊酒。
《地镜图》曰：金百斤已上，至三百斤，精如羊者。
《玄中记》曰：千岁之树，精为青羊。
《春秋繁露》曰：凡贽，卿用羔，羔有角而不用，如好仁者，执之不鸣，杀之不谤，类死义者，羔饮其母，必跪，类知礼者，故羊之为言犹祥，故以为贽。
《列仙传》曰：葛由者，羌人，周成王时，好刻木作羊卖之，一旦骑羊而入蜀，蜀中王侯遣人追之，上绥山，山在峨眉山西南，无［《太平御览》九百零二无上有高字。］极，随之者不得还，皆得仙道，山上有桃，故里谚曰：得绥山一桃，虽不得仙，亦足以豪，山下立祠。
昔有攘羊者，以羊头遗晋叔向，向母埋之不食，后三年，攘羊事发，追捕向家，检羊，骨肉都尽，唯有舌在，国人异之，遂以羊舌为族。
《汉书》曰：苏武往使匈奴，匈奴知武不可降，使北海上无人处牧羝羊，下乳乃得归，武作海上，廪食不至，乃掘野鼠草荄而食之，武杖汉节牧羊，卧起持节，旄尽落。
又曰：路温舒，钜鹿人，父为里监门，使温舒牧羊，温舒取泽中蒲，截以为牒，编用写书。
《东观汉记》曰：甄宇，北海人，建武中，为州从事，徵拜博士，每腊，诏书赐博士羊，羊有大小肥瘦，时博士祭酒议，欲杀羊，称分其肉，宇曰：不可。又欲投钩，复耻之，宇因先自取其最瘦者，犹是不复有争讼，后召会，诏问瘦羊甄博士，京师因以号之。
《魏志》曰：杨俊同郡王象，孩少孤特，为人仆隶，年十七八，见使牧羊，而私读书，因获捶楚，俊美其才质，即赎象著家，娉娶立屋，然后与别，象官至散骑常侍。
卫玠少时，乘白羊，於洛阳市，市人观之，咸曰：谁家璧人，於是家闻州党，遂号曰璧人，［本条《太平御览》九百零二作卫玠别传，羊下有车字。］
博物志曰：胡蕙蜀中本无，洛中人有驱羊入蜀者，胡蕙子著羊毛，蜀人取种，因名曰羊负来。又，外国得胡麻豆，或曰戎菽。
王隐《晋书》曰：王尼尝为兵，洛中名士王澄胡母辅之等，赍羊酒诣护军，门吏请见将军，澄等先过尼，炙羊饮酒讫，迳去，将军闻之，与尼长假。
《神仙传》曰：皇初平年十五，家使牧羊，有道士见其良谨，便将至金华山石室中，四十馀年，忽然不复念家，其兄初起，行索初平，历年不得，后见市中有道士，乃问之，道士曰：金华山中有牧羊儿，姓皇字初平，兄乃随道士与初平相见，语毕，问羊何在，在山东，兄往视，但见白石，不见羊，平曰：羊在耳，兄自不见，平乃往，言叱叱羊起，於是白石皆起成羊数万头。
又曰：曹公收左慈，慈走入群羊中，失慈之所在，追者疑化为羊，乃令人数羊，羊本千口，拣之，长一口，知果化为羊，乃谓曰：若是左公者，但出无苦也，有一羊跪云，讵如许，追者欲执之，於是群羊皆跪曰：讵如许，追者乃去。
《搜神记》曰：宣帝时，阴子方者至孝，有二息，尝腊日晨炊，而灶神形见，子方再拜受庆，家有黄羊，因以祠之，自是暴至巨富，子方常言，我子孙必将强大，至识三世，而遂繁昌，故后常至腊日祠灶，而荐黄羊焉。
又曰：南阳宗定伯夜行，忽逢一鬼，鬼问伯为谁，伯欺之曰：我亦鬼也，遂为侣，向宛行倦，因相担，问鬼曰：鬼何畏，曰：鬼唯不喜唾耳，欲至宛，便担鬼著头上，诣宛市，鬼化为羊，伯恐其变，遂唾之，因卖得钱千五百，买者将还系之，明旦见绳在，时人语曰：宗定伯卖鬼，得钱千五百。
《续搜神记》曰：顾霈者，吴之豪士，送客置酒，有一沙门在坐，主人杀羊，羊绳断，便走来，入道人膝中，穿头入袈裟下，道人不能救，即将去杀之，既行炙，主人便先割以啖道人，道人食炙，下喉，便自行道人皮中，痛毒不可忍，呼医来针之，以数针贯三炙，犹动摇，乃破出之，是故一脔肉耳，道人於此得病，作羊鸣，少时便死。
崔豹《古今注》曰：羊一名髯须主簿。
《幽明录》曰：洛下有洞穴，不测，有一妇欲杀夫，推夫下，经多时至底，乃得一穴，匍匐行数十里，渐见明旷，郛郭宫馆，金宝为饰，明逾三光，人皆长三丈，被羽衣，如此九处，至最后所，饥，长人指中庭大柏树，近百围，下有一羊，令跪持羊须，捋之得一珠，长人取之，次亦取，后将令啖，即疗饥，乃问诣九处名，及求住，答云，君不得停，还问张华，当知，乃复行，出交州，还洛问华，华曰：九处地仙，名九馆大，羊为螭［法苑珠林四十一大下有夫字，螭作痴。］龙，初一珠，食之与天地等寿，次者延年，后者充饥而已。
《杂五行书》曰：悬羊头门上，除盗贼。
【赞】晋郭璞羊赞曰：月氏之羊，其类在野，厥高六尺，尾亦如马，何以审之，事见尔雅。
杜预奏事曰：臣前在南，闻魏兴北山有野羊，大者千数百斤，试令求之者，各得一枚，并头角蹄，按其形不与中土羊相似，然是野兽中所希有。
◇狗
《尔雅》曰：犬生三猣，［宗。］二师，一〈犭單斤〉，［旂。］未成毫狗，［狗子未生翰毛。］长喙獫，［力艳。］短喙猲［歇。］獢，［嚣，诗载獫猲獢。］绝有力狣，狣多力，犭尨［尨。］狗也，狗四尺为獒。
《山海经》曰：蜪犬如犬，青色，食人从首始。
《易》曰：兑为狗。
《左传》曰：晋侯饮赵盾［原作遁，据冯校本改。］下同。］酒，伏甲将攻之，其右提弥明知之，趋登曰：臣侍君宴，过三爵，非礼也，遂扶以下，公嗾夫獓焉，明搏而杀之，盾曰：弃人用犬，虽猛何为，斗且出。
又曰：国人逐〈广契〉狗，〈广契〉狗入於华臣氏，国人从之，华臣惧，遂奔陈，［华臣心不自安，见逐狗而惊去。］
又曰：取邾师，邾人愬于晋，晋人来讨，叔孙婼如晋，乃馆诸箕，吏人之与叔孙居於箕者，取其吠狗，弗与，及将归，杀而与之食。
《穆天子传》曰：天子之狗走百里，执虎豹，［言筋力猛。］
《晏子》曰：晏子短，使楚，楚人为门於犬门侧，延晏子，《晏子》曰：使狗国者从狗门入，今使楚王，不当从此门入。
《列子》曰：杨朱之弟曰布，衣素衣而出，天雨，解素衣，衣黑衣而返，其狗迎而吠之，杨布怒，将朴狗，杨朱曰：子无朴矣，子亦犹是也，乡者使汝狗白而往，黑而来，岂能无怪哉，尹《文子》曰：康衢长者，字僮曰善搏，字犬曰善噬，宾客不过其门三年，长者怪而问之，以实对，於是改之，宾客复往。
《楚辞》曰：何少康逐犬，而颠陨厥首，［言少康因猎放犬逐兽，於是舍所宿也。］
又曰：兄有噬犬弟何欲，［兄谓秦伯也，秦伯有犬，弟针欲请。］易之以百两卒无禄。
又曰：岂不郁陶而思君兮，君之门兮九重，猛犬狺狺而迎吠兮，关梁闭而不通。
《吕氏春秋》曰：齐有好猎者，终日不得兽，入则媿其友，推其所以不得兽，狗恶故也，欲得良狗则家贫，家富则求良狗，得狗则数得兽矣，非独猎也，百事皆然。
又曰：昔文王得如黄之狗，宛路之矰，游於云梦，三月不反。
《韩子》曰：宋有酤酒者，斗概甚平，遇客甚谨，为酒甚美，悬帜甚高，然而酒不售，酒酸，怪其故，问所闾长者杨青，青曰：汝狗猛耶，曰：狗猛，狗猛何故不售，曰：人畏焉，或令孺子怀钱挈壶往酤，而狗迎龁之，酒所以酸而不售，夫国亦有猛狗，有道之士怀其术，而欲以明万乘之主，大臣为猛狗，迎而龁之，此人主所以蔽胁，有道之士所以不用也。
《史记》曰：范睢说秦昭王曰：夫以秦而治诸侯，譬若纵韩卢而搏蹇兔也，今闭关十五年，不敢闚兵於山东者，是穰侯为秦谋不忠，而大王之计有所失也。
又曰：高祖诏齐捕蒯通，通至，上曰：若何教淮阴侯反，对曰：然，臣固教之，跖之狗吠尧，尧非不仁，狗固吠非其主，当是时，臣独知韩信，非知陛下也。
《战国策》曰：齐欲伐魏，淳于髡谓齐王曰：韩卢者，天下之壮犬也，东郭兔者，海内之狡兔也，韩卢逐东郭兔，环山者三，腾山者五，兔极於前，犬疲於后，犬兔俱罢死其处，田父获之，无劳倦之苦，而擅其功，今齐魏久相持，以顿其兵，弊其众，臣恐强秦大楚承其后，而有田父之功获，齐王惧，休将士。
《说苑》曰：梁相死，惠子欲之梁，渡河，遽，堕船，船人救之，曰：子欲何之而遽，曰：梁无相，吾欲往相之，船人曰：子居船楫之间而溺，无我则死矣，何能相梁，惠子曰：居广艘长楫之间，则我不如子，至於安国家，全社稷，子不比我，子蒙蒙如未视之狗子耳。
又曰：孟尝君寄客於齐王，三年不见用，故客反见曰：不知臣之罪耶，君之过也，孟尝君曰：寡人闻之，缕因针而入，不因针而急，嫁女因媒而成，不因媒而畜，夫子之才必薄矣，当何怨寡人哉，客曰：臣闻韩氏之卢，天下疾狗也，见兔而指属，则不失兔，望见而放狗，则累世不能得兔，狗非不疾，不能属者罪也。
《汉书》曰：樊哙，沛人也，以屠狗为事。
《汉武故事》曰：公孙卿至东莱，云见一人，长五丈，牵一黄犬，把一黄雀，欲谒天子，因忽不见。
《东观汉记》曰：鲍永少有志操，治欧阳尚书，事后母至孝，妻尝於母前叱犬，而永即去之。
《风俗通》曰：桂阳太守汝南韦叔坚，少时为从事，在家，狗人立行于家中，皆言当杀之，叔坚云，犬马谕君子，狗见人行，效之何伤，叔坚为县令还，解冠榻上，狗戴持走，家人惊愕，复云，误触冠，冠缨挂著耳，狗又上灶，家益怪，复云，儿妇皆在田中，狗何能作怪，遂不肯杀，后数日，狗自暴死，卒无纤芥之异，叔坚至太尉，终於位。
《魏略》曰：丁谧外似疏滥，而内明慧，虽与何晏邓飏等同列，而皆少之，唯以声势屈於曹爽，爽亦敬之，言无不从，故于时谤书，谓台中三狗啀喍不可当，一狗冯默作蛆囊，三狗谓何邓丁也，默者爽小字也，其意言三狗皆欲齧人而畜蛆也。
《华阳国志》曰：雍闿欲降魏，说夷曰：官欲得乌狗三百头膺前尽黑脑三升，汝能得不，夷皆从闿。
《玄中记》曰：狗封氏者，高辛氏有美女，未嫁，犬戎为乱，帝曰：有讨之者，妻以美女，封三百户，帝之狗名槃护，三月而杀犬戎之首来，帝以为不可训民，乃妻以女，流之会稽东南二万一千里，得海中土，方三千里而封之，生男为狗，生女为美女。
《杂五行书》曰：犬生四子，取黄子养之，犬生五子，取青子养之，六子，取赤子养之，七子，取黑养之，八子，取白养之，白犬乌头，令人得财，白犬黑尾，令人世世乘车，黑犬白耳，犬主畜之，令人富贵，黑犬白前两足，宜子孙，黄犬白尾，令人世世衣冠。
孙盛《晋阳秋》曰：王敦败京都之后，梦白犬自天而下噬之。
《搜神记》曰：东越闽中，有庸岭，高数十里，下北隰中，有大蛇，长七八丈，大十馀围，常病都尉及长史，下梦巫觋，欲得啖女童，常八月祭送蛇穴，蛇辄吞之，已用九女，时将乐县李诞，有小女名奇，应募而行，乃请好剑咋蛇犬，作数斛餈，蜜灌之，置穴口，蛇出头，大如囷，目如二尺镜，先啖餈灌，奇便放犬咋蛇，以剑斫杀之，得九女髑髅，越王乃娉奇为后。
又曰：高辛氏有老妇人，居王宫，得耳疾，医为挑治，得一物，大如茧，妇人盛之以瓠，覆之以盘，俄顷而化为犬，其文五色，名盘瓠。
又曰：汉成帝河清元年，长安男子石良刘晋，相与同居，有如人状在其室，击之为狗，去复至，数人被甲持兵弩来，格之或伤，尽狗也，自二月至六月乃止，其於洪范，皆犬祸，言不从之咎也。
又曰：成［按成字衍。］山阳王瑚，字孟琏，为东海兰陵令，夜半时，辄有黑帻白单衣吏，诣县扣閤，迎之则忽然不见，如此数年，於外伺之，见一老狗，黑头白躯，至閤便为人，杀之乃绝。
《续搜神记》曰：会稽句章民张然，滞役在都，经年不得归，家有少妇，遂与奴私通，然在都，养一狗甚快，名乌龙，后假归，奴与妇欲谋杀然，作饭食，共坐下食，未得啖，奴当户倚，张弓栝箭拔刀，然以盘中肉饭与狗，狗不啖，唯注精舐唇视奴，然亦觉之，奴催食转急，然决计，拍髀大唤曰：乌龙，狗应声伤奴，奴失刀仗倒地，狗遂咋奴头，然因取刀斩奴，以妇付官杀之。
又曰：晋太和中，广陵人杨生，养狗，甚怜爱之，行止与俱，后生饮酒醉，行大泽草中，眠不能动，时冬月野火起，风又猛，狗周章号唤，生醉不觉，前有一坑水，狗便走往水中还，以身洒生左右，草沽［《太平御览》九百零五作沾。］水得著地，火寻过去，生醒，方见之，他日又闇行，堕空井中，狗伸［御览作呻。］吟彻晓，须臾，有人过，怪此狗向井号，往视见生，生曰：君可出我，当厚报君，人曰：以此狗见与，便当相出，生曰：此狗曾活我於已死，不得相与，馀即无惜，人曰：若尔，便不相出，狗因下头目井，生知其意，乃语路人，以狗相与，人乃出之，系狗而去，后五日，狗夜走归。
又曰：休［御览九百零五作林。］虑山下有亭，每过宿者，或病死，常云有十许人男女，合［御览作各。］杂衣，或黑或白，辄来为害，有郅伯夷者，过宿，明烛而坐诵经，至中夜，忽有十馀人来，与伯夷并坐蒲博，伯夷密以镜照之，乃是群犬，因执烛起，阳误以烛烧其衣，作燃毛气，伯夷怀刀，捉一人刺之，初作人唤，遂死成犬，馀悉走去。
又，晋穆哀之世，领军司马济阳蔡咏家狗，夜辄群众相吠，往视便伏，后日使人夜伺，有一狗，著黄衣白帢，长五六尺，众狗共吠之，寻迹定是咏家老黄狗，即打杀之，吠乃止。
秦氏《三秦记》曰：有白鹿原，周平王时，白鹿出此原，原上有狗枷堡，秦襄公时，有天狗来下其上，有贼，天狗吠而护之，故一堡无惧心。
《述征记》曰：彭城东岸有一丘，俗谓之狗葬，或云斯则徐偃王葬后仓者也，未详，古徐国宫人，娠而生开，［按当作卵。］弃之水滨，有狗名后仓，衔而归，〈禹弗〉而成人，遂为徐之嗣君，纯筋无骨，曰偃王，偃王躬行仁义，众附之，得朱弓朱矢之瑞，周穆王命楚灭之，后仓将死，生角尾，实黄龙也。
《述异记》曰：陆机少时，颇好猎，在吴，豪客献快犬，名曰黄耳，机后仕洛，常将自随，此犬黠慧，能解人语。又尝借人三百里外，犬识路自还，一日至家，机羁旅京师，久无家问，因戏语犬曰：我家绝无书信，汝能赍书驰取消息不，犬喜，摇尾作声应之，机试为书，盛以竹筒，系之犬颈，犬出驿路，走向吴，饥则入草，噬肉取饱，每经大水，辄依渡者，弭毛掉尾向之，其人怜爱，因呼上船，裁近岸，犬即腾上速去，先到机家口，衔筒作声示之，机家开筒取书，看毕，犬又伺人作声，如有所求，其家作答书，内筒，复系犬颈，犬既得答，仍驰还洛，计人行程五旬，犬往还裁半月，后犬死，殡之，遣送还葬机村，去机家二百步，聚土为坟，村人呼为黄耳冢。
又曰：宋元嘉中，石玄度家有黄狗，生白雄子，母孕其子，异於常狗，衔食食之，子大，其狗出猎未反，辄门外望之，后玄度病，辄危困，医为处方汤，须白狗肺，市索卒不能得，乃杀所养白狗，以汤供其用，母向子死处，跳踊嗥呼，倒复起，竟日不息，其家煮狗子肉共食之，投骨於地，母辄衔著窟中。
【诗】晋张华诗曰：如黄批狡兔，青骹撮飞雉，鹄鹭皆尽收，凫鹥安足视。
【赋】晋傅玄狗赋曰：何世来贡，作珍皇家，骨相多奇，仪表可嘉，足县钩爪，口含素牙，首类骧螭，尾如螣蛇，细颈阔焜，广前稍后，丰颅促耳，长叉缓口。
魏贾代宗狗赋曰：余处大魏之祚，迸在朔阳，越彼西旅，大犬是获，形体如翦削，像濬如刻画，毛翰紫艳光，双眉如白璧，爪类刀戈，牙如交戟，盼攀而奋怒，挥霍而振掷，譬若天梁折，地柱劈，倒曳白象挫其腰，齧掣六駮折其脊，爪处如钩牙，扌杰创似矛刺。
◇豕
《尔雅》曰：豕子猪，〈豕隋〉豮，灺幼，［最后生者。］奏者豱，［温。］豕生三豵，［子公。］二师，一特，［豕生子常多，故取少者名之。］四豴皆白豥，［该。］其迹刻绝有力〈豕厄〉，［枙。］牝豝，［巴。］
《方言》曰：猪，燕朝鲜之间谓之豭，关东西谓之彘，或谓之豕，南楚谓之豨，其子或谓之豚，或谓犭奚，［奚。］吴阳［《太平御览》九百零三作杨。］之间，谓之猪子。
《易》曰：见豕负涂。
又曰：坎为豕。
《毛诗》曰：有豕白蹢，蒸涉波矣。
《论语》曰：阳货欲见孔子，孔子不见，馈孔子豚。
《墨子》曰：孔子穷陈蔡之间，藜蒸不糂，子路烹豚，孔子不问肉所由来，即食之。
《史记》曰：子路性鄙，好勇力，冠雄鸡，佩猳豚，凌暴孔子，孔子设礼，稍诱子路，子路后服，委质，因门人请为弟子。
又曰：窦太后好老子书，召袁固，问老子，固曰：此家人言耳，太后怒曰：安得司空城旦书乎，使固下圈击豕，景帝知太后怒，而固直言无罪，乃假固利兵，下圈刺豕，正中其心，应手而倒，太后默然，乃罢之。
《韩诗外传》曰：孟子少时，东家尝杀猪，孟子问其母曰：东家杀猪，何以为，其母曰：欲啖汝，其母悔失言，曰：吾怀妊是子，席不正不坐，割不正不食，胎教之也，今適有知而欺之，是教之不信也，置东家猪肉以食之，明不欺也。
《汉书》曰：公孙弘，菑川人，少时为狱吏，有罪免，家贫，牧豕海上，四十馀，乃学春秋杂说，年六十，以贤良徵，为博士丞相，封平津侯。
又曰：郅都，东海人，景帝时为郎，尝从游上林，贾姬在厕，野彘入厕，上目都，都不行，上乃欲自持兵救贾姬，都伏上前曰：亡一姬，一姬进，天下所少，宁贾姬耶，陛下纵自轻，奈宗庙太后何，上还，彘亦不伤贾姬。
《东观汉记》曰：闽［东观汉记作闵。］仲叔，居安邑，家贫，不能得钱买肉，安邑令候之，问诸子，何饭食，对曰：但食猪肝，屠者或不肯与之，令出敕市，后尝买辄得，仲叔怪问，其子道状如此，乃叹曰：叔岂以口腹累安邑耶，遂去之。
又曰：吴祐，年二十，丧父独居，家无担石，而不受赡遗，常牧豕於长垣泽中，行吟经书，遇父故人，谓之曰：卿二千石子，而杖鞭牧豕，纵子无耻，奈君父何，祐辞谢而已，守志如初。
又曰：梁鸿家贫而尚节，博览无不通，毕乃牧豕於上林苑中，曾误遗火，延及他舍，乃寻访烧者，问所失，悉以豕偿之，其主犹以为少，鸿曰：无他财，原以身居作，主人许，因为执勤不懈，耆老见鸿非恒人，乃共责让主人，而称鸿长者，於是始敬异，悉还其豕，鸿不受，乃去。
《续汉书》曰：曹腾父萌，［魏志一注作节，下同。］以仁厚称，邻人有豕者，与萌豕相类，诣门认之，萌不与争，后所亡豕自还其家，主人大惭，送所认豕，并辞谢萌，萌笑而受之。
张璠汉纪曰：莎车王杀于阗王，于阗大［《太平御览》九百零三大下有人字。］都末出城，见野豕，欲搏之，乃人语曰：无杀我，我为汝杀莎车将军，都末异之，即与兄弟共杀莎车王。
皇甫谧《高士传》曰：孙期，济阴人，少为诸生，治京氏易古文尚书，家贫，事母至孝，牧豕於大泽中，以奉养焉，远人往从其学者，皆执经垄畔以追之，里落化其仁让，黄巾贼起，过其里陌，相约不犯孙先生舍，辟举方正，遣吏赍羊酒请期，期驱豕入草不顾，司徒黄琬特辟，不就，终於家。
董正别传曰：司马徽，字德操，时人呼为水镜，尝有人妄认徽猪，徽便推猪以与之，后数日，亡猪者得其猪，既以猪还徽，乃叩头自责，徽又厚谢之。
《魏志》曰：〈木邑〉娄在扶馀东北，处山林之间，常穴居，大家深九梯，以多为好，土气寒於扶馀，其俗好养猪，食其肉，衣其皮，冬以猪膏涂身，厚数分，以御风寒，夏则裸袒，以大布隐其前后也。
《郭子》曰：刘道真少时，尝鱼钓草泽，善歌啸，闻者莫不留连，有一老妪，识其非常人，甚乐其啸，乃杀〈犭屯〉以进之，道真食〈犭屯〉尽，了不谢，妪见其不饱。又进一〈犭屯〉。又食半，馀半还之，后道真为吏部郎，妪儿为小令史，道真乃超用之，儿不知所由。问母而后知之，於是赍牛酒以诣道真，真笑曰：去，无复相报。
【赞】晋郭璞封豕赞曰：有物贪婪，号曰封豕，荐食无餍，肆其残毁，羿乃饮羽，献帝效技。
又豪彘赞曰：刚鬛之族，号曰豪豨，毛如攒锥，中有激矢，厥体兼资，自为牝牡。


祥瑞庆云甘露木连理木芝龙麟
◇祥瑞
《风角占》曰：福先见曰祥。
《字林》曰：祯，祥也，福也。
《礼记》曰：麟凤龟龙，谓之四灵，四灵以为畜，则兽不狘。
又曰：圣王用民必顺，使无水旱昆虫之灾，民无凶饥妖孽之疾，天不爱其道，地不爱其宝，人不爱其情，是以天降甘露，地出醴泉，山出器车，［山出银瓮丹甑之器，及人象车也。］河出马图，凤皇麒麟，皆在郊薮，龟龙在宫沼，其馀鸟兽之卵胎，皆可俯而窥也，则是无故，先王能修礼以达义，体信以达顺，此顺之实也。
《白虎通》曰：天下太平，符瑞所以来至者，以为王者承天顺理，调和阴阳，阴阳和，万物序，休气充塞，故符瑞并臻，皆应德而至，德及天，即斗极明，日月光，甘露降，德至地，即嘉禾生，蓂荚起，德至鸟兽，即凤皇翔，鸾鸟舞，麒麟臻，狐九尾，雉白首，白鹿见，德至山陵，即景云出，芝实茂，陵出黑丹，山出器车，泽出神马，德至渊泉，即黄龙见，醴泉涌，河出龙图，雒出龟书，江出大贝，海出名珠，德至八方，即祥风至，锺律调，四夷化，越裳来，孝道至，即萐蒲出庖厨，不摇自扇，於饮食清凉，助供养也，继嗣平，即宾连生於房户，宾连者，木名也，连累相承，故生於房户，象继嗣也，日历得其分，即蓂荚生於阶间，蓂荚者，树名也，月一日一荚生，十五日毕，至十六日，一荚去，故侠阶而生，以明日月也，贤不肖位不逾，即平露生於庭，平露者，树名也，官位得其人，即生，不得其人，即死矣，狐九尾何，狐死首丘，不忘本也，明安不忘危也，必九尾者，九配得其所，子孙繁息也，於尾者，明后当盛也，景星者，大星也，月或不见，景星常见，可以夜作者，益於民人也，甘露者，美露也，降则物无不盛，朱草者，赤草也，可以染绛，别尊卑也，醴泉者，美泉也，状如醴酒，可以养老，嘉禾者，大禾也，成王之时，有三苗贯桑而生，同为一穗，大几盈车，长几充箱，民有得而上之者，成王召周公而问之，曰：三苗为一穗，意天下其和为一乎，后果有越裳氏重译而来矣。
《春秋演孔图》曰：趣作法，圣没，周姬亡，彗东出，秦政起，胡破术，书记散，孔不绝，［此鲁端门血书，十三年冬，有星勃东方，说题曰：麟得之月，天当有血书端门，子夏至期往视，逢一郎，言门有血书，往写之。］血蜚，鸟化为帛，鸟消书出，署曰演孔图。
《东观汉记》曰：光武中元元年，上幸长安，祠长陵，还洛阳宫，是时醴泉出於京师，郡国饮醴泉者，痼疾皆愈，独眇蹇者不差。
又曰：有赤草生于水涯，郡国上甘露降，群臣上言，地祇灵应而朱草萌，宜命太史撰具郡国所上，上遂不听，是以史官鲜记焉。
又曰：章帝元和二年，凤皇三十九，麒麟五十一，白虎二十九，黄龙四，青龙，黄鹄，鸾鸟，神马，神雀，九尾狐，三足乌，赤乌，白兔，白鹿，白燕，白鹊，甘露，嘉瓜，秬秠，明珠，芝英，华平，朱草，木连理实，日月不绝，载於史官，不可胜纪。
《论衡》曰：儒者论太平瑞应，皆言气物卓异，朱草醴泉，祥风甘露，景星嘉禾，萐蒲蓂荚屈轶之属。又言山出车，泽出马，男女异路，市无二价，耕者让畔，班白不题挈，关梁不闭，道不虏掠，风不鸣条，雨不破块，五日一风，十日一雨，其盛茂者，致黄龙麒麟凤皇，夫儒者之言，溢於过实，瑞应之物，或无失言，凤皇麒麟之属，大瑞较然，不得增饰，其小瑞徵应，恐多不是，夫风气雨露，本当和適，言其风祥露甘，风不鸣条，雨不破块可也，言其五日一风，十日一雨，襃之者也。
《墨子》曰：赤乌衔珪，降周之岐社，曰：命周文王，伐殷有国，河出录图，地出乘黄，天锡武王黄鸟之旗。
《吕氏春秋》曰：凡帝王将兴，天先见祥下民，黄帝天先见大蝼螾，黄帝曰：土气胜，故其色上黄，其事则土，及禹时，天先见草木秋冬不杀，禹曰：木气胜，木气胜，故其色上青，其事则木，汤之时，天先见金刃生八水，汤曰：金气胜，金气胜，故其色上白，其事则金，文王时，天先见火，赤鸟衔丹书，集于周社，文王曰：火气胜，火气胜，故其色上赤，其事则火。
《淮南子》曰：天覆以德，地载以乐，乐也其时，不失其序，日月淑清而扬光。
《晋中兴书》曰：昔秦始皇东游，望气者云，五百年后，东南金陵之地，有天子气，於是始皇改为秣陵，巉北山，绝其势，今建康即秣陵西北界，所巉即建康南淮中也，按始皇东游之岁，至孙权僣号，四百三十七年，考之年数既不合，挍之基宇又非伦，岂应帝王之符，而见兆於上代乎，有晋金行，奄君四海，金陵之祥，其在斯矣，且秦政东游，至今五百二十六年，所谓五百年后当有王者也。
【赋】魏刘劭嘉瑞赋曰：乾坤交泰，嘉瑞降灵，皓雉呈其洁质，素威效其仁形，白兔杨其翰耀，黄龙燿其神精，章光列之焞燿，显休徵之有成，昔圣王之降瑞，或卓尔而弗经，犹著美於篇籍，贻来业而垂名，实明德之所隆，宜允纳而是丁，信无思而不服。又何远之不宁，方将收麒麟於玄圃，栖凤皇於轩棂，舞鸾鸟於中唐，聆鸑鷟之和鸣，弄萐蒲之华芳，玩朱草之丹荣，承灵祚而建基，垂遐福於亿龄，超三五而无俦，与泰初乎齐声。
【颂】魏何晏瑞颂曰：若稽古帝魏武，哲钦明文思，罄民生之俊德，懿前烈之极休，先天而天弗违，后天而奉天时，聿迪明命，肇启皇基，夫居高听卑，乾之纪也，靡德不酬，坤之理也，故灵符频繁，众瑞仍章，通政辰脩，玉烛告祥，和风播烈，景星扬光，应龙游於华泽，凤鸟鸣于高冈，麒麟依于圃籍，甝虎类于坰疆，鹿之麌々，载素其色，雉之朝雊，亦白其服，交交黄鸟，信我中霤，儵儵嘉苗，吐颖田畴。
【表】周王襃上祥瑞表曰：明王孝治，岳渎所以效灵，至人泽及，风云以之悬感，是以若雾非雾，天道叶至德之符，似烟非烟，触石表嘉祥之气，玄黄萧索之辉，丹紫轮囷之状，岂止唐帝沉璧，气合金方，姬后望河，形如车盖。
◇庆云
孙氏《瑞应图》曰：景云者，太平之应也，一曰庆云，非气非烟，五色氛氲，谓之庆云。
《孝经援神契》曰：德至山陵，则景云出。
《洛书》曰：苍帝起，青云扶日，赤帝起，黄云扶日，有白云出自苍梧，入于大梁。
《尚书·中候》曰：尧沉璧於河，白云起，成王观於河，东云至。
《礼斗威仪》曰：其君乘水而王，为人黑色大耳，其政和平，时则景云至。
《春秋合成图》曰：尧母庆都，盖大帝之女，生於斗维之野，常在三河东南，天大雷电，有血流润大石之中，生庆都，长丈，形象大帝，常为黄云覆盖之，蔑食不饥，年二十，寄伊长家，无夫，出观三河，奄然阴雨风，赤龙与庆都合，有娠而生尧也。
《尚书大传》曰：於时俊乂百工，相和而歌卿云，卿云［二字衍。］帝乃倡之。
《史记》曰：若烟非烟，若云非云，郁郁纷纷，萧索轮囷，是谓庆云，庆云见，嘉气也。
《汉书》：高祖游芒砀山，上常有云气。
又曰：武帝封泰山，夜有光，昼有白云起封中。
又曰：宣帝祠甘泉，紫云从西北来，散於殿前。
《汉武故事》曰：上幸梁父，祠地，上亲拜，用乐焉，其日上有白云。又有呼万岁者，禅肃然，白云为盖。
《魏志》曰：文帝生时，有云气青色，圆如车盖，当其上终日，望气者以为至贵之证，《春秋演孔图》曰：黄帝之将兴，黄云升於堂，文命之候，玄龙衔云，於阳［按当作汤，见本书卷一云篇。］白云入房。
《春秋运斗枢》曰：天枢得则景云出。
又曰：天子孝则景云出游。
车频秦书曰：符坚立，有黄云五色，回绕台观，时以为景云。
【赞】宋孝武帝景阳楼庆云赞曰：非烟非云，曳紫流光，悬华曜藻，奄郁台堂，粤予不明，震乎珍祥，积庆有文，灵贶无疆。
◇甘露
《广雅》曰：汲汲瀼瀼，湛湛泥泥，露濬也。
《山海经》曰：轩丘凤卵，民食之，甘露，民饮之。
《礼记》曰：圣王所以顺而弗悖也，天降甘露，地出醴泉。
《鹖冠子》曰：圣人之德，上及太清，下及太宁，中及万灵，则膏露下，吕氏春秋曰：甘露时雨，不私一物。
又曰：伊尹说汤曰：水之美者，三危之露，其色若紫。
《论衡》曰：儒者论甘露，言其味甘，必然也，若甘雨，霁而阴翳者，谓之甘雨，谓水味之甘也。
《三辅故事》曰：汉武以铜作承露盘，高二十丈，七围，上有仙人掌，承露，和玉屑，欲以求仙也。
《汉武故事》曰：承甘露盘，仙人掌擎玉杯，为取云表之露。
《东观汉记》曰：明帝夜梦见先帝太后，觉，悲不能寐，明旦上陵，树叶有甘露，上令百官采之。
谢承《后汉书》曰：吴郡陆闳，为颍川太守，致凤皇甘露之瑞。
又曰：吴郡沈丰，为零陵太守，到官一年，甘露降泉陵佻阳五县，流被山林，膏润草木。
又曰：山阳百里嵩，为济南相，甘露降於郡，安帝嘉之，徵祥拜大鸿胪。
又曰：百里嵩为徐州刺史，甘露再降厅事前树。
《神异经》曰：西北海外，有人长二千里，但日饮天酒，天酒，甘露也。
《汉书》曰：元康元年，甘露降未央宫，大赦，以甘露连降，改年为甘露。
《白虎通》曰：甘露，美露也，降则物无不盛。
《五经通义》曰：和气津凝为露，露从地生。
《古今注》曰：光武建武二十年，甘露下日南朱梧，积四十五日。
《魏略》曰：文帝欲受禅，郡国奏甘露三十七降。
《晋中兴徵祥说》曰：王者德至，天气感而甘露降，郡县甘露七十，降谯，降盱眙，方七十五亩。
《抱朴子》曰：何以知天上不有甘露之渊，须太平而洒之，地中不有醴泉之源，待有道而涌之耶。
孙氏《瑞应图》曰：甘露者，神露之精也，其味甘，王者和气茂，则甘露降於草木，一本曰：食之令人寿，一本曰：耆老得敬，则松柏受甘露，尊贤爱老，不失细微，则竹{韦}受甘露。
【诗】北齐邢子才应诏甘露诗曰：膏露且渐洽，凝液汭旍旗，草木尽霑被，玉散复珠霏，谁谓穹昊远，道合若应机。
【颂】北齐邢子才甘露颂曰：历选列辟，逖听前闻，三才易统，五运相君，皇极攸序，庶类以分，乃忠乃敬，或质或文，［其一。］赫矣景命，蒸哉上圣，大德大名，至道无竞，川停岳路，云临水镜，望日齐明，瞻天比映，［其二。］功深微禹，业隆作周，英华内积，文教外修，广输四海，堤封十洲，紫川北注，赤水南流，［其三。］宸居两楹，恭己万国，圣敬日渐，王猷允塞，礼有大成，乐无惭德，用天之道，顺帝之则，［其四。］政平民豫，岁稔时和，九功惟叙，九叙惟歌，风轮蹍汉，毛舟沉河，玉龟出沼，鸣凤在阿，［其五。］休徵屡动，感极回天，流甘委素，玉润冰鲜，蜜房下结，珠琲上悬，布濩林野，洒散旌旃，［其六。］日月已明，宇宙已廓，鼓缶成咏，挹水为乐，以为玄黄，犹参沃若，取慰天壤，用忘沟壑，［其七。］
魏陈王曹植露盘颂曰：明帝铸承露盘，茎长十二丈，大十围，上盘径四尺，下盘径五尺，铜龙绕其根，龙身长一丈，背负两子，自立於芳林园，甘露仍降，使王为颂铭。
【诏】魏明帝与东阿王诏曰：昔先帝时，甘露盘以来，甘露复降芳林园仁寿殿前。
【表】晋范汪在东阳郡表曰：瑞日所统长山诸县，林中木叶上，朝有凝露，其味如蜜，夕乃溜地，耆老咸谓甘露。
【议】蔡谟答兰台议曰：被符宣令贺甘露，至不朝者，天雨不朝，礼也，今不朝，则不应贺。
【启】晋翟铿启庾翼述甘露曰：甘露降学堂柳树，与幹吏共尝，味极甜，宜表贺，翼答曰：甘露自古佳祥，而顷天下多故，何以致此，且其味尚薄，未知瑞应不，而近得一白兔，尚羸小，且养之，并上。
◇木连理
《瑞应图》曰：木连理，王者德化洽，八方合为一家，则木连理，一本曰：不失小民心则生。
《孝经援神契》曰：德至於草木，则木连理。
《礼斗威仪》曰：君乘木而王，其政升平，时则松柏为常生。
《京房易传》曰：木同本异枝，其君有庆，邻邑来附者，吉木生於君屋，上及朝廷，其君圣，子木王而有实，其国有庆，木生於城胁，一围以上，长数丈，此谓城强，其君大昌。
《东观汉记》曰：安帝延和［按当依东观汉记三作光。］三年，卫县木连理。又其年，定陵县木连理。
袁山松《汉书》曰：建和二年，河东木连理。
《魏略》曰：文帝嗣立为魏王，是岁天下奏醴泉涌，木连理。
干宝《晋纪》曰：武帝自咸宁三年，至太康元年，木连理八生。
《晋中兴徵祥说》曰：王者德泽纯洽，八方同一，则木连理，连理者，仁木也，或异枝还合，或两树共合，建元［汤球辑晋中兴书云当作武。］元年，木连理四，一生膏［汤辑本云当作嵩。］山，一生武昌，一生汝阴，一生汝阳，泰兴元年。又生武昌。
【颂】湛方生木连理颂曰：相彼神奇，远见祯祥，同根连柯，本枝俱昌，皇基增构，灵祚惟长，运隆周室，道均三王，丕显弈世，休风载扬。
【表】晋范甯为豫章郡表曰：永脩公国相万主解列，到县巡行邑治，县西北出二里，有林，中两桐树，下根相去一丈，上枝相去丈八，连合成一。
◇木芝
《尔雅》曰：菌，芝也。
《说文》曰：芝，神草也。
《本草经》曰：赤芝一名丹芝，黄芝一名金芝，白芝一名玉芝，黑芝一名玄芝，紫芝一名木芝。
《瑞应图》曰：芝英者，王者亲延耆养老，有道则生。
《离骚》［《太平御览》九百八十六作九歌。］曰：采三秀兮於山涧。［三秀芝也。］
《孝经援神契》曰：德至於草木，则芝草生。
又曰：善养老则芝茂。
《春秋运斗枢》曰：瑶光得陵山黑芝。
《汉书》：武帝元封六年诏曰：甘泉宫中产芝九茎，连叶，上帝博临，不异下房，其赦天下，赐云阳都百户牛酒，作芝房之歌。
又曰：宣帝神雀元年，金芝九茎，产於涵德殿铜池中。
《淮南子》：巫山之上，从风纵火，紫芝与萧艾俱死。
《汉武内传》曰：西王母之仙上药，有大真红芝草。
《东观汉记》曰：光和四年，郡国上芝英。
《续汉书》曰：章帝建初五年，零陵献芝草。
《论衡》曰：建初三年，零陵泉陵县女子传［《太平御览》八百七十三作愽宁二字，按愽当作傅。］宅内，生芝五本，长者尺四寸，短者七八寸，茎叶紫色，盖紫芝也，太守沈酆，遣门下掾奉献，皇帝悦怿，赐钱衣，诏会公卿国上计吏，皆以芝草告示天下。
《古今注》：章帝元和二年，芝生沛，如人冠，建初五年，芝出颍川，常以六月中生一叶，五岁五重，春青夏紫，秋白冬黑色，十月后，黄气出上，尺五寸。
《仲长子》曰：哀帝时，有异物，生於长乐宫延年厩后东庑树，及永巷南园合欢树，议者以为芝草。
《抱朴子》曰：芝有石芝木芝草芝肉菌芝，各有百许种，如水精，得而末之，以无心草汁和之，须臾成水，服一升，得千岁。
又曰：石桂英芝，生名山石穴中，似桂树而实石也，木芝者，松脂沦地千岁，化为茯苓，茯苓万岁，其上有小木，状似莲叶，名曰木威嘉之，［太平御览九百八十五作喜芝。］夜视有光，持之甚滑，烧之不燋，带之辟兵。
又曰：七明九光芝，皆石也，生临水之高山石崖之间，状如盘梡，不过径尺以还。
又曰：肉芝者，谓万岁蟾蜍，头上有角，颔下有丹书八字再重，以五月五日中时取之，阴乾百日，以其足画地，即为流水，带其左手於身，辟兵，若敌人射己者，弓弩矢皆反还自向也。
又曰：青云芝生於名山之阴，大青石间，青盖三重，上有云气覆之，味辛甘，以阴乾食之，令人寿千岁不老，能乘云通天，见鬼神。
又曰：黄龙芝，生於神山之中，状如黄龙，味辛甘，以四时采，阴乾治，日食一合，寿万年，令人光泽。
又，曰金菌芝，生於名山之阴，金石之间，上有水盖，茎赤，入秋旬求之，饮其中水，寿千岁，耳目聪明。
又曰：龙仙芝，状似升龙之类，叶为鳞，其根则如蟠龙，服一株，则寿千岁。
又曰：紫朱芝，其茎黄，其叶赤，其实如李而紫色，二十四枚，辄相连而垂，如贯珠也。
又曰：朱草芝，九曲，曲有三叶三实。
又曰：行山中，见小人乘马车，长七八寸者肉芝，生取服即仙。
又曰：苍山岑石之中赤云芝，下状如人，竖竖如连鼓，其色如泽，以夏采之，阴乾食之，令人乘云能上天，观见八极，通见神明，延寿万年。
又曰：月芝，生於名山之阴，昆仑之山，大谷源泉，金石之中。
又曰：山芝者，韩终所食也，与天地相极，延年寿，通神明矣。
又曰：火芝，常以夏采之，叶上赤，下茎青，赤松子服之，常在西王母前，随风上下，往来东西。
又曰：人芝，生名山之阴，青盖白茎，阴乾治，食日半合，则使人寿，入水可久也。
又曰：月精芝，秋生山阳石上，茎青上赤，味辛苦，盛以铜物，十月食之，寿万岁。
又曰：黑芝，生於山之阴，大谷中，白盖赤茎，味甘，秋采之，阴乾，日食，令人身轻齿坚，与天地无极。
又曰：火芝，生於名山之阳，其色黄泽，大如车盖。
又曰：金芝生於金石之中，青盖茎，味甘辛，以秋取，阴乾治食，令人身有光，寿万岁。
又曰：万年芝，令人不老，延年九千。
又曰：夜光芝，出於名山之阴，大谷源泉中金石间，上有浮云翔其上，有五色，有目，如两日。
又曰：白云芝，生於名山之阴，白石上，有白云覆之，白盖二重，味辛甘，小苦，以秋采之，阴乾治食，令人身轻齿坚。
又曰：金芝，生於山，无盖，青茎，阴乾治，食日一合，不中风雷，令人色光泽也。
又曰：云母芝，生於名山之阴，青盖赤茎，味甘，以季秋竹刀采之，阴乾治食，使人身光，寿千万岁，醮以牛脯。
又曰：华芝，生於名山之阳，及出央山大谷源泉水中，赤盖白茎，上有两叶三实。
又曰：鬼芝，青盖长茎，阴乾屑之，日食五合，所见神明，令人长生。
【诗】梁庾肩吾芝草诗曰：踟蹰玩芝草，淹留攀桂丛，桂丛方偃蹇，芝叶正玲珑，如龙复如马，成阙复成宫，黄金九华发，紫盖六英通，隐士苍山北，神仙海六东，随丹聊变水，独摇不须风。
【赞】魏缪袭神芝赞曰：青龙元年，神芝产于长平之习阳，其色丹紫，其质光耀，其长尺有八寸五分，其本围三寸有三分，上别为三幹，分为九枝，散为三十六茎，围率一寸九分，叶径二寸七分，其幹洪纤连属，有似珊瑚之形，其吐柯载叶，祥明蠲絜，考图案谍，盖美乎所同於前代者矣，古瑞命记曰：王者慈仁则芝生，而食之则延年不终，与真人同。又神农氏论芝云，山川云雨，五行四时，阴阳昼夜之精，以生五色神芝，皆为圣王休祥焉，自汉孝武显宗，世号隆盛，而元封永平所纪神芝，方斯蔑如也，且其枝幹条茎，本末相承，乃协于天官之数，非神明其孰为此哉，推其类象，则蓂荚之植阶庭，萐莆之生庖，屡视四灵矣，［○句有讹。］乃诏御府，匮而藏之，且尽其形，遂以名园为之赞曰：帝德允臻，厨不难致，［句有讹。］煌煌神芝，吐葩扬荣，曩披其图，今握其形，永章遐纪，载之颂声。
◇龙
《瑞应图》曰：黄龙者，四龙之长，四方之正色，神灵之精也，能巨细，能幽明，能短能长，乍存乍亡，王者不漉池而渔，则应和气而游於池沼。
又曰：舜东巡狩，黄龙负图，置舜前。
又曰：不众行，不群处，必待风雨而游乎青气之中，游乎天外之野，出入应命，以时上下，有圣则见，无圣则处。
《龙鱼河图》曰：天授元始，建帝号，黄龙负图，从河中出，付黄帝，帝令侍臣写以示天下。
又曰：黄龙从洛水出，诣虞舜，鳞甲成字，令左右写文竟，龙去。
《河图》曰：舜以太尉即位，与三公临观，黄龙五采，负图出舜前，以黄玉为柙，玉检金绳，芝为泥，章曰：天黄帝符玺。
《尚书·中候》曰：舜沉璧於河，荣光休至，黄龙负卷舒图，出入坛畔。
又曰：河龙图出，雒龟书威，［龟负书而出也，威，则。］赤文像字，以授轩辕。
《诗含神雾》曰：含始吞赤珠，刻曰：玉英生汉皇，后赤龙感女娲，［《史记》八注作媪。］刘季兴也。
《孝经援神契》曰：德至水泉，则黄龙见者，君之象也。
又曰：左契曰：天子孝，天龙负图，地龟出书。
《吕氏春秋》曰：禹南省方，过江，黄龙负舟。舟中之人，五色无主。禹曰：吾受命於天，竭力养人。生，性也；死，命也。何忧龙哉。龙俯而去。
《史记》曰：高祖常从王媪武［史记武字下有负字。］贳酒，醉卧，武负王媪见其上常有龙。
又曰：黄帝土德，黄龙见，夏木，青龙生於郊。
《汉书》曰：文帝十五年，春，黄龙见成纪，上乃诏议郊祀。
又曰：宣帝甘露九年，黄龙见新丰，因改年应之，周公沉璧，青龙衔出玄甲圆，［《文选》三十九，江淹上建平王书注作图。］
《东观汉记》曰：黄龙见於河，冯异劝上即位，上曰：我昨夜梦骑赤龙上天，觉寤，心中动悸，异等贺曰：此天命发於神明。
又曰：章帝元和二年，黄龙四见。
又曰：安帝延光三年，黄龙见历城。又见诸县。
《古今注》曰：高祖五年，黄龙见华阳池十馀日，九年。又见长安，五凤四年，黄龙出广汉，甘露元年，黄龙见新丰，二年，龙见上郡，腾跃五色升天，丞相以下上寿，章帝建初三年，黄龙见汝南项氏田庐中，长五丈馀，高二丈，光耀庐舍，及树皆黄，哀帝永元十年，黄龙见颍川定陵民家井中，色黄，目如镜。又见巴郡宕渠，草木色皆黄。
《魏略》曰：文帝欲受禅，郡国奏黄龙十三见，明帝铸铜黄龙，高四尺，置殿前。
《魏志》曰：汉嘉平五年，黄龙见谯，光禄大夫乔玄曰：太史令单飏曰：其国当有王者兴，不及五十年，当伏［魏志二作复。］见，内黄殷登嘿记之，四十五年，登尚在，黄龙此时见谯，登曰：单飏之言，其验兹乎。
又曰：青龙元年，春正月甲申，青龙见摩陂井中，二月丁酉，幸摩陂观龙，於是改摩陂为龙陂。
《吴志》曰：黄龙元年，樊口武昌并言黄龙见，孙权即位，改年为黄龙，孙休梦乘龙上天，顾不见尾，果立为帝而无后。
又曰：孙权潘夫人父为吏，坐法死，夫人输织室，权见而异之，召充后宫，得幸有娠，梦有以龙头授己，以蔽膝受之，遂生孙亮。
汉晋春秋曰：青龙三年，七月，曹叡崇华殿灾，时郡国有龙九见，故改曰九龙殿。
《晋中兴书》曰：孝武太后李氏，以微贱，入为会稽王宫人，梦两龙抗膝入怀，太祖［按汤球辑晋中兴书作宗。］异而召之，生烈宗。
沈约《宋书》曰：太史奏西方有天子气，时太祖为宜都王，镇荆州，后入纂大位，在道，有黑龙跃出，负上所乘舟，左右皆失色，上谓王昙首曰：此乃夏禹所以受天命，我何德以堪之。
【赋】魏刘劭龙瑞赋曰：太和七年春，龙见摩陂，行自许昌，亲往临观，形状朅丽，光色烛燿，侍卫左右，咸与睹焉，自载籍所纪，瑞应之致，或翔集于邦国，卓荦于要荒，未有若斯之著明也，惟殷眺之旧式，乃展义而省方，皇舆发於洛邑，遂巡幸于许昌，宪宸极之天居，建正殿以当阳，有蜿之龙，来游郊甸，应节合义，象德效仁，焕若罗星，蔚若翠云，光舄弈以外照，水清景而内分，圣上观之无射，左右察之既精，聊假物以拟身，忽神化而无形，昔太昊之初化，首帝德以表名，暨明后之隆盛。又降见以扬声，惟玲兽之玄真，实殊异於四灵，信应龙之道扬，将天飞於泰清。
【表】魏陈王曹植表曰：臣闻凤皇复见邺南，黄龙双出於清泉，圣德至理，以致嘉瑞，将栖凤於林，龙囿於池，为百姓旦夕之观也。
◇麟
孙氏《瑞应图》曰：一角兽者，六合同归则至，一本曰：天下太平则至。
《春秋运斗枢》曰：机星得其所，则麒麟生，和平合万民。
春秋感精符曰：麟一角，明海内共一主也，王者不刳胎，不剖卵，则出於郊，一本云，德及幽隐，不肖斥退，贤者在位则至，明於兴衰，武而仁，仁而有虑，禽兽有埳阱，非时张猎则去，一本曰：明王动则有义，静则有容，乃见。
《孝经援神契》曰：德至鸟兽，则麒麟臻。
《尚书·中候》曰：帝轩提像，配永修机，［永长，修从也，黄帝观慑提，配而行之，以长从升(尚书中候作斗。)机故也。］麒麟在囿，鸾凤来仪。
《礼斗威仪》曰：君乘金而王，其政平，麒麟在郊。
《鹖冠子》曰：麟者玄枵之兽，阴之精也，德能致之，其精毕至。
《孙卿子》曰：古之王者，其政好生恶杀，麟在郊野。
《春秋繁露》曰：恩及羽虫，则麒麟至，张网焚林，则麒麟去。
《说苑》曰：帝王之著，莫不致四灵焉，德盛则以为畜，治平则至矣，麒麟糜身牛尾，圜头一角，含信怀义，音中律吕，步中规矩，择土而践，彬彬然，动则有容仪。
《汉书》曰：终军从上幸拥，［《太平御览》八百八十九作雍。］获白麟，一角五蹄。又得奇木，支旁出，辄复合，上异之。
《毛诗义疏》曰：麟纴身马足牛尾，黄色，圆蹄一角，角端有肉，音中锺吕，王者至仁则出。
《东观汉记》曰：章帝时，麟五十一见。
又，安帝三年，颍川上言麟见。
蔡邕《月令章句》曰：凡麟生於火，游於土，故修其母，致其子，五行之情性也，视明礼修，则麒麟见。
王隐《晋书》曰：咸宁五年，白麒麟见平原。
又曰：泰始元年，白麟见，群兽皆从，改年曰麟嘉。
《凉州记》曰：吕光时，张掖金泽有麟见，群兽皆从，改年麟嘉。
【颂】吴薛综麟颂曰：懿哉麒麟，惟兽之伯，世平觌景，否则戢足，德以卫身，不布牙角，委体大吴，以昭遐福，天祚圣帝，永享万国。
【赞】晋郭璞麟赞曰：麟惟灵兽，与纴同体，智在隐踪，仁表不抵，孰为来哉，宣尼挥涕。


舞歌
◇舞
《尔雅》曰：婆娑，舞也，［舞者之容也。］
《尚书》曰：苗民逆命，帝乃诞敷文德，舞干羽于两阶，七旬有苗格。
乐纬曰：武王承命兴师，渡盟津，前歌后舞。
《周官》曰：乐师掌教国子六舞，凡舞有帗舞，有羽舞，有旄舞，有干舞。
《礼记》曰：治民劳者，舞行缀远，治民逸者，舞行缀短，故观其舞，知其德，［民德薄，故舞劳人少。］
又曰：以禘礼祀周公於太庙，朱干玉戚，冕而舞大武。
《毛诗》曰：舍其坐迁，屡舞仙仙，侧弁之俄，屡舞傞傞。
《左传》曰：考仲子之宫，将万焉，公问羽数於众仲，对曰：天子用八，诸侯用六，大夫四，士二，夫舞，所以节八音而行八风也。
《楚辞》曰：二八齐容起郑舞，衽若交竽抚案下。
又曰：翾飞兮翠曾，［曾，舞也，言舞工巧似翠鸟之举。］展诗兮会舞。
《韩子》曰：长袖善舞，多钱善贾。
《淮南子》曰：今鼓舞者，身若秋药被风，［药，白芷也，被风言其弱也。］《汉书》曰：孝武李夫人，本以倡进，兄延年，知音善歌舞，延年侍上起舞，歌曰：北方有佳人，绝世而独立，一顾倾人城，再顾倾人国，宁不知倾国与［原坏，据冯校本改。］倾城，佳人难再得，平阳公主因言延年女弟，上召见，实妙丽善舞，由是幸，生昌邑哀王。
又曰：高祖庙奏武德文始五行之舞，武德者，象天下乐己行武以除乱也，文始者，本舜韶舞也，高祖更名曰文始，示不相袭。
范晔《后汉书》曰：蔡邕坐上章事徙，及归，将就还路，五原太守王智饯之，酒酣，智起舞，属邕，邕不为报，智者中常侍王甫之弟，智衔之，密告邕，怨於囚放，谤讪朝廷，邕虑卒不免祸，乃亡命江海，远迹吴会。
《吕氏春秋》曰：陶唐氏之始，阴多滞伏，民气壅阏，故为作舞，以宣导之。
《家语》曰：子路戎服见孔子，拔剑而舞曰：古之君子，固以剑自卫乎，孔子曰：古之君子，忠以为质，仁以为卫。
蔡邕《月令章句》曰：乐容曰舞，有俯仰张翕，行缀长短之制。
三巴记曰：阆中有渝水，賨民锐气喜舞，高祖乐其猛锐，数观其舞，使乐人习之，故名巴渝舞。
魏名臣奏，王朗表曰：凡音乐以舞为主，自黄帝云门，至周大武，皆大庙舞乐名也，乐所以乐君之德，舞所以象君之功。
《吴书》曰：陶谦为舒令，郡守张磐，耻为之下，磐舞，属谦，谦不为起，强之乃舞，舞不转，磐曰：不当转耶，曰：转则胜人。
又曰：陆逊破曹休，上与群僚大会，酒酣，命逊舞，解所著白鼯子裘赐之。
【诗】宋南平王白纻舞曲曰：仙仙徐动何盈盈，玉腕俱凝若云行，佳人举袖曜青蛾，掺掺擢手映鲜罗，状似明月汎云河，体如轻风动流波。
梁简文帝咏舞诗曰：娇情因曲动，弱步逐风吹，悬钗随舞落，飞袖低鬟垂。
又咏舞诗曰：戚里多妖丽，重娉蔑燕馀，逐节工新舞，娇态似凌虚，纳［内音。］花承俵概，垂翠逐珰舒，扇开衫影乱，巾度履行疏，徒劳交甫忆，自有专城居。
又咏舞诗曰：可怜称二八，逐节似飞鸿，悬胜河阳伎，闇与淮南同，入行看履进，转面望鬟空，腕动苕华玉，衫随如意风，上客何须起，啼乌未肯终。
梁刘遵应令咏舞诗曰：倡女多艳色，入选尽华年，举腕嫌衫重，回腰觉态妍，情绕阳春吹，影逐相思弦，履度开裙俵，鬓转匝花钿，所愁馀曲罢，为欲在君前。
梁王训应令咏舞诗曰：新妆本绝世，妙舞亦如仙，倾腰逐韵管，敛色听张弦，袖轻风易入，钗重步难前，笑态千金动，衣香十里传，将持比飞燕，定当谁可怜。
梁杨曒咏舞诗曰：红颜自燕赵，妙妓迈阳阿，就行齐逐唱，赴节闇相和，折腰送馀曲，敛袖待新歌，嚬容生翠羽，曼睇出横波，虽称赵飞燕，比此讵成多。
梁庾肩吾咏舞诗曰：飞鸟袖始拂，啼乌曲未终，聊因断续唱，试讬往还风。
梁刘孝仪和舞诗曰：回履裾香散，飘衫钏响传，低钗依促管，曼睇入繁弦。
又和诗曰：转袖随歌发，顿履赴弦馀，度行过接手，回身乍敛裾。
又舞就行诗曰：依歌移弱步，傍烛艳新妆，徐来翻应节，乱去反成行。
周庾信咏舞诗曰：洞房花烛明，燕馀双舞轻，顿履疏随节，低鬟逐上声，步转行初进，衫飘曲未成，鸾回镜欲满，鹤顾市应倾，已曾天上学，讵是世中生。
陈徐陵咏舞诗曰：十五属平阳，因来入建章，主家能教舞，城中巧旦［原作且，据冯校本改。］妆，低鬟向绮席，举袖拂花黄，烛送空回影，衫传箧里香，当由好留客，故作舞衣长。
【赋】后汉傅毅舞赋曰：楚襄王既游云梦，将置酒宴饮，谓宋玉曰：寡人欲觞群臣，何以娱之，玉曰：臣闻激楚结风阳阿之舞，材人之穷观，天下之至妙，噫可进乎，王曰：试为寡人赋之，玉曰：唯唯，郑女出进，二八徐侍，姣服极丽，姁媮致态，貌嫽妙以妖冶，红颜烨其杨华，眉〈女连〉娟以增绕，目流睇而横波，珠翠的皪而照曜，华袿飞髾而杂纤罗，顾形影，自整装，顺微风，挥若芳，动朱唇，纡清阳，亢音高歌，为乐之方，其始兴也，若俯若仰，若来若往，雍容惆怅，不可为象，罗衣从风，长袖交横，骆驿飞散，飒遝合并，绰约闲靡，机迅体轻，於是合场递进，安步而俟，埒材角妙，夸容乃理，轶态横出，瑰姿谲起，回身还入，迫於急节，纡形赴远，漼以摧折，纤縠俄飞，缤焱若绝，体如游龙，袖如素蜺，迁延微笑，退复次列，观者称丽，莫不怡悦。
后汉张衡舞赋曰：昔客有观舞於淮南者，美而赋之曰：音乐陈兮旨酒施，击灵鼓兮吹参差，叛淫衍兮漫陆离，於是饮者皆醉，日亦既昃，美人兴而将舞，乃脩容而改袭，服罗縠之杂错，申绸缪以自饰，拊者啾其齐列，盘鼓焕以骈罗，抗脩袖以翳面兮，展清声而长歌，歌曰：惊雄逝兮孤雌翔，临归风兮思故乡，搦纤腰而互折，嬛倾倚兮低昂，增芙蓉之红花兮，光的皪以发扬，腾〈目雩〉目以顾眄，盼烂烂以流光，连翩骆驿，乍续乍绝，裾似飞燕，袖如回雪，於是粉黛施兮玉质粲，珠簪挺兮缁发乱，然后整笄揽发，被纤垂萦，同服骈奏，合体齐声，进退无差，若影追形。
梁简文帝舞赋曰：酌蒲桃，坐柘观，命妙舞，徵清弹，丱发初笄，参差俱集，信身轻而钗重，亦腰羸而带急，响玉砌而迟前，度金扉而斜入，似断霞之照彩，若飞鸾之相及，既相看而绵视，亦含姿而俱立，於是徐鸣娇节，薄动轻金，奏巴渝之丽曲，唱碣石之清音，扇才移而动步，鞞轻宣而逐吟，尔乃优游容豫，顾眄徘徊，强纡颜而失笑，乍杂怨而成猜，或低昂而失侣，乃归飞而相附，或前异而始同，乍初离而后赴，不迟不疾，若轻若重，盻鼓微吟，回巾自拥，发乱难持，簪低易捧，牵恃其思，怀娇知宠。
◇歌
《说文》曰：咏，歌，曰［曰上疑脱又字。］独歌谓之谣，讴，齐歌也。
蔡邕《月令章句》曰：乐声曰歌。
《山海经》曰：帝俊八子，是始为歌，［帝俊，帝舜也。］
又曰：夏后氏开，上三嫔于天，得九辩与九［《太平御览》五百七十二，九下有歌字。］以下。
《毛诗序》曰：情动於中而形於言，言之不足，故嗟叹之，嗟叹之不足，故咏歌之。
《穆天子传》曰：天子东游于黄泽，宿于曲洛，洛水之曲也，使宫乐谣［宫乐，典乐者。］曰：黄之纮，其马歕沙，［音普问反。］黄之泽，其马歕玉。
《列子》曰：薛谈学讴於秦青，未穷青之伎，自谓尽之，遂辞归，秦青弗止，饯於交衢拊节悲歌，声震林木，响遏行云，薛谈乃谢求反，终身不敢言归，秦青顾其友曰：昔韩娥东之齐，匮粮，过雍门，鬻歌假食，既去，馀响绕梁，三日不绝。
《孟子》曰：昔王豹处於淇，而河西善讴，绵驹处於高唐，而齐右善歌。
襄阳耆旧传曰：宋玉识音而善文，襄王好乐而爱赋，既美其才，而憎其似屈原也，乃谓之曰：子盍从楚之俗，使楚人贵子之德乎，对曰：昔楚有善歌者，王其闻与，始而曰下里巴人，国中唱而和之者数万人，中而曰阳阿采菱，国中唱而和之者数百人，既而曰阳菱［《初学记》十五作阿。］白露，朝日鱼丽，含商吐角，绝节赴曲，国中唱而和之者，不过数人，盖其曲弥高，其和弥寡。
《吕氏春秋》曰：昔葛天氏之乐，三人操牛尾，捉足以歌八阕。
又曰：帝喾氏命咸黑作为唐歌，尧命质效山谷之音以作歌，汤命伊尹作为大濩，歌晨露。
《淮南子》曰：易道良马，使人欲驰，饮酒而乐，使人欲歌。
又曰：［瓠梁之歌，可随也。］其所歌者不可为，瓠梁，古善歌之人也。
刘向别录曰：有丽人歌赋，汉兴以来，善雅歌者，鲁人虞公，发声清哀，盖动梁尘。
《汉书》曰：孝武南巡狩，至于盛唐，自浔阳浮江，亲射蛟江中，获之，舳舻千里，薄摐阳而出，作盛唐摐阳之歌。
又曰：武帝思念李夫人不已，方士齐人少翁，言能致其神，乃夜设灯烛帏幄，而令帝居他帐，遥见望好女，如夫人之貌，而不得就视，愈益悲感，为作诗，令乐府诸音家弦歌之，曰：是耶非耶，立而望之，偏，娜娜何冉冉其来迟。
又曰：张释之为中郎将，从行至灞陵，是时慎夫人从，上指视慎夫人新丰道曰：此是邯郸道也，使慎夫人鼓瑟，上倚瑟而歌。
《汉武内传》曰：西王母命侍女安法婴，歌玄云曲，上元夫人自弹云林之瑟，乃歌步玄之曲曰：渌景清飚起，云盖映朱葩，兰房辟琳阙，碧室启琼沙。
郑缉之东阳记曰：歌山在吴宁县，故老相传云，昔有人乘船从下过，见一女子谷汲，乃登此山，负水行歌，姿态甚妍，而莫知所由，故名歌山。
虞舜作歌曰：元首明哉，股肱良哉，庶事康哉。
又歌曰：元首丛脞哉，股肱惰哉，万事堕哉。
又歌曰：南风之薰兮，可以解吾民之愠兮，南风之时兮，可阜吾民之财兮。
又卿云歌曰：卿云烂兮，礼缦缦兮，日月光华，旦或旦兮，八伯咸进，稽首曰：明明上天，烂然星辰，日月［《太平御览》五百七十一月下有光字。］华，弘兮［御览作予。］一人，帝乃再歌曰：日月有常，星辰有行，四时从经，万姓允诚，於予论乐，配天之灵。
周穆天子觞西王母于瑶池之上，西王母为天子谣曰：白云在天，山陵自出，道里悠远，山川间之，将子无死，尚能复来，天子答曰：予归东土，和治诸夏，万民平均，吾顾见汝，比及三年，将复而野。
齐甯戚扣牛角歌曰：沧浪之水白石粲，中有鲤鱼长尺半，毂布单衣裁至骭，清朝饭牛至夜半，黄犊上坂且休息，吾将舍汝相齐国。
又燕荆轲萧萧歌曰：燕太子丹使荆轲刺秦王，丹祖送於易水之上，高渐离击筑，荆轲歌，宋意和之曰：风萧萧兮易水寒，壮士一去不复还。
汉高祖大风歌曰：高祖还过沛，留置酒沛宫，悉召故人父老子弟佐相酒，发沛中儿，得百二十人，教之歌，酒酣，上击筑自歌曰：大风起兮云飞扬，威加海内兮归故乡，安得猛士兮守四方。
汉武临河决，悼功之不成，乃歌曰：瓠子决兮将奈何，浩浩洋洋，虑殚为河，殚为河兮，地不得宁，功无已□［汉书沟洫志作时。］兮吾山平，吾山平兮钜鹿［汉书作野。］溢，鱼弗郁兮迫冬日。
汉司马相如琴歌曰：相如游临邛，富人卓王孙家，有女文君，新寡，窃於壁见之，相如因以琴歌挑之曰：凤兮凤兮归故乡，游遨四海求其皇，有艳淑女在此房，何缘交接为鸳鸯，凤兮凤兮从我栖，得讬字尾永为妃，交情通体心和谐，中夜相从知者谁。
汉乌孙公主歌曰：吾家嫁我兮天一方，远讬异国乌孙王，穹庐为室兮毡为墙，肉为食兮酪为浆，居常思土心内伤，原为黄鹤兮还故乡。
后汉章帝时童谣曰：城中好高髻，四方高一尺，城中好大眉，四方且半额，城中好广袖，四方用疋帛。
后汉桓帝时童谣曰：城上乌，尾毕逋，公为吏，儿为徒，一徒死，百乘车，车班兰，至河间，姹女能数钱，银为室，金为堂，户上膴々舂黄粱，下有鼓，我欲击之丞相怒。
晋刘琨扶风歌曰：系马长松下，废鞍高岳头，烈烈悲风起，泠泠涧水流，鹿游我前，猴戏我侧，资粮既以乏，薇蕨安足食，惟昔李愆期，寄在匈奴庭，忠信反获罪，汉武不见明。
晋陆机百年歌曰：一十时，颜如蕣华晔有晖，体如飘风行如飞，终朝出游薄暮归，六情逸豫心无违，清酒将炙奈乐何，清酒将炙奈乐何。
二十时，肤彩津泽人理成，美目淑貌灼有荣，光车骏马游都城，高谈雅步何盈盈，清酒将炙奈乐何，清酒将炙奈乐何。
三十时，行成名立有令闻，力可扛鼎志干云，食如漏卮气如熏，辞家观国综典文，清酒将炙奈乐何，清酒将炙奈乐何。
四十时，体力克壮志方刚，跨州越郡还帝乡，出入承明拥大珰，清酒将炙奈乐何，清酒将炙奈乐何。
五十时，荷旄杖节镇邦家，鼓锺嘈囋赵女歌，罗衣綷粲金翠华，言笑雅舞相经过，清酒将炙奈乐何，清酒将炙奈乐何。
六十时，年亦耆艾业亦隆，骖驾四牡入紫宫，轩冕纳那翠云中，子孙昌盛家道丰，清酒将炙奈乐何，清酒将炙奈乐何。
七十时，精爽颇损膂力愆，清水明镜不欲观，临乐对酒转无欢，揽形脩发独长叹。
八十时，明已损，聪去耳，前言往行不复纪，辞官致禄归桑梓，安车驷马入旧里，乐事告终忧事始。
九十时，日告耽瘁月告衰，形体虽是志意非，言多谬误心多悲，子孙朝拜或问谁，指景玩日虑安危，感念平生泪交挥。
百岁时，盈数已登肌肉单，四支百节还相患，目若浊镜口垂涎，呼吸嚬蹙反侧难，茵褥滋味不复安。
晋傅玄燕人美兮歌曰：燕人美兮赵女佳，其室则迩兮限增崖，云为车兮风为马，玉在泥兮兰在野，云无期兮风有止，思多端兮谁能理。
晋王献之情人桃叶歌曰：桃叶复桃叶，桃叶连桃根，相怜两乐事，独使我缠绵。
桃叶复桃叶，渡江不用楫，但渡无所苦，我自楫迎汝。
桃叶答王团扇歌曰：七宝画团扇，粲烂明月光，与郎却暄暑，相忆莫相忘，青青林中竹，可作白团扇，动摇郎玉手，因风讬方便，团扇复向谁，侍许自障面，憔悴无复理，羞与郎相见。
齐陆□［明本作垂，按玉台新咏九作厥，当作厥。］李夫人及贵人歌曰：别车桂席尘，豹尾香烟灭，彤殿向蘼芜，青蒲复萎绝，坐萎绝，对蘼芜，临玉阶，泣长涂，寡鹤羁雌飞且止，彫梁翠壁网蜘蛛，洞房明月夜，对此泪如珠。
晋孙绰情人诗曰：碧玉破瓜时，相为情颠倒，感郎不羞难，回身就郎抱。
宋鲍昭白纻辞歌曰：朱唇动，素袖举，洛阳少童邯郸女，古称渌水今白纻，催弦急管为君舞，穷秋九月荷叶黄，北风驱鹰天雨霜，夜长酒多乐未央，春风澹荡使思多，天色净渌气妍和，含桃红萼兰紫芽，朝日灼烁发园花，卷幌结帷罗玉筵，齐讴秦吹卢女弦，千金雇笑买芳年，桂宫柏寝拟天居，朱爵文窗韬碧疏，彫屏匼匝组帐舒，秦筝赵瑟挟笙竽，垂珰散緌盈玉除，停觞不语欲谁须。
又中兴歌曰：中兴太平运，化清四海乐，星星照玉台，紫烟游凤阁，碧楼含夜月，紫殿争朝光，采墀散兰麝，风起自生芳，三五容色满，四五妙容歇，已输春日观，分随秋光没。
宋谢庄明堂歌辞曰：履艮宅中宇，司绳总四方，裁化偏寒烛，布政周炎凉，景丽条可结，霜明冰可折，凯风扇朱辰，白云流素节，右歌明堂黄帝辞，［五言，依土数。］
参映夕，驷昭晨，云乘震，司青春，萌动达，万品新。
润无际，泽无垠，右歌青帝辞，［三言，依木数。］
龙精初见大火中，朱光北至圭景同，庶物盛长咸殷阜，恩覃四溟被九有，右歌赤帝辞，［七言，依火数。］
百川如镜天地爽且明，云冲气举盛德在素精，右歌白帝辞。［九言，依金数。］
岁既暮，日既驰，灵乘坎德司规，玄云合晦鸟归，白雪繁亘天涯，右歌黑帝辞，［六言，依水数。］
齐谢朓郊庙歌辞，歌青帝，［木生数三。］营翼日，鸟殷霄，凝冰泮，玄蛰昭，景汤汤，风习习，夷女歌，东皇集。
歌赤帝，［火成数七。］惟此夏德德恢恢，两龙在御炎精来，族云蓊郁温风煽，兴雨祁祁委苗遍。
歌黄帝，土数五，禀火自明敏，资金挺刚克，凉燠资成化，群方载厚德。
歌白帝，金数九，帝悦于兑执矩固司藏，百川牧［乐府诗集三作收。］潦精景应徂商，嘉树离披榆关命宾鸟，夜光如霜秋风方袅袅。
歌黑帝，［水数六。］霜锺鸣冥陵起，星回天月穷纪，听严风来不息，望玄云黝无色。
齐王融明王歌辞曰：明王日月照，至乐天地和，幸息云门吹，复歇咸池歌，桂序金匏转，瑶轩丝石罗，露凝嘉草秀，烟度醴泉波。
又曰：圣君应昌历，景祚启休期，海荡万川集，山崖百草滋，大哉君为后，何羡唐虞时。
又曰：湛露改寒司，交湋变阳旭，琼袖藻晨红，瑶塘，汙初渌，日霁沙溆明，风泉暗华烛，遵渚汎兰觞，乘漪舞清曲。
又曰：炎光销玉殿，凉风吹凤楼，金华妆翠羽，鹢首画龙舟，荆姬采菱曲，越女江南讴，良时时一遇，佳人难再求。
梁武帝春歌曰：阶上香入怀，庭中花照眼，春心一如此，情来不自限。
夏歌曰：江南莲花水，红光复碧色，同丝有同藕，异心无异意。
秋歌曰：绣带合欢给，锦衣连理文，怀情入夜月，含笑出朝云。
团扇歌曰：手中白团扇，净如秋圆月，清风任动生，娇香乘意发。
襄阳白铜隄歌曰：龙马紫金鞍，翠毦白玉羁，照曜双阙下，知是襄阳儿。
梁沈约郊庙歌黄帝辞曰：郁彼中坛，含灵阐化，回环气象，轮无辍驾。
歌青帝辞曰：帝位在震，龙德司春，开元布泽，含和上人。
歌赤帝辞曰：炎光在离，火为盛德，执礼昭训，持衡授则。
歌白帝辞曰：神在秋方，帝居西颢，允兹金德，裁成万宝。
歌黑帝辞曰：德盛浮水，玄冥纪节，阴降阳腾，气凝象闭。
元会歌辞，皇帝出入奏皇雅，歌诗三曲，五言，［二郊太庙明堂同用。］帝德实广运，车书靡不宾，执瑁朝群后，垂旒御百神。
华盖拂紫微，钩陈绕太一，容裔被缇组，参差罗罘罼。
清跸朝万宇，端冕临正阳，春句［隋书音乐志作青絇。］黄金繶，衮衣文绣裳。
皇太子出入奏胤雅，歌诗一曲，四言，自昔殷代，哲王世有，降及周成，惟器是守，上天乃眷，大梁既受，灼灼重明，仰承元首，上寿酒奏分［隋书音乐志作介。］雅，诗一曲，五言，百福四象初，万寿三元始，拜献惟衮职，同心协卿士，北极永无穷，南山安足拟。
又襄阳白铜鞮歌曰：分手桃林崖，望别岘山头，若欲寄音信，汉水向东流。
又春白纻歌曰：兰叶参差桃半红，飞芳舞縠戏春风，如娇如怨状不同，含笑流盻满堂中，翡翠群飞飞不息，原在云间长比翼，佩服堇［乐府诗集五十六作瑶。］草驻容色，舜日尧年欢无极。
夏白纻歌曰：朱火灼烁照佳人，含情送意遥相亲，嫣然一转乱心神，非子之故欲谁因。
秋白纻歌曰：白露欲凝草已黄，金琯玉柱响洞房，双心一影俱回翔，吐情寄君君莫忘。
冬白纻歌曰：寒闺昼密罗幌垂，娇容丽色心相知，双去双还誓不移，长袖拂面为君施。
梁刘孝威行幸甘泉歌曰：汉家迎夏毕，避暑甘泉宫，栈车鸣里鼓，驷马驾相风，校尉乌丸骑，待诏娄烦弓，后旌犹五柞，前笳度九颙，才人豹尾内，御酒属车中，辇回百子阁，扇动七轮风，鸣锺休卫士，披图占后宫，材官但校猎，凉风戏射熊。
古东飞伯劳等歌曰：东飞伯劳西飞燕，黄姑织女时相见，谁家女儿对门居，开华发色照里闾，南窗北牖挂明光，罗帷绮帐脂粉香，女儿年几十五六，窈窕无双颜如玉，三春已暮花随风，空留可怜与谁同。
古，［古下疑有脱文。］河中之水向东流，洛阳女儿名莫愁，莫愁十三能织绮，十四采桑东陌头，十五嫁为卢家妇，十六生儿字阿侯，卢家兰室桂为梁，中有郁金苏合香，头上金钗十二行，足下丝履五文章，珊瑚挂镜烂生光，平头奴子提履箱，人生富贵何所望，恨不嫁与东家王。
【赋】袁山松歌赋曰：朱唇不启，皓齿不离，清气独转，妍弄潜移，或似停而不留，或如疾而不驰。
【笺】魏繁钦与太子笺曰：都尉薛访车子，年始十四，能啭喉引声，与葭同音，乃知天壤之所生，诚有自然之妙物，潜气内转，哀音外激，大不抗越，细不幽散，声悲奋笳，曲美常均，及与黄门鼓吹温胡，迭唱迭和，喉所发音，无不响应，遗声抑扬，不可胜穷，暨其清激悲吟，杂以怨慕，咏北狄之遐征，奏胡马之长思，是时凉风拂衽，背山临谿，莫不泫泣陨涕，悲怀慷慨，窃惟圣体，兼爱好奇，是以先白。
魏文帝答曰：披书欢笑，不能自胜，奇才妙伎，何其善也，顷守土［《太平御览》五百七十三作守宫王，按当作守宫士。］孙世，有女曰琐，年始九岁，梦与神通，寤而悲吟，哀声激切，涉历六载，于今十五，近者督将具以状闻，是日博延众贤，遂奏名倡，曲极数弹，欢情未逞，乃令从官，引内世女，须臾而至，厥状甚美，素颜玄发，皓齿丹唇，详而问之，云善歌舞，於是提袂徐进，扬蛾微眺，芳声清激，逸足横集，然后循容饰妆，改曲变度，斯可谓声协锺石，气应风律，今之妙舞，莫巧於绛树，清歌莫善［《太平御览》三百八十一，《初学记》十九作激。］於宋臈，岂能乱［全三国文七乱上有上字。］灵祇，下变庶物，漂悠风云，横厉无方，若斯也哉，固非车子喉啭长吟所能逮也，吾练色知声，雅应此选，谨卜良日，纳之闲房。
【启】梁沈约谢齐竟陵王宋永明乐歌曰：凤采鸾章，霞鲜锦缛，觌宝河宗，未必比丽，观乐帝所，远有惭德，虽日月在天，理绝称咏，而徘徊光景，不能自息。


齐高帝齐武帝齐明帝梁武帝梁元帝北齐文宣帝陈武帝陈文帝陈宣帝
◇齐高帝
《齐书》曰：高帝讳道成，字绍伯，兰陵人，受禅于宋，在位四年。
【哀策文】齐王俭高帝哀策文曰：降阶执礼，泣血缠心，感客台之罢御，哀恭馆之不临，仰神仪而邈绝，视区物而凄阴，俾兹良史，敬修旧则，敢图鸿规，式扬至德，其辞曰：灵源遥裔，肇惟商丘，圣功宁夏，贤识归周，我皇踵武，超冠前猷，英风允迪，德音孔修，月准敷仁，日精表孝，则地均和，体天合照，外弘三至，内隆七教，水祚将倾，乾维晦象，韦弁长袭，鼓磬属响，声化已沦，政刑遂往，国图靡缉，民规载爽，康世以德，拨乱资武，威以雷霆，润以风雨，六术允昭，四义克举，自东徂北，遐方即序，功被河济，化隆江汉，帝謩仰式，王维伫幹，改步藩屏，来登翼赞，绸缪总章，因循阳馆，昔在保衡，君违斯正，爰兹博陆，亦鉴灵命，放昏以忠，登明资敬，义焕金石，功昭舞咏，蠢尔荆汉，悖乱人经，谋连枢禁，兵接神坰，御宄以德，御宄以刑，献捷宗寝，饮至王庭，政教云行，徽猷天造，山鉴紫璇，苑茂朱草，玉检腾晖，金绳荐宝，天镜既穆，地维既肃，遐迩一体，表里禔福，乃眷斯民，昧旦杼轴，兴文偃武，缵禹旧服，所尚惟简，所保惟贤，居尊弥约，无善不延，胶庠载缉，风轨克宣，上洞清仪，下达玄泉，听览闲日，应物馀景，怡虑以文，栖心以静，鸿章晨暎，徽言夕永，迹庇区服，情深箕颖，万宇餐和，百神受职，梁甫欣仪，云亭望式，辅德伊何，奄捐民极，嵩岳长倾，宸晖斯昃，机照惟寂，达鉴靡伤，慎终敬始，知微知章，立言垂范，玉润金相，瞻仰遗式，哀结流霜，旋玉轪之曒镜，动云旗之逶迤，振哀笳於八极，响清跸於咸池，顾应掖而稍远，视机衡而长离，风迟迟而怀暮，日憯憯其若垂，感衣冠於乔岳，追弓剑之在斯，悼丁年之薄祐，诉穷心於两仪。
【表】梁江淹齐高帝让禅表曰：陛下远视唐虞永揖之典，近摹汉魏高谢之礼，既鉴金水昏明之数。又协云雷兴替之徵，若乃与能之交，禅锡之会，岂伊虚薄，所可遵拟，昔傅岩佐商，祑终上公，磻溪翼周，名极列伯，臣才非半古，功愧逮圣，狱讼不往，讴歌宁归，河乏马图之宝，天无乘龙之锡，伏原陛下遗舜禹之心，俾臣守巢由之节，则道曜日月，泽浸飞泳。
◇齐武帝
《齐书》曰：武帝讳绩，字宣远，在位十一年。
【议】梁沈约齐武帝谥议曰：臣闻天德平分，而四时之名或异，圣功一揆，而皇王之称不同，盖迹因随事，名由义立，尧臣禹佐，咸率兹典，伏惟尽寂穷微，含神独照，德茂始裳之主，道冠初耜之君，含精灵於五纬，驾贞明於三象，初九勿用，英气凌云，负揭日月，抑扬霄汉，龙姿凤采，焕若丽天，登庸在试，盛绩云举，虽屈景潢汙，降情尺木，而拯世济民，浚发怀抱，昔成汤百家，仁被比屋，文王十里，化先寡妻，前圣后贤，重规沓矩，震雄图於九江，播灵威於夏汭，旌旆未麾，鲸鲵自殒，弗劳羌僰之长，无待六事之人，义等伐谋，功高善阵，建有国之符，成定鼎之业，会朝清明，事资於牧野，受命作周，非止於西伯，视瞻寝门，孝德光备，守器宗祧，元良载远，嗣大宝以君百辟，敷景化以致隆平，守在四夷，威行海内，囹圄寂寞，礼让交兴，八柄驭下，九官咸事，临朝凝默，尊严若神，风行日烜，无思不畅，至仁与造化争流，灵威与雷霆齐轨，上贯苍昊，下洞深泉，春无凄风，夏无苦雨，时若冈愆，多稔如积，三革不累，五刃不砥，庠塾大启，儒雅云集，训阅得宜，蒐狩有序，丹徼青丘之野，跂踵反户之民，浮深驾阻，回首革面，北夷畏力，献琛内款，不藉终军之使，无假绝漠之威，嘉祥雾合，秘瑞泉涌，史不辍文，简无虚日，方当垂七曜之旗，驾八龙之乘，望礼中岳，肆觐群后，造化不仁，穆卜愆应，慕切遗弓，哀同遏密，晦朔不居，殡宫将启，勤兹大名，宜尽徽极。
◇齐明帝
《齐书》曰：明帝讳鸾，字景栖，在位五年。
【哀策】梁沈约齐明帝哀策文曰：龙菆既撤，备物已陈，殡宫无夜，夕燎终晨，号环辌幄，攀摽应路，容卫弗改，轩槛如故，望东川而不追，仰昊天而自诉，列圣同轨，谥法树声，爰诏掌牍，式播遗英，其辞曰：五曜在天，递作民主，赫矣帝高，蒸哉嗣武，多难固业，隐忧启圣，时惟我皇，功符受命，爰始濡足，坐运机深，鹏逝风举，龙动云阴，之郢南溯，即豫西临，体兹大德，怀此小心，宾于四门，四门穆穆，纳于百揆，百揆肃肃，德浸堇荼，仁被比屋，何远何迩，无思不服，嗣君丧道，不式典谟，神器业业，事等瞻乌，民怀奥主，后来其苏，皇天眷命，授以箓图，临朝凝睟，昧旦丕显，斟酌前王，择其令典，不言斯应，不行斯践，路台靡营，离宫弗宴，眷言胶塾，弘启上庠，轨仪四代，祖述三王，德晖内动，英华外扬，礼行樽俎，义及幽荒，仰庶天德，降年永久，北极齐光，南山献寿，沧溟奄竭，嵩岱皆朽，沴非昊穹，惟余之咎，攀龙讵几，大隧方玄，厌世崇陛，即宫下泉，殡阶已遽，素幕高褰，端闱洞启，蜃紼徐前，背朱阙以南转，乘翠龙而东度，经原野之荒凉，属西成之云暮，伐金鼓以清道，扬悲笳而启路，极厚地而不追，终苍天而永慕，苍梧晦远，蜰徽不泯，纪事寂寞，龟书可循，哲王违世，克播遗尘，猗欤万古，晖光日新。
【谥策】齐谢朓明皇帝谥策文曰：仰惟早弃万邦，圣列方远，式遵帝世，俾鬯鸿猷，咸以为无名以化，则言系莫宣其道，有来斯应，则影响庶图其功，所以永言配命，寄心宗极，光昭令德，允树风声，伏惟合信四时，齐光日月，创保大於登庸，通机神於受命，因时以惕，藉九万而轻举，天保既定，运四海而高临，及开物成务，重维国纽，风行草偃，化往如神，左贤右戚，内乐外礼，辑五材以教民，申三驱而在宥，用能盛德殷荐，美善斯毕，皇矣之业既孚，蒸哉之道咸备，景化方远，厌世在天，龟筮告期，远日无改，仰则前王，俯询百辟，累德称睿，允极鸿名。
【议】梁沈约齐明帝谥议曰：臣闻君德靡二，辟王之名不一，圣功无爽，尧禹之称或殊，兼以拯世宁乱，致平未必同道，崇墠增祧，嘉号不可相袭，伏惟自天诞睿，英圣在躬，皇矣之符夙著，蒸哉之谣早集，宾门纳揆，天平地成，自南自北，无思不韪，任属负图，导扬末命，值嗣主狂凶，人伦道尽，宗社阽危，瞻乌靡讬，国难立长，乱极治刑，四海乐推，三灵以眷，东向而让天下，功高代入，流涕而膺宝位，如就重负，日昃劬劳，躬亲庶事，抚辜纳隍之念，义同於罪己，振民厚下之情无废於终食，聪明神武，逖听迩闻，万目备张，纮纲靡漏，御辔不迷，宁藉听於襄野，大川可济，不待备於舟楫，峥嵘之下，泽靡不怀，寥廓之上，明无不烛，包以宇宙，润以风雨，霜露所交，人迹所至，百姓仰之而不知其始，万物用之而冈识其终，上庠废业，忽焉已久，三载弗为，沦弛将及，临朝引领，思隆雅训，贵游胥萃，俊造成群，方将驱世反本，既仁且寿，告成东岳，高宴汾阳，造化不仁，厌世云及，放勋之慕不追，负乡之思空远，殡宫将撤，輴轸难留，英声茂实，於是乎在。
梁任昉齐明帝谥议曰：以为穷神之迹，无继於成名，教思所宗，言归於有称，是以则天为大，义尽於翼善，武功受命，理贯於斯文，伏惟功高五让，道冠三极，爱敬始於扬名，孝飨终乎严配，寥廓大度，诞君人之符，闺庭小节，应轨物之训，历试允谐，纳揆时序，贻厥之寄，义均负图，榱栋惟新，压焉将及，於是承制宣德，定策公卿，登嗣后於西锺，反独夫於侯服，既而主幼时艰，仍离屯蹇，应当璧之祥，注息肩之原，立德以长，绍开中兴，拟度天行，取则乾健，日昃罢朝，幽枉必达，官曹寂寞，圄犴空虚，虎门肆义，大足协律，岩廊有搢绅之谈，乡塾无横议之士，既富而教，弘此孝治，遂使家无荡子，野有栖亩，寘天下於掌握，览八荒於户牖，宠微金穴之家，恩绝椒风之馆，天应民和，祥符总暨，故能上变云物，下漏深泉，若乃青丘丹陵之国，黄银紫玉之瑞，幽符远萃，询德报功，方将驰道日观，清宫鸣泽，为而不恃，高揖成功，百川所以朝宗，参辰於焉取正，岂所谓中衢均奠，悬衡共轨者欤。
【表】齐谢朓为百官劝进齐明帝表曰：臣闻时乘在御，必待先天之业，神化为皇，乃叶应期之运。况复汤孙有绪，纂尧惟德。旧邦伫新，复禹归祉。大齐之权舆宝历，孕育前古，昭假四海，克酬三灵。而嗣命疾威，蕃鄙叛换，委裘御宇，彝鼎如忽。陛下文思体道，徇齐作圣。剪应龙於冀州，戮长蛇於沮水。荣光之瑞昭回，延喜之宝润色。天睠爰发，人谋咸赞。伏原陛下，仰答灵祇，弘宣景命，诞受多方，奄宅万国。
【启】梁沈约贺齐明帝登祚启曰：窃惟皇源浚远，帝宝连晖，基深庆厚，道贯万叶，而郁林凶德早树，行悖人经，逖听之所未书，宗庙之殆如缀，百灵耸动，九服回遑，结后来之望，思庇民之主，日月以冀，遐迩翘心，伏惟陛下，大圣在躬，君德夙表，龙章日采，焕若丽天，纳麓宾门，道风遐被，睿化神行，无思不洽，狱讼允归，天人戴仰，屈飞龙之眇辔，纡汾阳之远情，运尧心以临亿兆，敷舜烈以膺宝命，虽中宗之兴殷道，宣后之隆汉德，异世同符，千载一揆，刑措之业方远，隆平之基在焉，率土含欣，怀生戴赖，况臣早蒙覆润，夙荷恩灵，踊跃外畿，心不胜庆，谨缉民和，式流星泽，涂歌里抃，戴怀凫藻。
◇梁武帝
《梁书》曰：武帝讳衍，字叔达，兰陵人，受禅于齐，在位四十九年。
【议】梁元帝高祖武皇帝谥议曰：臣闻翼善传圣曰尧，仁圣盛明曰舜，受禅成功曰禹，除虐去残曰汤，谥者行之迹，号者功之表，虽贱不诔贵，卑不诔尊，而彰乎名者，盛德之嘉号也，被於物者，治定之实录也，斯所以声明焕乎锺石，昭晰备於弦管者焉，伏惟天纵钦明，惟睿作圣，功超三五，声逾七十，仰之弥高，就之弥远，载潜载跃，乃武乃文，先是木运告终，群后改属，乾维冈构，地纽如崩，祧祀阽危，公卿旰食，九牧有沦胥之悲，八表兴横流之叹，乃凝威黑水，表瑞丹陵，云合景从，表里禔福，受终文祖，允恭克让，知黔首不可以无归，苍生不可以无主，降汾阳之远志，不得已而临之，於是类帝禋宗，革命创制，禘郊式展，殷荐斯洁，临兹大宝，化与和气俱宣，扇此王风，政与秋霜并肃，言悬日月，功格区宇，不以紫宸为贵，不以黄屋为尊，政谧刑措，民殷国阜，虹旌式卷，堡燧载清，胥象相因，环楛无旷，天衢亭泰，王道升平，南海候风，东溟奉赆，膏露凝枝，庆云触石，山开苍璧，地出玄珪，骠骑把钺，则休屠款塞，太尉抗旌，则名王蹶角，声教所渐，浃灵蛇之都，威令所行，通烛龙之外，开庠建序，布濩於成均，正俗移风，氛氲於司乐，虚纳十乱，引谅直之规，广辟四门，弘招贤之德，青衿知击壤之性，黄发恣鼓腹之欢，加以钻味微言，研精至道，文终所牧之典，史倚所读之书，无辍万机，日且千遍，驰郁郁之声，表乾乾之德，允所谓皇哉君哉，日用而不知者矣，方旦告成岱岳，镂升中之玉简，昭事梁甫，秘社首之金绳，而文王明夷，事侔往册，黄帝桥山，痛深前典，万有沦伤，三辰掩曜，人祇轸慕，山海含悲，恸切陟方，哀深遏密，烦冤荼毒，贯切心髓，风树不静，陟岵何期，思所以钦若九功，仰稽七德。
【敕】梁沈约武帝践祚后与诸州郡敕曰：钦惟遂古，爰及近代，虽禅代异时，而成功一揆，岂惟静民宁乱，实由符运总集，故能启业垂统，光宅区夏，齐氏遘兹昏诐，斯亡奄及，民命蠢蠢，倒悬非喻，朕大惧四海舟覆，二象云倾，亿兆与昆岗并燎，搢绅与蕴崇共日，永言凄悼，发愤经营，推锋投袂，电击风扫，藉上天之灵，因熊罴之用，德未半古，功侔前烈，齐氏既钦若虞夏，高揖万邦，兼以冥符先著，乐推攸在，幽显宅心，辞不获命，猥以虚寡，君临万国，川壑之怀，寤寐盈虑，方欲昧旦丕显，日昃忘劳，思与贤能，康济世道，卿拥旄万里，共治是寄，当求民瘼，留念狱市，威断以御强猾，仁惠以抚贫孤，使远近幽深，咸得其所，方虚位钦能，悬爵伫效，勿令汉代玺书，独行於自古，晋世班条，靡用於兹日，想加克勉，副其侧席。
【令】梁任昉齐宣德皇后临朝答梁王令曰：承固兹谦揖，未膺大典，敬复雅旨，良有怃然，夫至寂难原，言象所绝，教思有律，感通斯在，所以异人者神明，同人者用舍，王诞兹上睿，对越天行，德冠二仪，化周群动，生民以来，一人而已，但达节弘道，每濡迹於中庸，神照惟几，不抑心於钻仰，范宣既让，其下取则，况圣图睿范，歌思是归，廉约虽弘，庆赏遂替，诚贤者悦义，长难进之风，不肖者矜功，沮竭力之效，劝沮之间，所差已远，王何得不暂纡雅尚，允答天人，使朕夜艾以安，早朝有预，今遣率兹百辟，申荐诚款，万致一涂，烦言可略。
又敦劝梁王令曰：夫功在不赏，故庸勋之典盖阙，施侔造物，则谢德之涂已冥，要不得不强为之名，使铨宰有寄，王实天生德，齐圣广渊，重构参辰，而九星仰止，不易日月，而二仪贞观，在昔晦明，隐鳞戢翼，博通群籍，而让齿乎一卷之师，剑气凌云，而屈迹於万夫之下，辩析天口，而似不能言，文擅彫龙，而成辄削藁，爰在弱冠，首膺弓旌，客游梁朝，声华藉甚，隆昌季年，勤王始著，建武惟新，缔构斯在，功隆赏薄，嘉庸莫畴，一马之田，介山之志愈厉，六百之祑，大树之号斯存，及拥旄司部，代马不敢南牧，推毂樊邓，胡尘罕尝夕起，惟彼狡童，穷凶极虐，衣冠泯绝，礼乐崩丧，既而鞠旅誓众，言谋王室，白羽一麾，黄马底定，甲既鳞下，车亦瓦裂，致天之届，拱揖群后，丰功厚利，无得而称，是以祥光总至，休气四塞，五老游河，飞星入昴，元功茂勋，若斯之盛，而地狭乎四履，势卑乎九伯，帝有恶焉，輶轩萃止，今遣率兹百辟，人致其诚，庶匪席之旨，不远而复。
重敦劝梁王令曰：朕闻疋夫好仁，义在磨踵，君子行道，达斯兼济，未有尽器穷神，蕴徽章乎天植，高奠中樽，睹倾罍而弗拯，惟王德冠往初，功无与二，四时等契，两曜齐明，拟度天行，取则乾健，而运距艰季，道极百王，援义而起，一戎大定，罗山革草，冈不率从，用使商庭产{艹悉}，周阙树梓，倾宫既散，鹿台靡蓄，盛德大业，巍巍若此，日者亭歧之号，爰发帝言，殊物备礼，率由寡昧，虽复云竿载路，清跸启行，昭德报功，未臻其极，而高揖天休，远存克让，俾予未亡，兴惭日昃，今遣率兹百辟，人致诚请，庶有感睿心，霈然降志。
【笺】梁任昉为百辟劝进，梁王笺曰：伏承嘉命伫策，明公逡巡盛礼，斯实谦尊之旨，未穷远大之致，何者，嗣君弃常，自绝宗社，国命民生，剪为仇雠，折栋崩榱，压焉自及，卿士怀脯斮之痛，黔首惧比屋之诛，明公亮格天之功，拯水火之切，称踵日月，重缀参辰，反龟玉於涂泥，济斯民於坑岸，使夫疋妇童儿，羞言伊吕，乡校里塾，耻谈五霸，位卑乎阿衡，地狭於曲阜，明公宜祗奉天人，允膺大礼，无使后予之歌，同彼胥怨，兼济之仁，翻为独善。又笺曰：近以朝命蕴崇，冒奏丹诚，奉披还令，未蒙虚受，搢绅颙颙，深所未达，盖闻受金於府，通人之弘致，高蹈海隅，疋夫之小节，是以履乘石而周公不以为疑，增玉璜而太公不以为让，况世哲继轨，先德在民，经纶草昧，叹深微管，加以朱方之役，荆河是依，班师振旅，大造王室，虽复累迹救宋，重眡存楚，居今观古，曾何足云，而惑甚盗锺，功疑不赏，皇天后土，不胜其酷，是以玉马骏奔，表微子之去，金版出地，告龙逢之怨，明公据鞍辄哭，厉三军之志，独居掩涕，激义士之心，故能使海若登祇，磬图效祉，山戎孤竹，束马景从，伐罪吊民，一匡靖乱，匪叨天功，实勤濡足，且明公本自诸生，取乐名教，道风素论，坐镇雅俗，不习孙吴，构兹神武，驱尽诛之氓，济必封之俗，龟玉不毁，谁之功欤，独为君子，将使伊周何地，某等不达通变，实有愚诚，不任悾款，棘心重谒，伏原特膺典策，式副民望。
【序】梁沈约武帝集序曰：文思安安，钦明所以光宅，日月光华，南风所以兴咏，日角之主，出自诸生，锐顶之君，少明古学，汉高宋武，虽阙章句，歌大风以还沛，好清谈於暮年，夫成天地之大功，膺乐推之宝运，未或不文武兼资，能事斯毕者也，我皇诞纵自天，生知在御，清明内发，疏通外举，爰始贵游，笃志经术，究淹中之雅旨，尽曲台之奥义，莫不因流极源，披条振藻，若前疑往滞，旧学罕通，而超然直诣，妙拔终古，善发谈端，精於持论，置垒难逾，推锋莫拟，有同成诵，无假含毫，兴绝节於高唱，振清辞於兰畹，至於春风秋月，送别望归，皇王高宴，心期促赏，莫不超挺睿兴，濬发神衷，及登庸历试，辞翰繁蔚，笺记风动，表议云飞，彫虫小艺，无累大道，怀君人之大德，有事君之小心，为下奉上，刑於辞旨，虽密奏忠规，遗必削，而国谟藩政，存者犹多，逮乎俯应归运，仰修乾录，载笔握简，各有司存，如纶之旨，时或染翰，暨於设虡灵囿，恺乐在镐，鹿鸣四牡，皇华棠棣之歌，伐木采薇，出车杕杜之宴，皆咏志摛藻，广命群臣，上与日月争光，下与锺石比韵，事同观海，义等窥天，睹之而不测，游之而不知者矣，窃唯左史记言，右史记事，君举必书，无论大小，况乎感而后思，思而后积，积而后满，满而后言，若斯而已哉，谨因事立名，随源编次。
◇梁元帝
《梁书》曰：元帝讳绎，字世诚，武帝第七子也，嗣位三年。
【表】陈沈蜅为群臣劝进梁元帝初表曰：蠢尔羯胡，遂凭天邑，阊阖受白登之辱，象魏致尧城之疑，臣闻丧君有君，春秋之茂典，以德以长，先王之通训，少康则牧众抚职，祀夏所以配天，平王则居正东迁，宗周所以卜世，汉光以能补不道，故景历重昌，中宗以不违群议，故江东可立，天其祚梁，必将有主，轩辕得姓，存者二人，高祖五王，代实居长，功高九有，道济生民，非奉圣明，谁嗣下武，日月贞明，太阳不可以阙照，天地贞观，乾道不可以久愓，宝器存乎至重，介石慎於易差，黔首岂可以少选无君，宗祏岂可以一日无主。
又第二表曰：紫宸旷位，赤县无主，百灵耸动，万国回遑，虽醒醉相扶，同归景亳，或讴且诵，总赴唐郊，陛下沈首讠劳然，让德不嗣，臣闻星回日薄，击雷鞭电者之谓天，岳立川流，吐雾蒸云者之谓地，包天地之混成，洞阴阳之不测，而以财成万物者，其在圣人乎，故云，天地之大德曰生，圣人之大宝曰位，黄屋庙堂之下，大非获己所安，明镜四衢之樽，盖由应物取训，陛下稽古文思，英雄特达，比以周旦，则文王之子，方之放勋，则帝挚之季，千年旦暮，可不在斯，庭阙湮亡，锺鼎沦覆，嗣膺景业，非陛下而谁，岂可使赤眉更立盆子，隗嚣讬置高庙，陛下方复从容高让，用执谦尊，展其矫行伪书，诬罔正朔，见机而作，断可识矣，不疑何卜，无待蓍龟，日者公卿失驭，祸缠霄极，獯羯凭凌，奸臣互起，师戎伐颖，无处不然，劝乎诛晋，侧足皆尔，宗社不坠，繄在圣明，今也何时，而申帝启之避，凶危若此，方陈太伯之辞，国有具臣，谁敢奉诏。
又第三表曰：日者百司岳牧，仰祈宸鉴，以锡珪之功，既归有道，当璧之礼，允属圣明，而优诏谦冲，窅然凝邈，讴歌载驰，是用翘首，楚人固执，燻丹穴以求君，周民乐归，越歧山而事主，汉王不即位，无以贵功臣，光武止萧王，岂谓绍宗庙，陛下英威茂略，雄图武筭，指捴则丹浦不战，顾眄则阪泉自荡，地维绝而重纽，天柱倾而更植，纵陛下拂衣而游广成，登弇山而去东土，群臣安得仰诉，万物何所归仁，况郊祀配天，罍篚礼旷，斋宫清庙，匏竹不陈，岂可久稽众议，有旷彝典。
陈徐陵劝进梁元帝表曰：臣闻封唐有圣，还承帝喾之家，居代维贤，终纂高皇之祚，至如金行重作，源出东莞，炎运犹昌，枝分南顿，莫不因时多难，俱继神宗者也，陛下握符执钺，将在御天，玉胜珠衡，先章元后，神祇所命，非惟太室之祥，图书斯归，何止尧门之瑞，星躔东井，时破崤潼，雷震南阳，初平寻邑，宗王启霸，非劳武德之侯，清跸无虞，何事长安之邸，正应扬龙旂以飨帝，御凤扆以承天，历数在躬，畴与为让，岂可逡巡固让，方求石户之农，高谢君临，徒引箕山之客，未知上德之不德，唯见圣人之不仁。
◇北齐文宣帝
《北齐书》曰：文宣帝讳洋，字子进，受禅于后魏，在位五年。
【哀策】北齐邢子才文宣帝哀策文曰：皋路启扉，輴菆弛殡，八校案部，六卿且引，攀蜃辂而雨泣，仰穹苍而抚心，悲风发而地骇，愁云兴而景沉，哲王垂范，有训有则，式奉话言，光敷令德，其辞曰：四象更运，九天代名，通三以王，得一为贞，是应玄德，实启苍精，风后之阵，师尚之兵，三奇六合，七变五成，授柯推毂，禀律龚行，野无完阵，邑少坚城，经营四海，劬劳百姓，芝盖夕临，羽旄晨暎，地不掩瑞，天无爱宝，既丹其雀。又朱其草，莫黑已素，莫赤自皓，百兽斯蹈，五灵载扰，甘露瀼瀼，青龙矫矫，武功已畅，文教未穷，方偃烽候，销戟藏弓，齐光日月，比祚华嵩，而氛祲日下，星闇虚中，奄捐朝市，长弃华戎，道宣末命，义阐馀风，六繂已散，九旗方卷，见容卫之虚归，知平生之日远，同乘云而永逝，异骑龙之更反，清笳奏兮野风急，金鼓震兮日光晚，千官悲而雨注，万国哀而露泫，万事同尽，百虑俱收，剑舄永去，衣冠自游，音仪已谢，神教空留，知英声与至德，当无绝兮千秋。
【议】北齐邢子才文宣帝谥议曰：伏惟圣德光远，神猷弘大，初自登庸，民誉所集，把尺持刀，成务斯在，百揆载清，四门唯穆，及天眷既属，人谋所归，鸟兽迁情，士女革面，敬顺天人，拱揖群后，处无上之尊，居域中之大，礼盛乐修，时和岁稔，海内有截，天下泰然，犹忧劳亿兆，经营四国，同虞舜之巡省，若轩辕之靡宁，威武纷纭，神功四畅，怨西以东，化南自北，临瀚海以浴兵，登天山而绁马，左萦右拂，夷歌成章，方朝百神於太华，受万国於稽岭，升中增封，高拱垂衣，而天丧黎庶，奄捐四海，考妣之慕，实被含生，称天作诔，抑唯恒数，故以名追实，尽物未臻其美，屈道从制，一日可以成名。
◇陈武帝
《陈书》曰：武帝讳霸先，字兴国，吴兴长城人，受禅於梁，在位三年。
【哀策】陈沈蜅武帝哀策文曰：望三灵而摽目，蹐九地而崩心，哭仍几之将撤，恸祖鬯之虚斟，黄屋祲而白日掩，紫极沴而浮云阴，其辞曰：悠悠妫水，郁郁姚墟，惟帝之系，在唐作虞，正卿之后，握此灵符，雕云布族，祥星结枢，负兹天镜，来拾遗珠，爰初发迹，斩蛇鞠旅，大定番禺，载戡海渚，承衅而运，席卷中流，王室如毁，乃合诸侯，负鈇誓众，释位同谋，俱登涿鹿，实断蚩尤，道济一匡，功归四履，爰总百官，训于天子，傥来有运，事非获已，翠龟负字，赤雀衔书，讴歌適夏，礼乐迁虞，负扆正位，升坛受图，二仪协序，五纬同符，门歌麟趾，室咏驺虞，奉常定日，太卜蠲时，升中备物，方告雍熙，天甘玉露，地秀金芝，休祯未答，灵贶徒欺，吏求穆卜，诏绝良医，羲躔失御，天街褫跸，夏采升荣，宫车晏出，洞闺移凶，充庭罢吉，闭窅窅之穷灯，去昭昭之游日，归大暮之不旸，降幽宫而长毕，巫咸筮吉，容成戒期，文卫如在，葆铎相悲，去毕陌而东顾，望桥山而路迟，臣攀龙而尚在，魂过沛而何之，侍低昂之灵纛，奉寂寂之空帷，铜爵没於脩松，平陵隐於深柏，节{世鼓}鼓之哀音，燎爟火於通夕，薤露落而暮田寒，玄霜凝而垄草白，铭功德於旗常，被徽音於锺石，回天仪於清庙，祔祖考而来格，播茂实与英声，郁氛氲於宗祏。
【表】陈沈蜅为百官劝进陈武帝表曰：臣闻春荣秋落，四时所以迭代，金行水流，五德所以互序，昔陶唐告终，有虞氏作，汉魏禅让，晋宋以之登庸，天有非常之功，有非常之赏，能利天下者，受天下之利，陛下造化之功，日用之德，褰裳去之，物谁仰诉，顷五星夜聚，八风通吹，丰露呈甘，卿云舒族，白狼远至，素雉朝飞，天意显然，灵贶可睹。
◇陈文帝
《陈书》曰：文帝讳蒨，字子华，嗣位七年。
【哀策】陈徐陵文帝哀策文曰：容车晓驾，幄殿晨张，旌帷具列，綍翿成行，擗蜃辂於丹陛，攀龙帷於紫庭，趋过穷於屏闱，拜恸感於明灵，东京飞其瑞露，北陆霣其祥星，乃诏云台之史，稽采咸池之曲，叶大雅於鸣金，同藏书於群玉，其辞曰：若水传帝，薰风御民，重光所集，世载于陈，赫矣高祖，悠哉上旻，蝉联宝胄，晖焕郊禋，我皇诞圣，膺此家庆，道王衢樽，神凝悬镜，洛书天表，河纪灵命，纳揆驰芳，宾门流咏，稽阴克伐，震野勤王，亳道增构，豳风会昌，言瞻少昊，实杖高阳，驾彼軨轕，清宫未央，欢覃兆庶，德洎遐荒，穆齐高寝，上膳长乐，肃肃承颜，哀哀廌酌，悼园恭俭，章陵谦约，大宝崇名，无闻改作，纂武升历，遗爱寔繁，三湘九泒，弥气云昬，力折天柱，才倾地门，甘泉夜照，细柳朝屯。谷魅山鬼，横流塞源，赫赫英謩，赳赳雄断，遍行天讨，无遗神算，郁扫江淮，长驱巴汉，九夷百越，雷随风涣，北顿昆耶，西戡伊靬，荷负皇极，劬劳庶机，勤民听政，昃食宵衣，服贵綈皂，风移阃闱，唐山罢奏，濮水韬徽，访采狂狷，搜易攵仄微，世感中孚，民维大畜，外户无闭，高垣奚筑，降情儒雅，凝怀庠塾，御庑为欢，临雍弥肃，礼兼三代，乐备九成，天资武德，地照文明，墨履斯在，懞巾自清，连珠合璧，曜爽流精，兽舞时豫，禽歌颂平，帝载维远，王灵维大，候雨占风，荒中海外，憬彼鞮译，咸承冠带，是曰君临，斯为交泰，白环已赆，玄珪克祯，东河伫揖，北狄思征，钺斧将或，璁珩未鸣，星淫去楚，日沴悲荆，亿兆何亹，穹旻遽倾，大禹胼胝，重华腒腊，仰惟劳务，同斯违怿，发梦无徵，昭祈奚益，听茂陵之锺鼓，抱乔阳之剑舄，讵仿佛於宸仪，终缠绵於号擗，三占以吉，四海同奔，列赗天宇，崩号帝阍，千门启於阊阖，万乘警於灵辒，槐风悲於辇道，松雨思於郊原，銮旂动而虚跸，宿卫静而空尊，毕陌平夷，流山蟠固，纪无迁市，唐有通树，经白社之脩涂，回青门之广路，思沛邑以东临，怀周京以西顾，机神不测，性道难称，充穷靡寄，孺慕奚冯，惟封云之与禅肃，玉牒之与金绳，扬英声而永久，共日月而俱升。
◇陈宣帝
《陈书》曰：宣帝讳顼，字绍世，在位十四年。
【哀策】随江总陈宣帝哀策文曰：望蜃綍而攀摽，拜龙菆而恸绝，变五统而凄凉，回三辰而惨切，感川岳而地维倾，号穹苍而天柱折，千秋茂德，万世鸿名，爰诏掌礼，式序英声，其辞曰：妫水枢宿，姚墟大虹，讴歌承历，揖让受终，重规帝绪，踵武王风，名山纪变，清庙传功，我后丕承，思弘祖业，莅政恭己，临朝凝默，焕烂九功，葳蕤七德，宪章昭著，威灵允塞，爰兹发迹，天步艰难，连华滕卫，比誉应韩，羽仪戚右，轩冕朝端，祈膺当璧，繇显大横，延喜授玉，告善飞旌，神器有奉，性道无名，诗颂唐年，乐舞姬日，仁声汪濊，武义洋溢，理讼总街，凝情衢室，巡望如礼，幽祇咸祑，疆垂叛换，关徼虔刘，治兵丹浦，获丑青丘，屠钓且拔，管库方搜，如龙驾鼓，献雉焚裘，天必呈祥，地宁爱宝，神禽奇兽，嘉穀灵草，屈轶抽阶，飞黄伏皂，绮云舒庆，珠星照老，广敷丘素，弘启胶庠，书林吐馥，文囿含锵，南洽侯卫，北畅遐荒，殷罗自解，周圄无伤，金英掩色，玉床弗豫，天驷摧镳，王良失御，铸鼎奚益，缀衣何处，漫漫幽夜，冥冥上仙，长违拜日，天意祈年，宁神卜兆，晏驾回天，铜驎感泣，银海埋田，出德阳之广殿，动繁笳之哀啭，渡洛水之浮桥，望偃师之近县，背紫陌而未远，隐黄山而不见，铎启挽而依依，马嘶风而恋恋，平原欲晦，落照将垂，凤盖飘而水暗，鸾跸耸而山危，曳蛇旗之舒卷，间翠野之参差，鸟哀哀而惊曙，松瑟瑟而吟枝，异故乡之丝竹，非旧宅之埙篪，扫秋叶而无尽，荐春樱而原知，北邙已谢，西陵何有，远宿苍梧，便乖仁寿，声合韶濩，道宣户牖，共瀛海而恒流，并嵩华而莫朽。